c: text/html

text:
འུར་ཞང་ལྷ་ཁང་ནས་སྤྱི་ལེ་བཅུ་གསུམ་ཙམ་སྤྱིར་བཏང་འཁོར་ལམ་བརྒྱུད་ཤར་དུ་སོང་ན་སྙེ་ཕུ་ཞེས་ཤུག་གསེབ་རི་འདབས་སུ་སླེབས། དེ་ནས་རྐང་ཐང་མར་ཆུ་ཚོད་གཅིག་ལྷག་ཙམ་སོང་ན་དགོན་དེར་སླེབས་ཀྱི་རེད། ཤུག་གསེབ་ཅེས་པ་ནི། ཤིང་ཤུག་པའི་གསེབ་ཏུ་ཆགས་པས་ཤུགས་གསེབ་ཅེས་གྲགས། དགོན་དེ་ཐོག་མར་ཕག་གྲུའི་ཞལ་སློབ་ཆོས་རྗེ་གྱེར་སྒོམ་ཚུལ་ཁྲིམས་སེང་གེ་དགུང་ལོ་སུམ་ཅུ་ལྷག་ཙམ་གྱི་དུས་ཕྱི་ལོ་ ༡༡༨༡ ལོར་གནས་དེར་ཕེབས་ནས་གྲྭ་དགོན་ཞིག་ཕྱག་བཏབ་གནང་མཛད། སློབ་མ་སྟོང་ཕྲག་མང་པོ་བྱུང་གསུངས། ཞི་བྱེད་ཀྱི་གཅོད་རྒྱུད་ཕྱག་བཞེད་མཛད། ཤར་གླིང་དང་། བུབ་གླིང་། དབུས་གླིང་ཞེས་གླིང་གསུམ་ཙམ་ཡོད།
རྩོམ་པ་པོ་ངོ་སྤྲོད་མདོར་བསྡུས། དེ་ཡང་རྩོམ་པ་པོ་བསམ་ཤོད་པ་དཀོན་ཅོག་ཡོན་ཏན་ལགས་ནི། ཕྱི་ལོ་ 1961 ལོའི་ཟླ་བ་ 11 ཚེས་ 6 ཉིན་བོད་ལྗོངས་ལྷོ་ཁ་ས་ཁུལ་སྣ་དཀར་རྩེ་རྗོང་སྟག་ལུང་གྲོང་རྡལ་དུ་སྐྱེས་ཤིང་། བོད་ལྗོངས་སློབ་ཆེན་བོད་སྐད་ཀྱི་ཡིག་རྩོམ་རིག་ཚན་ཁག་ནས་མཐར་ཕྱིན། ཀྲུང་གོའི་དམངས་ཁྲོད་རྩོམ་རིག་སྒྱུ་རྩལ་མཁས་ཅན་མཐུན་ཚོགས་ཀྱི་ཚོགས་མིའི་ཐུགས་འགན་བཞེས། ཁོང་གིས་ལས་ཞོར་དུས་ཚོད་བེད་སྤྱད་ནས་《ལྷོ་ཁའི་རྩོམ་རིག་སྒྱུ་རྩལ་》 དང་།《བོད་ལྗོངས་ཞིབ་འཇུག་》སོགས་སུ་བོད་རྒྱ་ཡིག་རིགས་གཉིས་ཀྱི་ཐོག་ནས་བརྩམས་ཆོས་ཉིས་བརྒྱ་ལྷག་སྤེལ་མྱོང་ལ། མང་དག་ཅིག་ལ་བོད་རང་སྐྱོང་ལྗོངས་དང་། རྒྱལ་ཁབ་རིམ་པ་སོགས་ཀྱི་བྱ་དགའ་ཡང་ཐོབ་མྱོང་ཡོད།
མཁས་གྲུབ་དགེ་ལེགས་དཔལ་བཟང་། འཁྲུངས་ཡུལ། གཙང་ལ་སྟོད་ཆུ་འོགས། (འཁྲུངས་ལོ། ཤིང་གླང་། 1385 འདས་ལོ། ས་སྟག 1438) བསོད་ནམས་ཕྱོགས་གླང་། (འཁྲུངས་ལོ། གཙང་དབེན་ས། ས་ལུག 1439 འདས་ལོ། ཤིང་བྱི། 1504) དབེན་ས་བློ་བཟང་དོན་གྲུབ། འཁྲུངས་ཡུལ། གཙང་གཡས་རུ་ལྷ་ཕུད།( འཁྲུངས་ལོ། ཤིང་གླང་། 1505 འདས་ལོ། མེ་སྟག 1566) བློ་བཟང་ཆོས་རྒྱན། འཁྲུངས་ཡུལ། གཙང་རོང་ཆེན། (འཁྲུངས་ལོ།ལྕགས་རྟ། 1570 འདས་ལོ། ཆུ་སྟག 1622) བློ་བཟང་ཡེ་ཤེས། འཁྲུངས་ཡུལ། གཙང་ཐོབ་རྒྱལ། (འཁྲུངས་ལོ། ཆུ་ཡོས། 1663 འདས་ལོ།…
དངུལ་རྭའི་བཟོད་པ། རང་རེའི་བོད་ཀྱི་དེབ་ཐེར་སྔོན་མ་རྣམས་སུ་མགར་སྟོང་བཙན་ཡུལ་བཟུང་གི་སྐོར་མང་པོ་ཞིག་ཐོར་བཀོད་ཡོད་པ་ལས། མཛད་རྗེས་ཆེ་བའི་བློན་ཆེན་མགར་ཁྲི་འབྲིང་གི་སྐོར་ཕལ་ཆེར་མིང་ཙམ་ལས་བཀོད་མེད། སྟབས་ལེགས་པ་ཞིག་ལ་ཏུན་ཧོང་ནས་ཐོན་པའི་ལོ་རྒྱུས་ཀྱི་ཡིག་རིགས་དག་སོར་རྩེར་འབྱོར་བ་ནས།ལོ་རྒྱུས་ཞིབ་འཇུག་ལ་བློ་ཁ་ཕྱོགས་པའི་མཁས་པ་རྣམས་ལ་ཞིབ་འཇུག་གི་སྟོང་ཆ་ཆེན་པོ་ཞིག་སྐོང་ཐུབ་པར་གྱུར། དེ་དང་མཉམ་པོར་རྒྱ་ནག་གི་སྔོན་གྱི་ཡིག་ཚང་དག་ཏུ་འཁོད་པའི་བློན་ཁྲི་འབྲིང་གི་སྐོར་བཀོད་ཡོད་པ་དག་ཀྱང་། ཏུན་ཧོང་ཡིག་ཚང་དང་བསྡུར་སྐབས་ཕན་ཚུན་གཅིག་གྲོགས་གཅིག་གིས་བྱེད་ཐུབ་པའི་ནུས་པ་ཧ་ཅང་ཆེན་པོ་ཐོན་འདུག་པས། འདིར་གནའ་བོའི་རྒྱ་བོད་ཀྱི་ཡིག་རྙིང་དག་གུང་བསྒྲིགས་ཏེ་བློན་ཆེན་མགར་ཁྲི་འབྲིང་གི་སྐོར་ཅུང་ཟད་གླེང་བར་འདོད།

robotstxt: allowed

filter: keep


text:
༧ ༈ །རྒྱ་གར་སྐད་དུ། །དོ་ཧ་ཀོ་ཥ་གྲཱ་ཏི། །བོད་སྐད་དུ། །དོ་ཧ་མཛོད་ཀྱི་གླུ། །འཇམ་དཔལ་གཞོན་ནུར་གྱུར་པ་ལ་ཕྱག་འཚལ་ལོ། །དུག་
༨སྦྲུལ་ལྟ་བུའི་སྐལ་མེད་ནི། །ངེས་པར་སྐྱེ་བོ་དམ་པ་ལ། །སྐྱོན་གྱི་དྲི་མས་དགོད་པའི་ཕྱིར། །མཐོང་བ་ཙམ་གྱིས་འཇིགས་པར་བྱོས། ༈ །དེ་ཉིད་མི་ཤེད་བྲམ་ཟེ་ནི། །གྱི་ན་རིགས་བྱེད་བཞི་དག་འདོད། །ས་ཆུ་ཀུ་ཤ་དག་བྱེད་དང་། །ཁྱིམ་ན་གནས་ཤིང་མེ་ལ་བསྲེགས། །དོན་མེད་སྦྱིན་སྲེག་བྱེད་པ་ནི། །དུ་བས་མིག་ལ་གནོད་པར་བས། ༈ །དབྱུ་གུ་དབྱུག་གསུམ་ལེགས་ལྡན་གཟུགས། །ཐ་དད་པ་དང་དད་པས་བསྟེན་པ་དག །ཆོས་དང་ཆོས་མིན་ཤེས་པར་མི་མཉམ་ཞིང་། །འགྲོ་བ་རྣམས་ནི་བརྫུན་པ་ཉིད་དུ་གོལ། ༈ །ཨེ་རའི་ཐལ་བས་ལུས་ལ་བྱུགས་ནས་སུ། །མགོ་ལ་རལ་པའི་ཁུར་བུ་ཁུར་བར་བྱེད། །ཁྱིམ་དུ་མར་མེ་བཏང་ནས་གནས། །མཚམས་སུ་འདུག་ནས་དྲིལ་བུ་འཁྲོལ། །སྐྱིལ་ཀྲུང་བཅས་ནས་མིག་བཙུམས་ཏེ། །རྣ་བར་ཤུབ་ཤུབ་སྐྱེ་བོ་སླུ་བར་བྱེད། །ཁྱོ་མེད་སྐྲ་མེད་འདི་འདྲ་གཞན་ལ་སྟོན། །དབང་རྣམས་བསྐུར་ཞིང་བླ་མའི་ཡོན་རྣམས་ལེན། ༈ །སེན་མོ་རིངས་ཞིང་ལུས་ལ་དྲི་མས་གཡོགས། །གོས་དང་བྲལ་ཞིང་སྐྲ་ནི་འབལ་བར་བྱེད། །ནམ་མཁའི་ཡིད་ཅན་གནོད་བྱེད་ལམ་གྱི་གཟུགས། །ཐར་པའི་ཆེད་དུ་བདག་ཉིད་གྲོལ་བྱེད་སླུ། ༈ །གཅེར་བུས་གལ་ཏེ་གྲོལ་འགྱུར་ན། །ཁྱི་དང་ཝ་སོགས་ཅིས་མི་གྲོལ། །སྤུ་བཏོགས་བས་ནི་གྲོལ་འགྱུར་ན། །བུད་མེད་སྤུ་བཏོགས་གྲོལ་བར་འགྱུར། །འཇུག་སྤུ་བསླང་བས་གྲོལ་འགྱུར་ན། །རྨ་བྱ་གཡག་སོགས་གྲོལ་བར་འགྱུར། །ལངས་ཏེ་ཟ་བས་གྲོལ་འགྱུར་ན། །རྟ་དང་གླང་པོ་ཅི་ཕྱིར་མིན། ༈ །མདའ་བསྣུན་ན་རེ་ནམ་མཁའི་ཡིད་ཅན་ལ། །ཐར་པ་ནམ་ཡང་ཡོད་པ་མ་ཡིན་ཟེར། ༈ །བདེ་བའི་དེ་ཉིད་དང་ནི་བྲལ་གྱུར་ཞིང་། །ལུས་ཀྱི་དཀའ་ཐུབ་འབའ་ཞིག་ཙམ་ལྡན་པས། །དགེ་ཚུལ་དགེ་སློང་གནས་བརྟན་ཞེས་བྱ་བས། །བནྡེ་རྣམས་ནི་དེ་ལྟར་རབ་བྱུང་ནས། །ཁ་ཅིག་མདོ་སྡེ་འཆད་པར་བྱེད་ཅིང་འཇུག །ལ་ལ་རོ་གཅིག་སེམས་ཀྱི་ཚུལ་འཛིན་མཐོང་། །ཁ་ཅིག་ཐེག་ཆེན་དེ་ལ་རྒྱུག་བྱེད་ཅིང་། །
༩དེ་ནི་གཞུང་ལུགས་ཚད་མའི་བསྟན་བཅོས་མིན། ༈ །གཞན་ཡང་དཀྱིལ་འཁོར་འཁོར་ལོ་མ་ལུས་བསྒོམ། །ཁ་ཅིག་བཞི་པའི་དོན་འཆད་པ་ལ་ཞུགས། །ལ་ལ་ནམ་མཁའི་ཁམས་ལ་རྟོག་པར་སྣང་། །གཞན་ཡང་སྟོང་ཉིད་ལྡན་པར་བྱེད་པ་དེ། །ཕལ་ཆེར་མི་མཐུན་ཕྱོགས་ལ་ཞུགས་པ་ཡིན། །ལྷན་ཅིག་སྐྱེས་བྲལ་གཞན་གང་གིས། །མྱ་ངན་འདས་གང་སྒོམ་བྱེད་པ། །དེ་དག་འགས་ཀྱང་དོན་དམ་ནི། །ཅིག་ཤོས་འགྲུབ་པར་མི་འགྱུར་རོ། །གང་ཞིག་གང་ལ་མོས་པར་གྱུར་པ་དེས། །བསམ་གཏན་གནས་པས་ཐར་པ་ཐོབ་བམ་ཅི། །མར་མེ་ཅི་དགོས་ལྷ་བཤོས་དེ་ཅི་དགོས། །དེ་ལ་ཅི་བྱ་གསང་སྔགས་བསྟན་པ་ཅི་ཞིག་དགོས། །འབབ་སྟེགས་འགྲོ་དང་དཀའ་ཐུབ་མི་དགོས་ཏེ། །ཆུ་ལ་ཞུགས་པས་ཐར་པ་ཐོབ་བམ་ཅི། །སྙིང་རྗེ་དང་བྲལ་སྟོང་པ་ཉིད་ཞུགས་གང་། །དེས་ནི་ལམ་མཆོག་རྙེད་པ་མ་ཡིན་ནོ། །འོན་ཏེ་སྙིང་རྗེ་འབའ་ཞིག་བསྒོམས་ན་ཡང་། །འཁོར་བ་འདིར་གནས་ཐར་པ་ཐོབ་མི་འགྱུར། །གང་ཡང་གཉིས་པོ་སྦྱོར་བར་ནུས་པ་དེས། །འཁོར་བར་མི་གནས་མྱ་ངན་འདས་མི་གནས། ༈ །ཀྱེ་ལགས་གང་སྨྲས་བརྫུན་ཞིང་ལོག་པ་དེ་བོར་ལ། །གང་ལ་ཞེན་པ་ཡོད་ན་དེ་ཡང་ཐོངས། ༈ །རྟོགས་པར་གྱུར་ན་ཐམས་ཅད་དེ་ཡིན་ཏེ། །དེ་ལས་གཞན་པ་སུས་ཀྱང་ཤེས་མི་འགྱུར། །ཀློག་པ་དེ་ཡིན་འཛིན་དང་སྒོམ་པ་དེ་ཡིན་ཏེ། །བསྟན་བཅོས་སྙིང་ལ་འཆང་པའང་དེ་ཡིན་ནོ། ༈ །དེ་ཡིས་མཚོན་པའི་ལྟ་བ་ཡོད་མིན་ཏེ། །འོན་ཀྱང་གཅིག་ཏུ་བླ་མའི་ཞལ་ལ་ལྟོས་པ་ཡིན། ༈ །བླ་མས་སྨྲས་པ་གང་གི་སྙིང་ཞུགས་པ། །ལག་པའི་མཐིལ་དུ་གནས་པའི་གཏེར་མཐོང་འདྲ། ༈ །གཉུག་མའི་རང་བཞིན་བྱིས་པས་མ་མཐོང་བར། །འཁྲུལ་པས་བྱིས་པ་བསླུས་ཞེས་མདའ་བསྣུན་སྨྲ། །བསམ་གཏན་མེད་ཅིང་རབ་ཏུ་འབྱུང་བ་མེད། །ཁྱིམ་ན་གནས་ཤིང་ཆུང་མ་དག་དང་ལྷན་ཅིག་ཏུ། །གང་ཞིག་ཡུལ་གྱི་དགའ་བས་
༡༠བཅིངས་ལས་མི་གྲོལ་ན། །མདའ་བསྣུན་ནང་ནི་དེ་ཉིད་ཤེས་པ་ཡིན་ཞེས་སྨྲ། ༈ །གལ་ཏེ་མངོན་དུ་གྱུར་ན་བསམ་གཏན་ཅི། །གལ་ཏེ་ལྐོག་ཏུ་གྱུར་ན་མུན་པ་འཇལ། །ལྷན་ཅིག་སྐྱེས་པའི་རང་བཞིན་དེ་ཉིད་ནི། །དངོས་དང་དངོས་པོ་མེད་པ་མ་ཡིན་ཏེ། །མདའ་བསྣུན་འོ་དོད་རྟག་ཏུ་འབོད་པར་བྱེད། ༈ །གང་ཞིག་བླངས་ནས་སྐྱེ་ཤི་གནས་གྱུར་པ། །དེ་ཉིད་བླངས་ནས་བདེ་ཆེན་མཆོག་གྲུབ་ཅེས། །སྐད་གསང་མཐོན་པོས་མདའ་བསྣུན་སྨྲ་བྱེད་ཀྱང་། །བྱོལ་སོང་འཇིག་རྟེན་མི་གོ་ཇི་ལྟར་བྱ། ༈ །བསམ་གཏན་བྲལ་བས་ཅི་ཞིག་བསམ་བྱར་ཡོད། །བརྗོད་དུ་མེད་གང་ཇི་ལྟར་བཤད་དུ་ཡོད། །སྲིད་པའི་ཕྱག་རྒྱས་འགྲོ་བ་མ་ལུས་བསྡུས། ༈ །རང་བཞིན་གཉུག་མ་སུས་ཀྱང་བླངས་པ་མེད། །རྒྱུད་མེད་སྔགས་མེད་བསམ་བྱ་བསམ་གཏན་མེད། །དེ་ཀུན་རང་ཡིད་འཁྲུལ་བར་བྱེད་པའི་རྒྱུ། །རང་བཞིན་དག་པའི་སེམས་ལ་བསམ་གཏན་དག་གིས་མི་བསླད་དེ། །བདག་གི་དེ་ཉིད་བདེ་ལ་གནས་ཤིང་གདུང་བར་མ་བྱེད་ཅིག ༈ །ཟ་ཞིང་འཐུང་ལ་གཉིས་སྤྲོད་ཀྱིས་དགའ་ཞིང་། །རྟག་ཏུ་ཡང་དང་ཡང་དུ་འཁོར་ལོ་འགེང་། །ཆོས་འདི་ལྟ་བུས་འཇིག་རྟེན་ཕ་རོལ་འགྲུབ་འགྱུར་ཏེ། །རྨོངས་པ་འཇིག་རྟེན་མགོན་པོ་རྡོག་པས་མནན་ནས་སོང་། །གང་དུར་རླུང་དང་སེམས་ནི་མི་རྒྱུ་ཞིང་། །ཉི་མ་ཟླ་བ་འཇུག་པ་མེད་གྱུར་པ། །མི་ཤེས་པ་དག་གནས་དེར་དབུགས་ཕྱུང་ཞིག །མདའ་བསྣུན་གྱིས་ནི་མན་ངག་ཐམས་ཅད་བསྟན་ནས་སོང་། ༈ །གཉིས་སུ་མི་བྱ་གཅིག་ཏུ་བྱ་བ་སྟེ། །རིགས་ལ་བྱེ་བྲག་དག་ཏུ་མ་འབྱེད་པར། །ཁམས་གསུམ་མ་ལུས་འདི་དག་ཐམས་ཅད་ནི། །འདོད་ཆགས་ཆེན་པོ་གཅིག་ཏུ་ཁ་དོག་སྒྱུར་ཅིག་དང་། །དེར་ནི་ཐོག་མ་དབུས་མཐའ་མེད། །ཇི་སྲིད་མྱ་ངན་འདས་པ་མིན། །བདེ་བ་ཆེན་པོ་མཆོག་འདི་ལ། །བདག་དང་གཞན་དུ་ཡོད་མ་ཡིན། །མདུན་དང་རྒྱབ་དང་ཕྱོགས་བཅུ་རུ། །གང་གང་མཐོང་བ་དེ་དེ་ཉིད། །དེ་རིང་ཉིད་དུ་མགོན་པོར་ལྟར་འཁྲུལ་པ་ཆད། །
༡༡ད་ནི་སུ་ལའང་དྲི་བར་མི་བྱའོ། ༈ །དབང་པོ་གང་དུ་ནུབ་གྱུར་ཅིང་། །རང་གི་ངོ་བོ་མཉམ་པར་འགྱུར། །གྲོགས་དག་དེ་ནི་ལྷན་ཅིག་སྐྱེས་པའི་ལུས། །བླ་མའི་ཞལ་ལས་གསལ་བར་དྲིས། ༈ །ཡིད་ནི་གར་འཆིང་རླུང་གར་དེངས། །ས་སྟེང་འདི་ན་ཡན་ལག་གནས། །དེ་ནི་རྨོངས་པས་མཚམས་སུ་ཡོངས་ཤེས་བྱ། །གཏི་མུག་རྒྱ་མཚོ་འཆད་པ་གང་ཤེས་པ། །འདི་ནི་བདེ་ཆེན་མཆོག་ཡིན་ཏེ། །ས་ར་ཧ་ཡིས་བསྟན་ནས་འགྲོ། །ཀྱེ་ཧོ་འདི་ནི་རང་རིག་ཡིན་པ་སྟེ། །འདི་ལ་འཁྲུལ་པ་མ་བྱེད་ཅིག ༈ །དངོས་དང་དངོས་མེད་བདེ་བར་གཤེགས་པའི་འཆིང་བ་སྟེ། །སྲིད་དང་མཉམ་ཉིད་ཐ་དད་མ་འབྱེད་པར། །གཉུག་མའི་ཡིད་ནི་གཅིག་ཏུ་གཏོད་དང་རྣལ་འབྱོར་པ། །ཆུ་ལ་ཆུ་བཞག་བཞིན་དུ་ཤེས་པར་བྱོས། །བསམ་གཏན་བརྫུན་པས་ཐར་པ་རྙེད་མིན་ནོ། །སྒྱུ་ལུས་དྲྭ་བས་ཇི་ལྟར་པང་དུ་འཁྱུད། ༈ །བླ་མ་དམ་པའི་བཀའ་ཡིས་བདེ་བར་ཡིད་ཆེས་པར། །ང་ཡིས་བརྗོད་དུ་ཡོད་མིན་ཞེས་ནི་མངའ་བསྣུན་སྨྲ། ༈ །གདོད་ནས་དག་པ་ནམ་མཁའི་རང་བཞིན་ལ། །བལྟས་ཤིང་བལྟས་ཤིང་མཐོང་བ་འགག་པར་འགྱུར། །དེ་ལྟ་བུ་ཉིད་དུས་སུ་འགོག་པར་འགྱུར། ༈ །གཉུག་མ་ཉིད་ལ་སྐྱོན་གྱིས་བྱས་པ་བསླུས། །སྐྱེ་བོ་མ་ལུས་ལྷག་པར་སུན་འབྱིན་ཅིང་། །ང་རྒྱལ་སྐྱོན་གྱིས་དེ་ཉིད་མཚོན་མི་ནུས། ༈ །འཇིག་རྟེན་མ་ལུས་བསམ་གཏན་གྱིས་རྨོངས་འགྱུར། ༈ །གཉུག་མའི་རང་བཞིན་སུས་ཀྱང་མཚོན་དུ་མེད། །སེམས་ཀྱི་རྩ་བ་མིན་མཚོན་ཏེ། །ལྷན་ཅིག་སྐྱེས་པ་རྣམ་གསུམ་གྱི། །གང་ལས་དེ་སྐྱེས་གང་དུ་ནུབ། །གང་དུ་གནས་འགྱུར་གསལ་བར་མི་ཤེས་སོ། །རྩ་བ་བྲལ་བའི་དེ་ཉིད་གང་སེམས་པ། །བླ་མའི་མན་ངག་མཐོང་བ་དེ་ཡིས་མཆོག ༈ །འཁོར་བའི་རང་བཞིན་སེམས་ཀྱི་ངོ་བོ་ཉིད་ཡིན་ཞེས། །རྨོངས་རྣམས་མདའ་བསྣུན་གྱིས་སྨྲ་ཅོ་ནེ་ཤེས་པར་བྱོས། །གཉུག་མའི་རང་བཞིན་ཚིག་གིས་མི་བརྗོད་ཀྱང་། །སློབ་དཔོན་མན་ངག་མིག་གིས་མཐོང་བར་འགྱུར། །ཆོས་དང་ཆོས་མིན་མཉེས་ནས་བྲོས་
༡༢པ་ཡིས། །འདི་ལ་ཉེས་པ་རྡུལ་ཙམ་ཡོད་མ་ལགས། ༈ །གཉུག་མའི་ཡིད་ནི་གང་ཚེ་སྦྱངས་གྱུར་པ། །དེ་ཚེ་བླ་མའི་ཡོན་ཏན་སྟིང་ལ་འདུག་པར་འགྱུར། །འདི་ལྟར་རྟོགས་ནས་མདའ་བསྣུན་གླུ་ལེན་ཏེ། །སྔགས་དང་རྒྱུད་རྣམས་གཅིག་ཀྱང་མ་མཐོང་ངོ་། ༈ །འགྲོ་རྣམས་ལས་ཀྱིས་སོ་སོར་བཅིངས་གྱུར་ཏེ། །ལས་ལས་གྲོལ་ན་ཡིད་ནི་ཐར་པ་ཡིན། །རང་རྒྱུད་གྲོལ་ན་ངེས་ཡང་གཞན་མེད་དོ། །མཆོག་གི་མྱ་ངན་འདས་པ་ཐོབ་པར་འགྱུར། ༈ །སེམས་ཉིད་གཅིག་པུ་ཀུན་གྱི་ས་བོན་ཏེ། །གང་ལ་སྲིད་དང་མྱ་ངན་འདས་འཕྲོ་བ། །འདོད་པའི་འབྲས་བུ་སྟེར་བར་བྱེད་པ་ཡིན། །ཡིད་བཞིན་ནོར་འདྲའི་སེམས་ལ་ཕྱག་འཚལ་ལོ། ༈ །སེམས་བཅིངས་པས་ནི་འཆིངས་གྱུར་ཏེ། །དེ་ཉིད་གྲོལ་ན་ཐེ་ཚོམ་མེད། །བླུན་པོ་གང་གིས་འཆིངས་འགྱུར་བ། །མཁས་རྣམས་དེ་ཡིས་མྱུར་དུ་གྲོལ། ༈ །སེམས་ནི་ནམ་མཁའ་འདྲ་བར་གཟུང་བྱ་སྟེ། །ནམ་མཁའི་རང་བཞིན་ཉིད་དུ་སེམས་གཟུང་བྱ། ༈ །ཡིད་དེ་ཡིད་མ་ཡིན་པར་བྱེད་འགྱུར་ན། །དེས་ནི་བླ་མེད་བྱང་ཆུབ་ཐོབ་པར་འགྱུར། །མཁའ་འདྲར་བྱས་ན་རླུང་ནི་རྣམ་པར་འཆིང་། །མཉམ་ཉིད་ཡོངས་སུ་ཤེས་པས་རབ་ཏུ་ཟིམ། །མདའ་བསྣུན་གྱིས་སྨྲས་ནམ་ཞིག་ནུས་ལྡན་ན། །མི་རྟོགས་ཡོ་བ་མྱུར་དུ་སྤྲོད་པར་འགྱུར། ༈ །རླུང་དང་མེ་དང་དབང་ཆེན་འགག་པ་ན། །བདུད་རྩི་རྒྱུ་བའི་དུས་སུ་རླུང་ནི་སེམས་ལ་འཇུག །ནམ་ཞིག་སྦྱོར་བ་ཞི་གནས་གཅིག་ལ་ནི་ཞུགས་པ་ནི། །བདེ་ཆེན་མཆོག་ནི་ནམ་མཁའི་ཁམས་སུ་མི་ཤོང་ངོ་། ༈ །ཁྱིམ་དང་ཁྱིམ་ན་དེ་ཡིས་གཏམ་སྨྲ་ཡང་། །བདེ་ཆེན་གནས་ནི་ཡོངས་སུ་ཤེས་པ་མེད། །འགྲོ་ཀུན་བསམ་པས་སུ་འབྱིན་མདའ་བསྣུན་སྨྲ། །བསམ་གྱིས་མི་ཁྱབ་གྲུབ་པ་འགའ་ཡང་མེད། ༈ །སྲོག་ཆགས་ཐམས་ཅད་ཀུན་ལ་ཡང་། །དེ་ཉིད་ཡོད་དེ་རྟོགས་པ་མེད། ༈ །ཐམས་ཅད་རོ་མཉམ་རང་བཞིན་པས། །བསམ་པས་ཡེ་ཤེས་བླ་མེད་པའོ། ༈ །ཁ་སང་
༡༣དེ་རིང་དེ་བཞིན་སང་དང་གཞན། །དོན་རྣམས་ཕུན་སུམ་ཚོགས་པར་སྐྱེ་བོ་འདོད། །ཀྱེ་ཧོ་བཞིན་བཟང་སྙིམ་པ་ཆུས་བཀང་བ། །འཛག་པ་བཞིན་དུ་ཉམས་པ་མ་ཚོར་རོ། ༈ །བྱ་བ་བྱེད་དང་བྱ་བ་མིན་བྱེད་པ། །ངེས་པར་རྟོགས་ན་འཆིང་དང་གྲོལ་བ་མེད། ༈ །ཡི་གེ་མེད་ལས་འཆད་པར་ཡོད་འདོད་པ། །གང་ཞིག་རྣལ་འབྱོར་བརྒྱ་ལ་འགའ་ཡིས་མཚོན། ༈ །འཇུར་བུས་བཅིངས་པའི་སེམས་འདི་ནི། །གློད་ན་གྲོལ་བར་ཐེ་ཚོམ་མེད། །དངོས་པོ་གང་གིས་རྨོངས་པ་འཆིངས། །མཁས་རྣམས་དེ་ཡིས་རྣམ་པར་གྲོལ། །བཅིངས་པ་དག་ནི་ཕྱོགས་བཅུར་འགྲོ་བ་རྩོམ། །མཐོང་བར་གྱུར་ན་མི་གཡོ་བརྟན་པར་གནས། །གོ་བཟློག་རྔ་མོ་ལྟ་བུར་བདག་གིས་རྟོགས། །བུ་ཁྱོད་རྣམས་ཀྱང་རང་ལ་ཆེར་ཏེ་ལྟོས། །ཀྱེ་ལགས་དབང་པོ་ལྟོས་ཤིག་དང་། །འདི་ལས་ངས་ནི་མ་གཏོགས་སོ། ༈ །ལས་ཟིན་པ་ཡི་སྐྱེས་བུ་ཡི། །དྲུང་དུ་སེམས་ཐག་བཅད་པར་བྱོས། །རླུང་བཅིངས་པ་ལ་རང་ཉིད་མེ་སེམས་སྐྱེ། །ཤིང་གི་རྣལ་འབྱོར་སྣ་རྩེར་མ་འདུ་གཅིག །ཨེ་མ་འོ་མ་ཡིན་ལྷན་ཅིག་སྐྱེས་པ་མཆོག་ཆགས་བྱོས། །སྲིད་པའི་སྣ་རྩེར་འཆིང་བ་ཡང་དག་སྤངས། །འདི་ནི་ཡིད་འདུས་པ་ལ་རླུང་གི་རླབས། །གཡོ་ཞིང་འཕྱར་ལ་ཤིན་ཏུ་མི་སྲུན་འགྱུར། །ལྷན་ཅིག་སྐྱེས་པའི་རང་བཞིན་རྟོགས་གྱུར་ན། །དེ་ཡིས་བདག་ཉིད་བརྟན་པར་གྱུར་པ་ཡིན། ༈ །གང་ཚེ་ཡིད་ནི་ཉེར་བར་འགགས་གྱུར་ན། །ལུས་ཀྱི་འཆིང་བ་རྣམ་པར་འཆད་པར་འགྱུར། །གང་ཚེ་ལྷན་ཅིག་སྐྱེས་དང་རོ་མཉམ་པ། །དེ་ཚེ་དམན་པའི་རིགས་དང་བྲམ་ཟེ་མེད། ༈ །འདི་ནི་ཟླ་བ་རྒྱ་མཚོ་ཉིད་དང་ནི། །འདི་ནི་གངྒཱའི་རྒྱ་མཚོ་ཉིད་དང་ནི། །པ་ར་ཎཱ་སི་པྲ་ཡ་གྷ་ཡ་ཏི། །འདི་ནི་ཟླ་བ་གསལ་བྱེད་ཉིད། ༈ །ཞིང་ཀུན་གནས་དང་ཉེ་བའི་གནས་སོགས་པ། །ཕྱིན་ཏེ་བལྟས་པའི་རྟོགས་པ་གང་སྨྲ་བ། །ལུས་དང་འདྲ་བའི་མུ་གནས་གཞན་ན་མེད། ༈ །དགེ་བ་དེ་ཡིས་ངེས་པར་ཡང་དག་མཐོང་། །འདབ་ལྡན་པདྨའི་སྡོང་པོ་གེ་སར་གྱི་དབུས་ན། །
༡༤ཤིན་ཏུ་ཕྲ་བའི་སྣལ་མ་དྲི་དང་ཁ་དོག་ལྡན། །བྱེ་བྲག་འོངས་ཤིང་རྨོངས་པ་མྱ་ངན་གྱིས། །གདུང་པ་འབྲས་བུ་མེད་པར་མ་བྱེད་ཅིག །གང་ཚེ་ཚངས་པ་ཁྱབ་འཇུག་མིག་གསུམ་དང་། །འཇིག་རྟེན་མ་ལུས་ཐམས་ཅད་གཞིར་གྱུར་པ། །རིགས་མེད་དེ་ལ་མཆོད་ན་ལས་ཀྱི་ཡང་། །མཐའ་ཡི་ཚོགས་ནི་ཡང་དག་ཟད་པར་འགྱུར། ༈ །ཀྱེ་ཧོ་བུ་ཉོན་རྩོད་པའི་རོ་ནི་དག་པར་ཡང་དག་གནས་ཤེས་པ། འགྲོ་བ་འཆད་ཅིང་འདོན་ལ་སོགས་པས་དེ་ནི་ཤེས་པར་ནུས་མ་ཡིན། །ཀྱེ་ཧོ་བུ་ཉོན་དེ་ཉིད་སྣ་ཚོགས་ཀྱིས། རོ་འདི་བསྟན་པར་ནུས་པ་མ་ཡིན་ཏེ། །བདེ་བའི་གནས་མཆོག་རྟོག་སྤངས་ཏེ། །འགྲོ་བ་ཉེ་བར་སྐྱེ་བ་ཉིད་བཞིན་ནོ། ༈ །བློ་ནི་རྣམ་འགགས་ཡིད་ནི་ཕམ་གྱུར་པ། །གང་དུ་མངོན་པའི་ང་རྒྱལ་ཆད་པའོ། །དེ་ཉིད་སྒྱུ་མའི་རང་བཞིན་མཆོག་ཏུ་རྟོག་པ་སྟེ། །དེ་ལ་བསམ་གཏན་འཆིང་བ་དེས་ནི་ཅི་བྱར་ཡོད། ༈ །དངོས་པོར་སྐྱེས་པ་མཁའ་ལྟར་རང་བཞིན་ན། །དངོས་པོ་རྣམ་སངས་ཕྱི་ནས་ཅི་ཞིག་སྐྱེ། །གདོད་ནས་སྐྱེ་མེད་རང་བཞིན་ཡིན་པ་ལ། །དེ་རིང་དཔལ་ལྡན་བླ་མ་བསྟེན་པས་རྟོགས། ༈ །མཐོང་དང་ཐོས་དང་རེག་དང་དྲན་པ་དང་། །ཟ་སྣོམ་འཁྱམས་དང་འགྲོ་དང་འདུག་པ་དང་། །ཅལ་ཅོལ་གཏམ་དང་ལན་སྨྲ་གྱུར་པ་ལ། །སེམས་སོ་ཞེ་ན་གཅིག་གི་རྣམ་པ་ལ་མི་བསྐྱོན། ༈ །གང་ཞིག་བླ་མའི་མན་ངག་བདུད་རྩིའི་ཆུ། །གདུང་སེལ་བསིལ་བ་ངོམ་པར་མི་འཐུང་བར། །དེ་ནི་བསྟན་བཅོས་དོན་མང་མྱ་ངམ་གྱི། །ཐང་ལ་སྐོམ་པས་གདུང་ཏེ་འཆི་བར་ཟད། ༈ བླ་མས་བསྟན་པ་བརྗོད་མིན་ན། །སློབ་མས་གོ་བ་མ་ཡིན་ཏེ། །ལྷན་ཅིག་སྐྱེས་པ་བདུད་རྩིའི་རོ། །གང་གིས་ཇི་ལྟར་བསྟེན་པར་བྱ། །ཚད་མར་འཛིན་པའི་དབང་གིས་སུ། །བླུན་པོས་བྱེ་བྲག་རྙེད་པ་སྟེ། །དེ་ཚེ་གདོལ་པའི་ཁྱིམ་དུ་རོལ། །འོན་ཀྱང་དྲི་མས་མི་གོས་སོ། ༈ །གང་ཚེ་སློང་ན་
༡༥སྲོང་ཁའི་ཁམ་བོར་གྱིས་སྤྱོད་དེ། །བདག་ནི་རྒྱལ་པོ་ཡིན་ན་སླར་ཡང་ཅི་བྱར་ཡོད། ༈ །དབྱེ་བ་རྣམ་པར་སྤང་ནས་དེ་ཉིད་གནས་པ་ལ། །རང་བཞིན་མི་གཡོ་བཏང་སྙོམས་ལྷུན་གྱིས་གྲུབ། །མྱ་ངན་འདས་པ་ལ་གནས་སྲིད་པར་མཛེས། །ནད་གཞན་དག་ལ་སྨན་གཞན་གཏོང་མི་བྱ། །བསམ་དང་བསམ་བྱ་རབ་ཏུ་སྤངས་ནས་སུ། །ཇི་ལྟར་བུ་ཆུང་ཚུལ་དུ་གནས་པར་བྱ། ༈ །བླ་མའི་ལུང་ལ་བསྒྲིམས་ཏེ་རབ་འབད་ན། །ལྷན་ཅིག་སྐྱེས་པ་འབྱུང་བར་ཐེ་ཚོམ་མེད། ཁ་དོག་ཡོན་ཏན་ཡི་གེ་དང་བྲལ་བ། །སྨྲ་རུ་མི་བཏུབ་དེ་ནི་བདག་གིས་གྱི་ན་མཚོན། །གཞོན་ནུ་མ་ཡི་བདེ་བ་སྙིང་ལ་ཞེན་པ་བཞིན། །དབང་ཕྱུག་དམ་པ་དེ་ནི་སུ་ལ་བསྟན་ནུས་སམ། ༈ །དངོས་དང་དངོས་མེད་ཡོངས་སུ་བཅད་པ་དང་། །དེར་ནི་འགྲོ་བ་མ་ལུས་རབ་ཏུ་ཐིམ་པར་འགྱུར། །གང་ཚེ་ཡིད་ནི་མི་གཡོ་རང་གནས་བརྟན་པ་སྟེ། །དེ་ཚེ་འཁོར་བའི་དངོས་པོ་ལས་ནི་རང་གྲོལ་འགྱུར། །གང་ཚེ་བདག་གཞན་ཡོངས་སུ་ཤེས་མེད་ན། །དེ་ཚེ་བླ་མེད་ལུས་ནི་ཐོབ་པར་འགྱུར། ༈ །དེ་ལྟར་བསྟན་པ་ཉིད་ལས་ངེས་པར་མ་འཁྲུལ་པར། །རང་གིས་རང་ལ་ལེགས་པར་བྱས་ནས་ནི། །རྡུལ་མེད་རྡུལ་བྲལ་མ་ཡིན་སེམས་ཀྱང་མིན། །དངོས་པོ་དེ་དག་གདོད་ནས་ཞེན་པ་མེད། །མདའ་བསྣུན་གྱིས་སྨྲས་དེ་ཙམ་ཞིག་ཏུ་ཟད། །ཀྱེ་ཧོ་མ་ལུས་དྲི་མེད་དོན་དམ་ཤེས་པར་བྱོས། ༈ །ཁྱིམ་ན་གནས་པ་ཕྱི་རོལ་སོང་ནས་ཚོལ། །ཁྱིམ་བདག་མཐོང་ནས་ཁྱིམ་མཚེས་དག་ལ་དྲི། །མདའ་བསྣུན་གྱིས་སྨྲས་བདག་ཉིད་ཤེས་པར་བྱོས། །བླུན་པོས་བསམ་གཏན་བསམ་བྱ་བཟླས་བརྗོད་མིན། །གང་ཚེ་བླ་མས་བསྟན་ཅིང་ཐམས་ཅད་ཤེས་བྱས་ཀྱང་། །བདག་གིས་ཡོངས་སུ་བརྟགས་པས་ཐར་པ་ཐོབ་བམ་ཅི། ༈ །ཡུལ་རྣམས་བགྲོད་ཅིང་གདུང་བས་མཉེས་བྱས་ཀྱང་། །ལྷན་ཅིག་སྐྱེས་པ་མི་རྙེད་སྡིག་པས་འཛིན། །ཡུལ་རྣམས་བསྟེན་པས་ཡུལ་གྱིས་མི་གོས་སོ། །ཨུ་ཏ་པ་ལ་འདབ་མ་ཆུ་ཡིས།།།།
༡༦གང་ལྟར་རྩ་བ་རྣལ་འབྱོར་སྐྱབས་སུ་འགྲོ། །དུག་གི་སྔགས་ཅན་དུག་གིས་ག་ལ་ཚུགས། ༈ །ལྷ་ལ་མཆོད་པ་ཁྲི་ཕྲག་བྱིན་ནས་ཀྱང་། །བདག་ཉིད་དེ་ཡིས་འཆིང་འགྱུར་ཅི་ཞིག་བྱ། །དེ་འདྲས་འཁོར་བ་འདི་ནི་འཆད་མིན་ཏེ། །གཉུག་མའི་རང་བཞིན་མ་རྟོགས་བརྒལ་མི་ནུས། ༈ མིག་ནི་མི་འཛུམ་པ་སེམས་ཀྱང་མི་འགོག་དང་། །རླུང་འགོག་པ་ནི་དཔལ་ལྡན་བླ་མས་རྟོགས། །གང་ཚེ་རླུང་རྒྱུ་དེ་ནི་མི་གཡོ་སྟེ། །འཆིང་བའི་ཚེ་ན་རྣལ་འབྱོར་པས་ཅི་བྱ། ༈ །ཇི་སྲིད་དབང་པོ་ཡུལ་གྱི་གྲོང་ལ་ལྷུང་། །དེ་སྲིད་རང་ཉིད་ལས་མེད་རབ་ཏུ་རྒྱས། །ཁྱེད་ཅག་ད་ལྟར་ཅི་བྱེད་སོམ་དང་ཀྱེ། །དེ་ནི་ཤིན་ཏུ་དཀའ་བའི་དགོངས་པ་འཇུག ༈ །གང་ཞིག་གང་ལ་གནས་པ་ནི། །དེ་ནི་དེ་རུ་མི་མཐོང་སྟེ། །མཁས་པ་ཐམས་ཅད་བསྟན་བཅོས་འཆད་པ་ཡིས། །ལུས་ལ་སངས་རྒྱས་ཡོད་པར་མ་རྟོགས་སོ། །གླང་ཆེན་ལོབས་ནས་སེམས་ཆགས་ཚུད་པས་ན། །དེར་ནི་འགྲོ་འོང་ཆད་ནས་ངལ་བ་སྟེ། །འདི་ལྟར་རྟོགས་ན་གང་དུའང་དྲི་ས་མེད། །མཁས་པ་ངོ་ཚ་མེད་པས་དེ་མ་རྟོགས། ༈ །གསོན་པ་གང་ཞིག་རྣམ་པར་མ་གྱུར་པ། །དེ་ནི་རྒས་ཤིང་འཆིང་བར་འགྱུར་རམ་ཅི། ༈ །བླ་མས་བསྟན་པ་དྲི་མེད་བློ་གྲོས་ནི། །དེ་ཉིད་གཏེར་ཡིན་གཞན་པ་གང་ཞིག་ལ། ༈ །ཡུལ་ཉིད་རྣམ་པར་དག་སྟེ་བསྟན་བྱ་མིན། །སྟོང་པ་འབའ་ཞིག་གིས་ནི་སྤྱད་པར་བྱ། །ཇི་ལྟར་གཟིངས་ལས་འཕུར་བའི་བྱ་རོག་བཞིན། །སྐོར་ཞིང་སྐོར་ཞིང་སླར་ཡང་དེ་རུ་འབབ། ༈ །ཐག་པ་ནག་པོའ་དུག་སྦྲུལ་བཞིན། །མཐོང་བ་ཙམ་གྱིས་སྡང་བར་འགྱུར། ༈ །གྲོགས་དག་སྐྱེ་བོ་དམ་པ་ནི། །ཡུལ་གཉིས་སྐྱོན་གྱིས་བཅིངས་པར་འགྱུར། །ཡུལ་ལ་ཞེན་པས་འཆིང་བར་མ་བྱེད་ཅིག །ཀྱེ་ཧོ་རྨོངས་པ་མདའ་བསྣུན་གྱིས་སྨྲས་པ། །ཉ་དང་ཕྱེ་ལེབ་གླང་ཆེན་བུང་བ་དང་། །འདི་ནི་རི་དྭགས་བཞིན་དུ་བྱ་བར་བྱོས། ༈ །གང་ཞིག་སེམས་ལས་
༡༧རྣམ་འཕྲོས་པ། །དེ་སྲིད་མགོན་པོའ་རང་བཞིན་ཏེ། །ཆུ་དང་རླབས་དག་གཞན་ཡིན་ནམ། ༈ །སྲིད་དང་མཉམ་ཞིང་ནམ་མཁའི་རང་བཞིན་ན། ༈ །གང་ཞིག་བསྟན་ཏེ་གང་ཐོས་པ། །དགོངས་པ་གང་ཡིན་དམ་པ་སྐྱོལ་བ་ན། །ཉི་ཟེར་ལྐུགས་པ་ས་ཡི་རྡུལ་བཞིན་བརླག །སྙིང་ག་ཉིད་དུ་ནུབ་པར་གྱུར་པ་ཡིན། ༈ །ཇི་ལྟར་ཆུ་ལ་ཆུ་བཞག་ན། །དེ་སྙེད་ཆུ་རུ་རོ་མཉམ་འགྱུར། །སྐྱོན་དང་ཡོན་ཏན་མཉམ་ལྡན་སེམས། །མགོན་པོ་སུས་ཀྱང་མཐོང་མི་འགྱུར། །རྨོངས་པ་དག་ལ་གཉེན་པོ་གང་ཡང་མེད། །ནགས་ལ་མཆེད་པའི་མེ་ལྕེ་བཞིན། །གདོང་དུ་བབ་པའི་འདི་ལྟར་སྣང་བ་ཀུན། །སེམས་ཀྱི་རྩ་བ་སྟོང་པ་ཉིད་དུ་ལྷན་ཅིག་བྱོས། ༈ །གལ་ཏེ་ཡིད་དུ་འོང་ངམ་སྙམ་པའི་སེམས། །སྙིང་ལ་བབ་པ་གཅེས་པར་བྱས་ན་ནི། །ཏིལ་གྱི་ཤུན་པ་ཙམ་གྱི་ཟུག་རྔུས་ཀྱང་། །ནམ་ཡང་སྡུག་བསྔལ་འབའ་ཞིག་བྱེད་པར་ཟད། ༈ །དེ་ལྟར་ཡིན་ཏེ་དེ་ལྟར་མ་ཡིན་ནོ། །གྲོགས་པོ་ཕག་དང་གླང་ཆེན་ལྟོས། ༈ །ཇི་ལྟར་ཡིད་བཞིན་ནོར་བུའི་དགོས་པ་བཞིན། །འཁྲུལ་བ་ཞིག་པའི་མཁས་པ་ངོ་མཚར་ཆེ། །རང་ལ་རང་རིག་བདེ་བ་ཆེན་པོའ་བག་ཆགས་གཟུགས། །ཐམས་ཅད་དེ་ཚེ་མཁའ་མཉམ་བྱེད་པར་འགྱུར། ༈ །ཀཱ་ཝ་ཀཱུ་ཊ་སྨོས་སུ་ཅི་རུང་སྟེ། །རང་བཞིན་མཁའ་མཉམ་ཡིད་ཀྱིས་འཛིན་པ་ཡིན། །ཡིད་དེ་ཡིད་མ་ཡིན་པར་བྱེད་འགྱུར་ན། །རང་བཞིན་ལྷན་ཅིག་སྐྱེས་པ་མཆོག་ཏུ་མཛེས། ༈ །ཁྱིམ་དང་ཁྱིམ་ན་དེ་ནི་བརྗོད་མིན་ཏེ། །བདེ་ཆེན་གནས་ནི་ཡོངས་སུ་ཤེས་པ་མིན། །འགྲོ་ཀུན་སེམས་ཁྲལ་ཁུར་པ་བདའ་བསྣུན་འདྲ། །དེ་ནི་བསམ་མེད་སུས་ཀྱང་རྟོགས་མ་ཡིན། ༈ །བདེ་གསང་ཡན་ལག་ཡོངས་སུ་སྤངས་པ་ན། །བསྒོམ་དང་མི་བསྒོམ་དབྱེར་མེད་བདག་གིས་མཐོང་། ༈ །ཡུལ་གྱིས་མཚོན་པས་གཞན་དག་བསམ་པར་བྱེད། །དེ་ཉིད་བསམ་པས་མ་རྟོགས་རང་བཞིན་འགགས་པར་འགྱུར། །གལ་ཏེ་སེམས་ཀྱིས་སེམས་ནི་མཚོན་དུ་འགྲོ། །
༡༨རྣམ་རྟོགས་དང་ནི་མི་གཡོ་བརྟན་པར་གནས། །ཇི་ལྟར་ལན་ཚྭ་ཆུ་ལ་ཐིམ་པ་ལྟར། །དེ་ལྟར་སེམས་ནི་རང་བཞིན་ལ་ཐིམ་འགྱུར། །དེ་ཚེ་བདག་དང་གཞན་ནི་མཉམ་པར་མཐོང་། །འབད་དེ་བསམ་གཏན་བྱས་པས་ཅི་བྱར་ཡོད། ༈ །ལྷན་ཅིག་པ་ནི་ལུང་རྣམས་མ་ལུས་མཐོང་། །རང་གི་འདོད་པ་མང་པོ་གསལ་བར་སྣང་། །མགོན་པོ་བདག་ཉིད་གཅིག་པུ་གཞན་རྣམས་འགལ། །ཁྱིམ་དང་ཁྱིམ་ན་གྲུབ་མཐའ་དེ་གྲུབ་བོ། །གཅིག་ཟོས་པས་ནི་ཐམས་ཅད་ཚིག །ཕྱི་རོལ་སོང་ནས་ཁྱིམ་བདག་ཚོལ། །འོངས་ཀྱང་མ་མཐོང་ཕྱིན་ཆད་མེད། །འཕག་པར་གྱུར་ཀྱང་ངོ་མ་ཤེས། ༈ །རྦ་རླབས་མེད་པའི་དབང་ཕྱུག་མཆོག །རྙོག་པ་མེད་པའི་བསམ་གཏན་འགྱུར། །ཆུ་དང་མར་མེ་རང་གསལ་གཅིག་ཏུ་ཞོག །འགྲོ་འོང་ང་ཡིས་མི་ལེན་མི་འདོར་རོ། ༈ །གང་ཡང་སྔ་ན་མེད་པའི་སྒེག་མོ་དང་ཕྲད་ནས། །ཉལ་བའི་སེམས་ནི་གཞི་མེད་པ་ལ་བརྟེན། །རང་གི་གཟུགས་དང་ཐ་དད་མ་ལྟ་ཞིག །དེ་ལྟར་སངས་རྒྱས་ལག་ཏུ་གཏོད་པ་ཡིན། ༈ །གང་ཚེ་ལུས་དང་ངག་ཡིད་དབྱེར་མེད་པ། །ལྷན་ཅིག་སྐྱེས་པའི་རང་བཞིན་དེ་ཚེ་མཛེས། །ཁྱིམ་བདག་ཟོས་ནས་ཁྱིམ་བདག་མོ་ལོངས་སྤྱོད། །ཡུལ་ནི་གང་ཟག་མཐོང་སྟེ་སྤྱད་པར་བྱ། ༈ །ང་ཡིས་རྩེད་མོ་བྱས་པ་ལ། །བུས་པ་རྣམས་ནི་ཨ་ཐང་ཆད། །ཨ་མ་བཞག་ནས་བུ་དེ་སྐྱེ་མི་འགྱུར། །དེས་ནི་རྣལ་འབྱོར་སྤྱོད་པ་དཔེ་དང་བྲལ། ༈ །བདག་པོ་ཟ་ཞིང་རང་བཞིན་མཛེས། །ཆགས་པའི་སྤྱོད་དེས་གང་བའི་སེམས་དེ་ཉིད། །ཆགས་དང་ཆགས་བྲལ་སྤངས་ནས་དབུ་མར་ཞུགས། །སེམས་ཉམས་པས་ན་རྣལ་འབྱོར་ངས་མ་མཐོང་། །ཟ་ཞིང་འཐུང་ལ་བསམ་དུ་མེད་པར་གྱུར། །གྲོགས་མོ་འདི་ནི་སེམས་ལ་གང་སྣང་བ། །ཕྱི་རོལ་སེམས་ལ་མཚོན་མེད་བདག་གིས་འཛིན། ༈ །སྒྱུ་མའི་རྣལ་འབྱོར་པ་ནི་དཔེ་དང་བྲལ་བ་སྟེ། །ས་གསུམ་དུ་ཡང་དྲི་མེད་མི་གནས་མི་འབྱུང་སྟེ། །མེ་ནི་སྤྲ་བ་ཉིད་ལ་རྐྱེན་གྱིས་འབར། །ཟླ་བ་ཆུ་འཛག་ནོར་བུ་རང་དབང་མེད། །ཐབས་ཀྱིས་
༡༩རྒྱལ་སྲིད་ཀུན་ལ་དབང་བསྒྱུར་བ། །སེམས་ཉིད་དེ་ཉིད་གྲུབ་པའི་རྣལ་འབྱོར་མའོ། །ལྷན་ཅིག་སྐྱེས་པའི་སྡོམ་པར་ཤེས་པར་བྱ། ༈ །ཡི་གེ་འགྲོ་བ་མ་ལུས་པ། །ཡི་གེ་མེད་པ་གཅིག་ཀྱང་མེད། །ཇི་སྲིད་ཡི་གེ་མེད་གྱུར་བ། །དེ་སྲིད་ཡི་གེ་རབ་ཏུ་ཤེས། །སྣག་ཚ་མཉེས་པ་བཀླག་ཏུ་མེད། །རིག་བྱེད་དོན་མེད་འདོན་པས་ཉམས། ༈ །དམ་པ་སེམས་དང་གཅིག་ཤོས་མི་ཤེས་ན། །གང་ནས་ཤར་ཅིང་གང་དུ་ནུབ། །ཇི་ལྟར་ཕྱི་རོལ་དེ་བཞིན་ནང་། །བཅུ་བཞི་པ་ཡི་ས་ལ་རྒྱུན་དུ་གནས། ༈ །ལུས་མེད་ལུས་ལ་སྦས་པ་མེད། །དེ་ཤེས་དེ་ཡིས་གྲོལ་བར་འགྱུར། ༈ །སྒྲུབ་ཡིག་བཞི་ལས་དང་པོ་བདག་གིས་སྟོན། །ཁུ་བ་འཐུངས་པས་ང་ནི་བརྗེད་པར་གྱུར། །གང་གིས་ཡི་གེ་གཅིག་ཤེས་པ། །དེ་ཡི་མིང་ནི་མི་ཤེས་སོ། །རྐྱེན་བྲལ་གསུམ་ནི་ཡི་གེ་གཅིག །ཟག་མེད་གསུམ་གྱི་དབུས་ན་ལྷ། །གང་ཞིག་གསུམ་པོ་ཟག་པ་ནི། །གདོལ་པ་རིགས་བྱེད་དེ་བཞིན་ནོ། ༈ །མ་ལུས་རང་བཞིན་མི་ཤེས་པས། །ཀུན་ཏུ་རུ་ཡི་སྐབས་སུ་བདེ་ཆེན་སྒྲུབ་པ་ནི། །ཇི་ལྟར་སྒོམ་པས་སྨིག་རྒྱུའི་ཆུ་སྙེགས་བཞིན། །སྐོམ་ནས་འཆི་ཡང་ནམ་མཁའི་ཆུ་རྙེད་དམ། །རྡོ་རྗེ་པདྨ་གཉིས་ཀྱི་བར་གནས་པ། །བདེ་བ་གང་གིས་རྣམ་པར་རོལ་པ་ཡིན། །ཅི་སྟེ་དེ་བདེན་ནུས་པ་མེད་པས་ན། །ས་གསུམ་རེ་བ་གང་གིས་རྫོགས་པར་འགྱུར། །ཡང་ན་ཐབས་ཀྱི་བདེ་བ་སྐད་ཅིག་མ། །ཡང་ན་དེ་ཉིད་གཉིས་སུ་འགྱུར་བ་སྟེ། །བླ་མའི་དྲིན་གྱིས་སླར་ཡང་ནི། །བརྒྱ་ལ་འགའ་ཡིས་ཤེས་པར་འགྱུར། །གྲོགས་དག་ཟབ་པ་དང་ནི་རྒྱ་ཆེ་བ། །གཞན་མེད་བདག་ཉིད་མ་ཡིན་ནོ། །ལྷན་ཅིག་སྐྱེས་དགའ་བཞི་བའི་དུས། །གཉུག་མ་ཉམས་སུ་མྱོང་བར་ཤེས། ༈ །མུན་ནག་ཆེན་པོ་ཟླ་བ་ནོར་བུ་ནི། །ཇི་ལྟར་འཆད་པར་བྱེད་པ་བཞིན། །མཆོག་ཏུ་བདེ་ཆེན་སྐད་གཅིག་གཅིག་ལ་ནི། །བསམས་པའི་སྡིག་པ་མ་ལུས་ཕན་པར་བྱེད་པའོ། ༈ །སྡུག་བསྔལ་སྣང་བྱེད་ནུབ་པ་ན། །སྐར་མའི་བདག་པོ་གཟའ་དང་མཉམ་
༢༠དུ་ཤར། །འདི་ལྟར་གནས་པས་སྤྲུལ་པར་སྤྲུལ། །དེ་ནི་དཀྱིལ་འཁོར་འཁོར་ལོ་དམ་པའོ། །ཀྱེ་ཧོ་རྨོངས་པའི་སེམས་ཀྱིས་སེམས་ལ་བརྟགས་ན་ནི། །ལྟ་བ་ངན་པ་ཐམས་ཅད་ལས་ནི་རང་གྲོལ་འགྱུར། །མཆོག་ཏུ་བདེ་བ་ཆེན་པོའ་དབང་གིས་ནི། །དེ་ལ་གནས་ན་དངོས་གྲུབ་དམ་པའོ། ༈ །སེམས་ཀྱི་གླང་པོ་ཡན་དུ་ཆུག །དེ་ནི་བདག་ཉིད་དྲིས་ལ་གཅིག །ནམ་མཁའི་རི་བོ་ཆུ་འཐུང་དང་། །དེ་ཡི་འགྲམ་དུ་ཞོག་ཅིག་རང་དགའ་བར། །ཡུལ་གྱི་གླང་པོའ་དབང་པོ་ལག་པས་བླངས་ནས་སུ། །ཇི་ལྟར་གསོད་པར་རང་དབང་སྣང་བར་འགྱུར། །རྣལ་འབྱོར་པ་ནི་གླང་པོ་སྐྱོང་བ་བཞིན། །དེ་ཉིད་ནས་ནི་ལྡོག་པར་འགྱུར་བ་ཡིན། ༈ །གང་ཞིག་འཁོར་བ་དེ་ནི་མྱ་ངན་འདས་པ་ངེས། །དབྱེ་བ་གཞན་དུ་སེམས་པ་མ་ཡིན་ཏེ། །རང་བཞིན་གཅིག་གིས་དབྱེ་བ་རྣམ་པར་སྤངས། །དྲི་མ་མེད་པ་ང་ཡིས་རབ་ཏུ་རྟོགས། ༈ །ཡིད་ཀྱིས་དེ་ཉིད་དམིགས་དང་བཅས། །དམིགས་པ་སྟོང་པ་ཉིད་ཡིན་ལ། །གཉིས་ལ་སྐྱོན་ནི་ཡོད་པ་སྟེ། །རྣལ་འབྱོར་གང་གིས་སྒོམ་པ་མིན། །སྒོམ་པ་དམིགས་བཅས་དམིགས་མེད་དེ། །སྒོམ་དང་མི་སྒོམ་ཐ་སྙད་མེད། །བདེ་བའི་རྣམ་པའི་རང་བཞིན་ནོ། ༈ །རབ་ཏུ་བླ་མེད་རང་འབྱུང་བ། །བླ་མའི་དུས་ཐབས་བསྟེན་པས་ཤེས། ༈ །ནགས་སུ་མ་འགྲོ་ཁྱིམ་དུ་མ་འདུག་པར། །གང་ཡང་དེ་རུ་ཡིད་ཀྱིས་ཡོངས་ཤེས་ན། །མ་ལུས་རྒྱུན་དུ་བྱང་ཆུབ་བརྟག་པར་གནས། །འཁོར་བ་གང་ཡིན་མྱ་ངན་འདས་པ་གང་། །ཡིད་ཀྱི་དྲི་མེད་ག་ལ་ལྷན་ཅིག་སྐྱེས་པ་སྟེ། །དེ་ཚེ་མི་མཐུན་ཕྱོགས་ཀྱིས་འཇུག་པ་མེད། ༈ །ཇི་ལྟར་རྒྱ་མཚོ་དྭང་བར་གྱུར་བ་ལ། །ཆུ་བུར་ཆུ་ཉིད་ཡིན་ཏེ་དེ་ཉིད་ཐིམ་པར་འགྱུར། །ནགས་དང་ཁྱིམ་ན་བྱང་ཆུབ་གནས་པ་མེད། ༈ །དེ་ལྟར་བྱེད་པ་ཡོངས་སུ་ཤེས་ནས་སུ། །དྲི་མ་མེད་པའི་སེམས་ཀྱི་རང་བཞིན་གྱིས། །མ་ལུས་མི་རྟོག་པ་རུ་བརྟེན་པར་འོས། །དེ་ནི་བདག་ཡིན་གཞན་ཡང་དེ་བཞིན་ནོ། །གང་བསྒོམ་ཡོངས་སུ་བསྒོམ་པ་གང་། །དབྱེ་བ་དེ་ཉིད་འཆིང་དང་བྲལ་་་་
༢༡བར་བྱ། །འོན་ཀྱང་བདག་ཉིད་རྣམ་པར་གྲོལ་བའོ། ༈ །བདག་དང་གཞན་དུ་འཁྲུལ་པ་མ་བྱེད་དང་། །མ་ལུས་རྒྱུན་དུ་གནས་པའི་སངས་རྒྱས་ཏེ། །སེམས་ནི་ངོ་བོ་ཉིད་ཀྱིས་དག་པ་ན། །དེ་ཉིད་དྲི་མེད་མཆོག་གི་གོ་འཕང་ངོ་། ༈ །གཉིས་མེད་སེམས་ཀྱི་སྡོང་པོ་དམ་པ་ནི། །ཁམས་གསུམ་མ་ལུས་ཀུན་ཏུ་ཁྱབ་པར་སོང་། །སྙིང་རྗེའི་མེ་ཏོག་གཞན་ཕན་འབྲས་བུ་འཛིན། །མིང་ནི་མཆོག་ཏུ་གཞན་ལ་ཕན་པའོ། །སྟོང་པའི་སྡོང་པོ་དམ་པ་མེ་ཏོག་རྒྱས། །སྙིང་རྗེ་དམ་པ་སྣ་ཚོགས་དུ་མར་ལྡན། །ལྷུན་གྱིས་གྲུབ་པ་ཕྱི་མའི་འབྲས་བུ་སྟེ། །བདེ་བ་འདི་ནི་གཞན་པའི་སེམས་མིན་ནོ། ༈ །སྟོང་པའི་སྡོང་པོ་དམ་པའི་སྙིང་རྗེ་མིན། །གང་ལ་སླར་ཡང་རྩ་བ་མེ་ཏོག་ལོ་འདབ་མེད། །དེ་ལ་དམིགས་པར་བྱེད་པར་གང་ཡིན་པ། །དེར་ལྟུང་བས་ནི་ཡན་ལག་མེད་པར་འགྱུར། ༈ །ས་བོན་གཅིག་ལ་སྡོང་པོ་གཉིས། །རྒྱུ་མཚན་དེ་ལས་འབྲས་བུ་གཅིག །དེ་ཡང་དབྱེར་མེད་གང་སེམས་པ། །དེ་ནི་འཁོར་དང་མྱ་ངན་འདས་རྣམས་གྲོལ། །གང་ཞིག་འདོད་པ་ཅན་གྱི་སྐྱེ་བོ་འོངས་པའི་ཚེ། །དེ་ནི་རེ་བ་མེད་ན་གལ་ཏེ་འགྲོ་བ་ནི། །ཕྱི་སྒོར་བོར་བའི་ཁམ་ཕོར་བླངས་ནས་སུ། །དེ་བས་ཁྱིམ་ཐབས་བོར་ནས་བསྡད་པ་རུང་། །གཞན་ལ་ཕན་པའི་དོན་ནི་མི་བྱེད་པ། །འདོད་པ་པོ་ལ་སྦྱིན་པ་མི་སྟེར་བ། །འདི་ནི་འཁོར་བའི་འབྲས་བུ་གང་ཡིན་ལོ། །དེ་བས་བདག་ཉིད་བོར་བར་བྱས་ན་རུང་། །རྣལ་འབྱོར་གྱི་དབང་ཕྱུག་ཆེན་པོ་དཔལ་ས་ར་ཧ་ཆེན་པོའ་ཞལ་སྔ་ནས་མཛད་པ་དོ་ཧ་མཛོད་ཅེས་བྱ་བ་དེ་ཁོ་ཉིད་རྣལ་དུ་མཚོན་པ་དོན་དམ་པའི་ཡི་གེ་རྫོགས་སོ། །ཕྱག་རྒྱ་ཆེན་པོ་སྙིང་པོའ་དོན་གྱི་གདམས་པའི་ཤིང་རྟ་ཆེན་པོ་འཕགས་ཡུལ་གྱི་གྲུབ་པའི་དབང་ཕྱུག་མཐའ་དག་གི་གཙུག་གི་ནོར་བུ་བྲམ་ཟེ་ཆེན་པོ་དཔལ་ས་ར་ཧ་ཞེས་པ་འཇིག་རྟེན་ན་ཉི་ཟླ་ལྟར་གྲགས་པ་གང་དེའི་དཔལ་གྱི་མགུར་ལས་སྩལ་བའི་ཕྱག་རྒྱ་ཆེན་པོ་དོ་ཧ་མཛོད་ཀྱི་རྡོ་རྗེའི་གླུ་མང་ཞིག་བཞུགས་པ་ལས། དམང་དོ་ཧར་གྲགས་པ་འདི་ནི་འཕགས་བོད་ཀུན་ཏུ་བྲམ་ཟེ་ཆེན་པོའ་གསུང་རྩོད་མེད་དུ་གྲགས་ཤིང་།
༢༢རྒྱ་བོད་ཀྱི་འགྲེལ་པ་དང་མན་ངག་གི་ཡི་གེའང་མང་དུ་བཞུགས་སོ། །མཆན།


text:
འགན་འཁུར་གསུམ་པ། བོད་ཀྱི་ཆོས་རིག་འཛིན་སྐྱོང་སྤེལ་གསུམ།
ངོས་རང་ཆབ་སྲིད་ཀྱི་ལས་འགན་བཞག་ཟིན་ཡང༌། བོད་པ་ཞིག་ཡིན་པའི་ཆ་ནས་བོད་མི་རིགས་ཀྱི་ཆོས་དང་རིག་གཞུང། སྐད་ཡིག་བཅས་རྒྱུན་འཛིན་དང་སྲུང་སྐྱོབ་བྱེད་རྒྱུའི་འགན་ཡོད།
ལྷག་པར་བོད་མི་ས་ཡ་དྲུག་གིས་ངོས་ལ་རེ་བ་དང་ཡིད་ཆེས་བྱེད་ཀྱི་ཡོད་སྟབས། རང་བཞིན་གྱིས་སེམས་འཁུར་བྱེད་དགོས་པ་ཞིག་ཆགས་ཡོད། བོད་གངས་ཅན་ལྗོངས་སུ་ཡོད་པའི་སངས་རྒྱས་ཀྱི་བསྟན་པ་ཐེག་པ་ཆེ་ཆུང་སྔགས་དང་བཅས་པ་ཚང་མ་རིགས་པའི་ལམ་ནས་གཏན་ལ་ཕབ་ཐུབ་པའི་ཆོས་བརྒྱུད་ཅིག་ཡིན། ངོས་ཀྱིས་ནམ་རྒྱུན་བོད་གངས་ཅན་ལྗོངས་ཀྱི་སངས་རྒྱས་ཀྱི་བསྟན་པ་འདི་འཛམ་གླིང་གི་གཅེས་ནོར་ཡིན་ཞེས་བརྗོད་ཐུབ་ཅེས་བརྗོད་ཀྱི་ཡོད། སེམས་ཀྱི་སྦྱོང་བརྡར་སྤྲོད་པར་བློ་ཕན་ཚུན་གྱི་འཛིན་སྟངས་འགལ་བ་གང་ཞིག་ཡོད་མེད་དང༌། དེ་དག་ཇི་ལྟར་གནོད་གཞིར་འགྲོ་བ། འཛིན་སྟངས་མི་འདྲ་བའི་བློ་གང་ཞིག་ལ་རྒྱབ་རྟེན་ཚད་མ་ཡོད་པ། འཛིན་སྟངས་མི་མཐུན་པའི་བློ་གང་ལ་རྒྱབ་རྟེན་ཚད་མ་མེད་པ་སོགས་ཞིབ་ཚགས་པོའི་ཐོག་ནས་འགྲེལ་བཤད་རྒྱག་ཐུབ་མཁན་དཔལ་ནཱ་ལེནྡྲ་ནས་བྱུང་བའི་སངས་རྒྱས་པའི་ཆོས་འདི་ལས་ལྷག་པ་མེད། ངོས་ནས་ནམ་རྒྱུན་བོད་གངས་ཅན་ལྗོངས་ཀྱི་ཆོས་བརྒྱུད་ནི་དཔལ་ནཱ་ལེནྡྲའི་ཆོས་བརྒྱུད་ཡིན་ཞེས་སྐད་གསང་མཐོན་པོའི་ཐོག་ནས་བརྗོད་ཀྱི་ཡོད། བློ་གཟུ་བོར་གནས་པའི་ཚན་རིག་པ་ཚོས་དཔལ་ནཱ་ལེནྡྲའི་ཆོས་བརྒྱུད་ཀྱི་གསུང་སྟངས་ལ་ཡིད་སྨོན་བྱེད་ཀྱི་འདུག བོད་གངས་ཅན་གྱི་ལྗོངས་ལ་ཡོད་པའི་སངས་རྒྱས་ཀྱི་བསྟན་པ་འདི་ལ་ཚན་རིག་གི་སྡེ་ཚན་གཅིག ལྟ་གྲུབ་ཀྱི་སྡེ་ཚན་གཅིག ཆོས་ཀྱི་སྡེ་ཚན་གཅིག་བཅས་སུ་དབྱེ་བ་ཡིན་ན། འཛམ་གླིང་གི་མི་དུང་ཕྱུར་བདུན་ཅུ་ལ་གང་ལ་གང་འཚམས་ཀྱི་ཞབས་འདེགས་བསྒྲུབ་ཐུབ་པའི་ནུས་པ་ཡོད་པ་མཐོང་གི་འདུག
དེ་ལྟ་བུའི་སངས་རྒྱས་ཀྱི་བསྟན་པ་ཉམས་པ་སོར་ཆུད་དང་མི་ཉམས་གོང་འཕེལ་ཡོང་ཐབས་བྱ་རྒྱུ་འདི་གལ་ཆེན་པོར་བརྩི་ཡི་ཡོད། ང་ཚོ་བོད་མི་རིགས་ལ་མཚོན་ན་ཡང༌། བོད་ལ་ཡོད་པའི་སངས་རྒྱས་པའི་ཆོས་དང༌། དེ་དང་འབྲེལ་བའི་ལྟ་གྲུབ་དེ་དག་བོད་མི་རིགས་ཀྱི་བླ་སྲོག་ལྟ་བུ་ཆགས་ཡོད། རྒྱུ་མཚན་གཅིག་ནི་དཔལ་ནཱ་ལེནྡྲ་ནས་བརྒྱུད་པའི་རྒྱ་ཆེ་ལ་གཏིང་ཟབ་པའི་ཆོས་བརྒྱུད་འདི་ཆ་ཚང་སྐད་ཡིག་གཞན་ལ་བརྟེན་མ་དགོས་པར་བོད་སྐད་རང་གི་ཐོག་ནས་འགྲེལ་བཤད་རྒྱག་ཐུབ་ཀྱི་ཡོད། དེང་སྐབས་དཔལ་ནཱ་ལེནྡྲའི་ཆོས་བརྒྱུད་ཀྱི་ལྟ་སྒོམ་སྤྱོད་གསུམ་གྱི་རྣམ་གཞག་དཔྱིས་ཕྱིན་པ་ཞིག་འགྲེལ་བཤད་རྒྱག་དགོས་བྱུང་ན་བོད་ཀྱི་སྐད་ཡིག་གཅིག་པུ་ལས་འཛམ་གླིང་སྟེང་མེད། འདི་ནི་བོད་མི་རིགས་ཀྱི་བླ་སྲོག་ཡིན་ལ་སྤོབས་པ་བྱེད་ཆོག་པ་ཞིག་ཀྱང་ཡིན། དེར་བརྟེན་བོད་པ་ཞིག་ཡིན་པའི་ཆ་ནས་བོད་ཀྱི་སྐད་ཡིག་ཐོག་ཡོད་པའི་རིག་གཞུང་གཏིང་ཟབ་དེ་དག་ལ། ཆོས་དད་ཡོད་མེད་ལ་མ་ལྟོས་པར་དོ་སྣང་གིས་སློབ་སྦྱོང་དང། ཞིབ་ཚགས་པོའི་ཐོག་ནས་དཔྱད་ཞིབ་བྱེད་རྒྱུ་གལ་ཆེན་པོ་ཡིན་ཞེས་ང་བོད་མི་ཞིག་ཡིན་པའི་ཆ་ནས་བོད་མི་ཚང་མར་འབོད་སྐུལ་བྱེད་བཞིན་ཡོད།
དེ་ནི་ང་ཚོའི་ཆོས་རྒྱལ་རྣམ་དཔྱོད་ཡངས་པ་ཚོས་གནང་པའི་གཟི་བརྗིད་ཅིག་དང༌། ལྷག་པར་མཁན་ཆེན་ཞི་བ་འཚོས་ཐུགས་འཁུར་བསྐྱེད་ནས་སངས་རྒྱས་ཀྱི་ཆོས་འདི་བོད་སྐད་རང་གི་ཐོག་ནས་ཐོས་བསམ་སྒོམ་གསུམ་ཆ་ཚང་བྱེད་ཐུབ་པ་དགོས་ཞེས་གསུངས་ནས་བོད་སྐད་ལ་བསྒྱུར་པ་དང༌། ཁོང་རང་ཉིད་ནས་བོད་སྐད་སྦྱངས་གནང་བ་རེད་ཅེས་བརྗོད་ཀྱི་འདུག གང་ལྟར་དུས་རབས་བདུན་པ་བརྒྱད་པ་ནས་བཟུང་བོད་ལ་རྒྱ་གར་གཙོ་བོར་བྱས་པའི་ནང་པའི་ཆོས་བསྒྱུར་ཅིང༌། བཀའ་འགྱུར་བསྟན་འགྱུར་པོ་ཏི་སུམ་བརྒྱ་སྐོར་ཡོད་པའི་ནང་རྒྱ་ནག་ནས་བསྒྱུར་པ་པོ་ཏི་བཅོ་ལྔ་ཉི་ཤུ་ཙམ་ལས་མེད། མང་ཆེ་བ་རྒྱ་གར་ནས་བསྒྱུར་པའི་ལེགས་སྦྱར་དང་པཱ་ལི་ཡིན་པ་དང། བལ་ཡུལ་ནས་ཀྱང་ཡོད་འདུག འདི་དག་ནི་ང་ཚོ་བོད་པ་ཞིག་ཡིན་པའི་ཆ་ནས་སྤོབས་པ་བྱེད་ཆོག་པ་ཡིན། བོད་ཡིག་འདི་ཉིད་ནི་པཱ་ལི་དང༌། གཙོ་བོ་ལེགས་སྦྱར་སྐད་དང་མིང་ཚིག་རེ་རེ་བཞིན་མཉམ་དུ་འགྲོ་ཐུབ་པའི་ཡི་གེ་ཞིག་ཡིན། འཛམ་གླིང་འདིར་སྤྱིར་ནང་པའི་ཆོས་ལུགས་དང༌། ལྷག་པར་དཔལ་ན་ལནྡྲའི་ཆོས་བརྒྱུད་ནི་དད་པའི་ཐོག་ནས་མིན་པར་གཙོ་བོ་རིགས་པའི་ཐོག་ནས་འགྲོ་དགོས་པ་དང༌། དེ་ལྟར་འགྲོ་ཐུབ་པའི་ཁྱད་ཆོས་ལྡན་པ་ཞིག་རེད་འདུག
འཛམ་གླིང་ཐོག་གི་ཆོས་ལུགས་ཚང་མ་ཡག་པོ་རེད། ཡིན་ནའང་བཅོམ་ལྡན་འདས་རང་ཉིད་ཀྱི་བཀའ་ལ་ཡིད་ཆེས་ཁོ་ནའི་ཐོག་མི་འགྲོ་བར་གང་བསྟན་པ་དེ་དག་རྒྱུ་མཚན་ལྡན་པ་ཞིག་ཡིན་མིན་བརྟག་དཔྱད་དང། ལག་ལེན་གྱི་ཐོག་ནས་ཚོད་ལྟ་བྱས་ཏེ། རྒྱུ་མཚན་ལྡན་པ་དང་ཚོད་ལྟ་བྱས་ཏེ་ཕན་ཐོགས་ཡོད་པ་ཞིག་འདུག་ན་ཁས་ལེན་བྱེད་དགོས་གསུངས་ཡོད། དེ་ནི་སྤོབས་པ་ཆེན་པོ་ལྡན་པ་ཞིག་ཡིན། དེར་བརྟེན་ན་ལེནྡྲའི་མཁས་པ་ཀླུ་སྒྲུབ་ལ་སོགས་པས་ཀྱང་བཅོམ་ལྡན་འདས་ཀྱི་བཀའ་སྒྲ་ཇི་བཞིན་པ་ཁས་བླངས་རུང་དང་མི་རུང་དཔྱད་པ་གནང་ཡོད། བཅོམ་ལྡན་འདས་ཀྱི་བཀའ་ཡིན་པ་རྒྱུ་མཚན་དུ་བྱས་ནས་ཡིད་ཆེས་བྱེད་དགོས་ཀྱི་ཡོད་ན། བཅོམ་ལྡན་འདས་ཀྱི་བཀའ་ཚང་མ་ཁས་ལེན་དགོས་པ་ཆགས་ཡོད། ཀླུ་སྒྲུབ་ཡབ་སྲས་ཀྱིས་བཅོམ་ལྡན་འདས་ཀྱི་བཀའ་ཡོངས་རྫོགས་ཞལ་བཞེས་གནང་གི་མེད། བཅོམ་ལྡན་འདས་ཀྱི་བཀའ་ལ་ཞིབ་འཇུག་གནང་ནས་རིགས་པས་དཔྱད་ཡོང་དུས། བཀའ་འདི་སྒྲ་ཇི་བཞིན་པར་ཁས་བླངས་ན་རིགས་པར་གནོད་པས་སྒྲ་ཇི་བཞིན་པ་མ་རེད། དེ་དགོས་པའི་དབང་གིས་གསུངས་པ་རེད་ཅེས་དགོངས་པ་བཀྲལ་ཡོད་པ་རེད། དེ་ནི་རླབས་ཆེན་པོ་རེད། དཔལ་ན་ལེནྡྲའི་ཆོས་བརྒྱུད་ཟབ་ཅིང་བརླིང་ལ། མིའི་རྣམ་དཔྱོད་ཕུལ་དུ་བྱུང་བའི་ཐོག་ནས་བྱུང་པའི་ལྟ་གྲུབ་དེ་བོད་ཡིག་ཐོག་ནས་ཆ་ཚང་འགྲེལ་བཤད་རྒྱག་ཐུབ་ཀྱི་ཡོད། དེང་སྐབས་འཛམ་གླིང་འདིར་དཔལ་ན་ལེནྡྲའི་ཆོས་བརྒྱུད་ཟབ་ཅིང་རྒྱ་ཆེ་བ་འདི་ཉིད་ལ་གཏིང་ཟབ་པོའི་ཐོག་ནས་འགྲེལ་བཤད་རྒྱག་དགོས་བྱུང་ན་བོད་སྐད་ལ་མ་བརྟེན་ཐབས་མེད་ཆགས་ཡོད། དེང་སང་ལེགས་སྦྱར་སྐད་ཀྱི་ཐོག་མཁས་པ་རེ་གཉིས་ལས་མེད་པ་དང༌། ཧིན་རྡི་དང་དབྱིན་ཇི་སོགས་ཀྱི་ནང་དེ་བས་ཀྱང་ཡོད་པ་མ་རེད། འགྲཻལ་བཤད་རྒྱ་ཡིག་ནང་ཡོང་དགོས་ཚོད་ཀྱང༌། རྒྱ་ནག་གི་འགྱུར་དང༌། བོད་འགྱུར་གཉིས་བསྡུར་སྐབས་བོད་འགྱུར་ཡག་པ་ཡོད་པ་རེད།
ངོས་ནས་ཕལ་ཆེར་འདས་པའི་ལོ་ ༥༠ རིང་འཛམ་གླིང་གི་ནང་པའི་ལུང་པ་འདྲ་མིན་གྱི་མཁས་པ་ཚོ་དང་གོ་བསྡུར་བྱེད་སྐབས། དངོས་གནས་ང་ཚོ་བོད་པར་ཡོད་པའི་སངས་རྒྱས་པའི་ཆོས་ཀྱི་ལྟ་གྲུབ་དེ་སྤོབས་པ་སྐྱེ་བ་ཞིག་རེད་འདུག ཕྱོགས་གཅིག་ནས་ང་ཚོར་ཡི་གེ་ཡོད་པ་དང། གཉིས་ནས་ཡི་གེ་དེ་ཡང་བརྗོད་བྱའི་དོན་ཟབ་པོ་བསྟན་ཐུབ་པ་ཞིག་ཡོད་པ་འདི་ང་ཚོ་བོད་པའི་གཅེས་ནོར་ཏེ། ནང་གི་ནོར་བུ་དང་ཕྱི་ལ་ངོམ་རྒྱུ་འདི་ཡིན། ངོས་རང་མཁས་པ་དང༌། ཚན་རིག་པ་མང་པོ་ཐུག་སྐབས་ཉམས་དམའ་མི་དགོས་པར་འདྲ་མཉམ་གྱི་ཐོག་ནས་སྐད་ཆ་བཤད་ཆོག་པ་ཡོང་གི་འདུག དེ་ནི་ངོས་ལ་རྣམ་དཔྱོད་ཆེན་པོ་ཡོད་ཟེར་གྱི་མེད། ང་ཚོ་བོད་ལ་ཡོད་པའི་གཞུང་ཆེན་རྣམས་སློབ་སྦྱོང་དང༌། ལྷག་པར་རིགས་ལམ་གྱི་ཐོག་ནས་དཔྱད་པ་ཤུགས་ཆེ་བྱས་པའི་བཀའ་དྲིན་ཡིན། དེ་ཡང་རྒྱ་ཡིག་དང་དབྱིན་ཡིག ཧིན་རྡི་གང་ལའང་བརྟེན་དགོས་ཀྱི་མེད། བོད་ཡིག་ཤེས་ཕྱིན་ཚང་མ་བོད་ཡིག་ནང་ཡོད་པ་རེད། འདི་དངོས་གནས་བོད་པའི་གཅེས་ནོར་འཛམ་གླིང་སྤྱི་ལ་ངོམ་ཆོག་པ་ཞིག་ཡིན།
ངོས་ནས་ནམ་རྒྱུན་བརྗོད་པར་ང་ཚོའི་ཆོས་བཤད་སྟངས་འདི་སྤོ་བོ་རྨོ་བོ་ཚོར་ཞེད་སྣང་སྐུལ་བ་ལྟ་བུ་བྱས་ན་སངས་རྒྱས་པའི་ཆོས་ཀྱི་དགོངས་པ་དང་མཐུན་གྱི་མེད། སངས་རྒྱས་ཀྱི་ཆོས་ནི་མི་ལ་སྤྲོ་བ་དང་སྤོབས་པ་སླེབས་ནས། དགའ་བཞིན་སྤྲོ་བཞིན་ཉམས་ལེན་ལ་འཇུག་པ་ཞིག་དགོས་པ་ལས། དམྱལ་བར་སྐྱེ་རྒྱུའི་ཞེད་སྣང་སྐུལ་ཐབས་ཀྱིས་ཆོས་བཤད་བྱས་ན་མི་འགྲིགས། ཆོས་ལུགས་གཞན་གྱིས་ཞེད་སྣང་སྐུལ་ནས་ཆོས་བཤད་བྱེད་མཁན་འདུག་ཀྱང༌། སངས་རྒྱས་པའི་ཆོས་ཀྱིས་སྤྲོ་སྣང་ལྡན་པའི་ཐོག་ནས་ཐར་པ་དང་ཐམས་ཅད་མཁྱེན་པའི་གོ་འཕང་ཐོབ་རྒྱུ་ཡོད་པ། དེ་ཡང་རིགས་པས་སྒྲུབ་ཅིང༌། སྒྲུབ་སྟངས་ཀྱང་བཅོམ་ལྡན་འདས་ཀྱི་གསུང་རེད་ཅེས་དེ་ཙམ་ལ་མ་བཞག་པར། ཐར་པ་དང་ཐམས་ཅད་མཁྱེན་པའི་གོ་འཕང་ཞེས་པ་འགྲུབ་ཐུབ་པ་ཞིག་ཡིན་པ། གཞི་དངོས་པོའི་གནས་ཚུལ་དང༌། དེ་ཡང་གཞི་བདེན་པ་གཉིས་ལ་བརྟེན་ནས་བསམ་བློ་གཏོང་དགོས་པ་སོགས་ཧ་ཅང་ཞིབ་ཚགས་ཀྱི་ཐོག་ནས་འགྲོ་དགོས་པ་ཡིན། དེ་ལྟར་བྱས་ན་གཞི་ནས་སྤྲོ་བ་འཕེལ་ཡོང་གི་རེད།
བོད་ཀྱི་ཆོས་འདི་རྩ་བ་སངས་རྒྱས་པའི་ཆོས་ཡིན་དུས་དབང་པོ་རྣོན་པོའི་དབང་དུ་བྱས་པའི་སངས་རྒྱས་ཀྱི་ཆོས་བྱེད་སྟངས་ཤིག་དགོས་ལས། དབང་རྟུལ་དད་པའི་རྗེས་འབྲངས་ཀྱི་ཆོས་བྱེད་སྟངས་ཤིག་མིན། གང་ཡང་མ་ཤེས་པའི་གནས་ཚུལ་ནི་ཐ་དད་ཡིན། དད་པ་བྱས་ནས་འགྲོ་རྒྱུ་ལས་གཞན་ཐབས་ཤེས་མེད། སངས་རྒྱས་པའི་ཆོས་ངོ་མ་དབང་རྣོན་ཆོས་ཀྱི་རྗེས་སུ་འབྲངས་དགོས་པས། རིགས་པ་ལ་བརྟེན་ནས་བརྟག་དཔྱད་བྱས་ཏེ་འགྲོ་དགོས་པ་ཡིན། འདི་ནི་ང་ཚོ་བོད་པ་རྣམས་ཀྱིས་ངོ་ཤེས་པ་བྱེད་དགོས་པ་དང༌། བོད་པ་ཙམ་དུ་མ་ཟད། འཛམ་གླིང་གི་ནང་པ་ཚང་མས་སངས་རྒྱས་ཀྱི་ཆོས་ལ་དད་པ་ཡོད་ཟེར་བ་ཙམ་ལ་ཆ་མ་བཞག་པར། སངས་རྒྱས་པའི་ཆོས་ངོ་མ་གང་འདྲ་ཡིན་ཤེས་དགོས་པ་རེད། ང་ཚོ་དུས་རབས་ཉི་ཤུ་རྩ་གཅིག་པའི་ནང་པ་ཞིག་བྱེད་དགོས་པ་ལས། རང་གི་ཕ་མེས་ནས་དར་བའི་གོམས་གཤིས་ལ་བརྟེན་ནས་སྐྱབས་སུ་མཆི་ཞེས་བརྗོད་དེ་ཆོག་ཤེས་བྱས་ནས་བསྡད་ན་མི་འགྲིགས་ཞེས་བརྗོད་ཀྱི་ཡོད། ང་ཚོ་བོད་མི་རིགས་ལ་མཚོན་ན་འདི་བོད་ཀྱི་བླ་སྲོག་ཡིན།
ཡང་ལོ་སྟོང་ཕྲག་གཅིག་རིང་ང་ཚོར་ཆོས་རྒྱལ་ཚོའི་གཅིག་གྱུར་གྱི་དབུ་ཁྲིད་མེད་པ་ཆགས་རྐྱེན་ནང་ཁུལ་འབྲེལ་བ་ཡག་པོ་མེད་པར་བོད་ཉམས་ཆག་སོང་ཡང༌། བོད་མི་ས་ཡ་དྲུག་གཅིག་གྱུར་ཏུ་བསྡད་ཐུབ་པ་ནི་བོད་ཀྱི་སྐད་ཡིག་དང༌། སྐད་ཡིག་ནང་ཡོད་པའི་ནང་པ་སངས་རྒྱས་པའི་ཆོས་ལ་བརྟེན་ནས་ཆབ་སྲིད་ཐོག་ཇི་ལྟར་བྱུང་ཡང་གཅིག་གྱུར་ཏུ་གནས་ཐུབ་པ་བྱུང་ཡོད། ངོས་ཀྱིས་བོད་ཀྱི་ཆོས་དང་སྐད་ཡིག་འདི་བོད་ཀྱི་བླ་སྲོག་ལྟར་ཡིན་ཞེས་བརྗོད་པའི་རྒྱུ་མཚན་དེ་ཡིན།
ངོས་ཀྱིས་མི་འདྲ་མིན་ཐུག་འཕྲད་དང༌། ལྷག་པར་ཨ་ཧྤེ་རི་ཀའི་ལུང་པ་འདྲ་མིན་དུ་ཡོད་པའི་གདོད་མའི་མི་རིགས་དག་ཐུག་དུས་ཁོ་ཚོས་རིག་གཞུང་དང་སྲོལ་རྒྱུན་གྱི་གོམས་སྲོལ་རྒྱུན་འཛིན་ཐད་སེམས་ཁྲལ་བྱེད་ཀྱི་འདུག ངས་ཁོ་ཚོར་ཡི་གེ་ཡོད་མེད་སྐད་ཆ་དྲིས་པར་ཁོ་ཚོ་མང་ཆེ་བར་ཡི་གེ་མི་འདུག ངས་ཁོ་ཚོར་ཁྱེད་རང་ཚོས་ཡི་གེ་བཟོ་དགོས་པ་ལས་ངག་རྒྱུན་གཅིག་པུའི་ཐོག་ནས་སོ་སོའི་རིག་གཞུང་དང་གོམས་སྲོལ་རྒྱུན་འཛིན་བྱ་རྒྱུ་ཁག་པོ་ཡིན་པས་ཡིག་ཐོག་ལ་འཇོག་དགོས་ཞེས་བརྗོད་པ་ཡིན། ང་རང་ཚོ་བོད་པར་ལོ་སྟོང་ཕྲག་གཉིས་ཀྱི་གོང་ནས་ཡི་གེ་ཡོད་པ་རེད། ཐོན་མི་སམ་བྷོ་ཊའི་སྐབས་ལ་བོད་ཡིག་གསར་དུ་བྱུང་བ་ཡིན་ནའང་འདྲ། དེའི་གོང་དུ་ཞང་ཞུང་བོད་ཀྱི་ཡི་གེ་ཞིག་ཡོད་པ་ཡིན་ནའང་འདྲ། གང་ལྟར་རང་སྐྱ་ཐུབ་པའི་ཡི་གེ་ཞིག་ཡོད་པ་དེ་ལ་སྤོབས་པ་སྐྱེ་གི་འདུག བོད་པའི་ཕྲུ་གུ་ཚོས་དེ་ལ་དོ་སྣང་བྱས་ཏེ་བོད་ཡིག་གིས་མ་ལྡང་ས་ཡར་རྒྱས་བཏང་སྟེ་དེང་དུས་ཀྱི་བརྗོད་བྱ་དེ་ཚོ་བོད་ཡིག་ནང་ཁ་གསབ་བྱེད་དགོས། དེའི་ཐད་བོད་ནང་ནས་དཀའ་ལས་རྒྱག་མཁན་ཡོད་ལ། འདི་ཕྱོགས་ལའང་ཡོད་པ་རེད།
དུས་རབས་བདུན་པ་དང་བརྒྱད་པ། དགུ་པ་སོགས་ཆོས་རྒྱལ་རྣམ་དཔྱོད་དང་སྙིང་སྟོབས་ཅན་དེ་དག་སྐབས་ཀྱི་བོད་ཀྱི་གནས་བབ་རིམ་པས་ཉམས་ནས་བོད་སིལ་བུར་འཐོར་རྗེས་བོད་འདི་ཧ་ཅང་སྐྱོ་པོ་ཆགས་ཡོད། དེ་ལྟར་ཆབ་སྲིད་ཐད་སྐྱོ་པོ་ཆགས་ཀྱང༌། བོད་མི་རིགས་ཀྱི་ཞེན་ཁོག་དང་ལྟ་གྲུབ་ཆོས་ཕྱོགས་ཀྱི་ཐོག་ནས་བཟུང་སྟེ་ཆོལ་ཁ་གསུམ་གྱི་བོད་མི་ཡོངས་རྫོགས་སྐད་གདངས་མི་འདྲ་བ་ཡོད་ཀྱང་ཡི་གེ་གཅིག་པ་ཡིན། བཀའ་འགྱུར་བསྟན་འགྱུར་གཅིག་གྱུར་དུ་འདོན་གྱི་ཡོད། བོད་རྡོག་རྡོག་གཅིག་ཏུ་བསྒྲིལ་བ་འདི་སྐད་ཡིག་གི་བཀའ་དྲིན་ཡིན། དེ་ཆབ་སྲིད་མིན་ཡང་ཆབ་སྲིད་ཀྱི་རྩ་བར་གྱུར་ཡོད། དེར་བརྟེན་ང་ཚོ་བོད་པ་ཞིག་ཡིན་པའི་ངོས་ནས་བོད་ཀྱི་ཆོས་དང་རིག་གཞུང་དངོས་གནས་འཛམ་གླིང་སྤྱི་ལ་ཕན་ཐོགས་བྱེད་པའི་ནུས་པ་ཡོད་པའི་རང་གི་གཅེས་ནོར་འདི་ངོ་ཤེས་པ་བྱས་ཏེ། བདག་པོ་ཡག་པོ་རྒྱག་དགོས། བདག་པོ་རྒྱག་སྟངས་ཀྱང་མཆོད་བཤམས་ནང་སྐུ་གསུང་ཐུགས་རྟེན་ལྟར་སྒྲིགས་པ་མ་ཡིན་པར། སློབ་སྦྱོང་བྱས་ནས་སེམས་ཀྱིས་བདག་པོ་རྒྱག་དགོས། སྤྱིར་ཤེས་ཡོན་ཞེས་པ་འདི་སེམས་ན་ཡོད་པ་ལས་ཕྱི་ལ་མེད། སངས་རྒྱས་ཀྱི་ཆོས་སློབ་སྦྱོང་བྱས་ཏེ་གཞི་ལམ་འབྲས་གསུམ་གྱི་རྣམ་གཞག་ཤེས་ན་དེ་ནི་བདག་པོ་བརྒྱབ་པ་རང་ཡིན། འདི་ངོས་ཀྱི་ལས་འགན་གཙོ་བོ་གཅིག་ཡིན་པར་བརྗོད་ཀྱི་ཡོད།
དེ་ནས་བོད་ཀྱི་ཆབ་སྲིད་ལ་ཆ་བཞག་ན། རྩ་བའི་བོད་ཀྱི་ཆོས་དང་རིག་གཞུང་གཏིང་ཟབ་པོ་ཡོད་པ་དེ་དག་མ་བརླག་པར་ཡག་པོ་འཛིན་ཐུབ་ན། ཆབ་སྲིད་ཀྱི་སྟོབས་ཤུགས་རང་བཞིན་གྱིས་སླེབས་ཀྱི་རེད། དཔེར་ན། ཕྱི་ལོ་ ༡༩༧༣ ལོར་ང་རང་ཐོག་མར་ཡུ་རོབ་ཁུལ་དུ་ཕྱིན་པ་ཡིན། སྐབས་དེར་དྲུང་ཆེ་རྟ་ར་ལགས་འདས་པོ་ཁོང་ཡོད། ངས་བོད་ཀྱི་ཆབ་སྲིད་ཀྱི་གནས་ཚུལ་ཚིག་གཅིག་བཤད་མེད། སྤྱི་སེམས་སྐོར་བཤད་པ་ཡིན། དབྱིན་ཡིག་ནང་ (Universal responsibility) ཟེར་བ་དེ་བཤད་པ་རེད། ཁོང་ཚོ་ཁ་ཤས་ཀྱིས་སྐབས་དེར། ངས་ཆབ་སྲིད་སྐོར་བཤད་མ་སོང༌། ཆབ་སྲིད་བཤད་དགོས་པ་རེད། ཅེས་ཤོད་མཁན་བྱུང༌། དེ་དུས་རྟ་ར་ལགས་ཀྱིས། བོད་ཀྱི་ཆབ་སྲིད་སྐོར་གསུངས་མེད་ཀྱང་(Universal responsibility) ཞེས་པ་འདི་ཆབ་སྲིད་ཆེན་པོ་རེད་ཅེས་བཤད་ཡོད། གང་ལྟར་ངོས་ད་ལྟ་རྒས་ཡོལ་བྱས་ཏེ། བོད་ཀྱི་ཆོས་དང་རིག་གཞུང་གིས་འཛམ་བུ་གླིང་སྤྱི་ལ་ཕན་ཐོགས་བྱེད་པ་དང་གཅིག ཆོས་ལུགས་མཐུན་སྒྲིལ་བྱེད་པ་དང་གཉིས། བོད་མི་ཞིག་ཡིན་པའི་ཆ་ནས་བོད་ཀྱི་ཆོས་དང་རིག་གཞུང་དང་མི་རིགས་ཀྱི་ངོ་བོ་མི་བརླག་པའི་ཆེད་དུ་ཤུགས་རྒྱག་པ་དང་གསུམ་བཅས་ཀྱིས་དོན་དམ་བོད་ཀྱི་བསྟན་སྲིད་སྤྱི་ལ་ཕན་ཐོགས་ཡོང་གི་ཡོད།
ཆབ་སྲིད་ཅེས་པ་ནི་དུས་ཀྱི་འགྱུར་བ་དང་མཉམ་དུ་འཕོ་འགྱུར་སྣ་ཚོགས་ཡོང་བ་ཞིག་ཡིན། སྔར་དུས་རབས་བདུན་པ་དང་བརྒྱད་པ། དགུ་བའི་སྐབས་ཀྱི་གནས་སྟངས་རྒྱལ་རབས་སྨྲ་བ་ཚོས་རྒྱ་ནག་གི་ཡིག་ཆའི་ཐོག་ཉམས་ཞིབ་བྱས་ཏེ་བཤད་པ་ལྟར་ན། སྐབས་དེར་རྒྱ་ནག་དང༌། སོག་པོ། བོད་བཅས་ལ་ཨེ་ཤ་ཡའི་ས་ཁུལ་གྱི་བཙན་དབང་རྒྱལ་ཁབ་ (imperial) གསུམ་རེད་ཅེས་བརྗོད་ཀྱི་འདུག ངོས་ཀྱིས་ལོ་བཅུ་དྲུག་ནས་ལོ་བདུན་ཅུ་དོན་དྲུག་བར་ཆབ་སྲིད་ཀྱི་འགན་འཁུར་བ་ཡིན། དངོས་ཡོད་གནས་ཚུལ་དང་ཉམས་མྱོང་ལ་ཕྱོགས་བསྡོམས་བྱས་པའི་འབྲས་བུར། བོད་རང་བཙན་རྩོད་ཀྱི་མེད། བོད་རྒྱ་གཉིས་མོས་ཀྱི་ལམ་ཞིག་འཚོལ་གྱི་ཡོད། བོད་རྒྱ་གཉིས་མོས་ཀྱི་ལམ་ལ་ཞུགས་པར་བརྟེན་བོད་ཀྱི་གནས་ཚུལ་ཤེས་མཁན་དང༌། ཤེས་ཡོན་ཅན་གཙོ་བོར་གྱུར་པའི་ནང་པ་དང༌། དེ་མིན་གྱི་རྒྱ་རིགས་མང་པོ་ཞིག་གིས་ང་ཚོར་རྒྱབ་སྐྱོར་དང་ཤ་ཚ་བྱེད་ཀྱི་འདུག། ཡུལ་གང་ཞིག་ཡིན་ནའང་མི་མང་ནི་ཡུལ་གྱི་བདག་པོ་རེད། མི་མང་གི་ནང་ནས་བདེན་པའི་བདེན་རྒྱབ་བྱེད་མཁན་ལོ་རེ་ནས་ལོ་རེར་ཇེ་མང་དུ་འགྲོ་བཞིན་ཡོད། དེར་བརྟེན་ང་ཚོས་གཙོ་བོ་སོ་སོའི་ཆོས་དང་རིག་གཞུང༌། སྐད་ཡིག་ཟུར་གསལ་དུ་ཡོད་པ་དེ་དག་ལ་བདག་པོ་ཡག་པོ་རྒྱག་རྒྱུ་གལ་ཆེན་པོ་ཡིན། ཆབ་སྲིད་འཐབ་རྩོད་བྱེད་སྟངས་ཀྱང་འཚེ་བ་མེད་པ་དང་བདེན་པ་རྩ་བར་བཞག་སྟེ། རང་རྒྱལ་གཞན་ཕམ་མིན་པར། གཉིས་སྨན་ཐོག་བདེན་མཐའ་གསལ་རྒྱུར་འབད་བརྩོན་བྱེད་བཞིན་ཡོད། དེ་ངོས་རང་བོད་མི་ཞིག་ཡིན་པའི་ཆ་ནས་བྱས་པ་ཡིན།
ཕྱི་ལོ་ ༡༩༥༩ ལོར་ང་ཚོ་རྒྱ་གར་ལ་འབྱོར་ཞིང་ཕྱི་ལོ་ ༡༩༦༠ ནང་བོད་པ་ཁ་ཤས་ཀྱིས་སྟབས་ཉེས་པ་ཞིག་ལ་ང་བོད་པའི་ནང་སྐྱེས་པ་དེ་འགྲིག་མི་འདུག མི་གྲལ་ལ་ཚུད་ཀྱི་མི་འདུག་ཅེས་བཤད་མཁན་བྱུང་ཡོད། དེ་རྗེས་རིམ་པས་ང་ཚོ་འཛམ་བུ་གླིང་ལ་འབྲེལ་བ་བྱུང་སྟེ་དེང་གི་སྐབས་སུ་བོད་པ་མིན་པ་ཚོས་ཀྱང་བོད་པ་ཡིན་བརྗོད་ཀྱི་ཡོད། ལྷག་པར་ཨ་རི་དང་ཡུ་རོབ་ལ་འགྲོ་མཁན་ཚོས་བོད་པ་མིན་ཡང་ང་བོད་པ་ཡིན་ཟེར་བ་དང༌། གྲྭ་པ་མིན་ཡང་གྲྭ་ཆས་གྱོན་པའི་དུས་སྐབས་ཤིག་ལ་སླེབས་ཡོད། གང་ལྟར་ང་ཚོ་བོད་མི་རིགས་ཀྱིས་རྒྱུ་མཚན་ལྡན་པའི་སྤོབས་པ་བྱེད་ཆོག་པ་ཡིན། ཡང་སྤོབས་པ་བྱས་ནས་མི་ལ་མཐོང་ཆུང་བྱས་ན་མི་འགྲིག སྤོབས་པ་བྱེད་པའི་རྒྱུ་མཚན་ནི་སེམས་པ་བཟང་པོ་དང་ཡ་རབས་བྱེད་པ་འདི་ལ་ཐུག་ཡོད། དེ་སྔ་ཡིན་ན་རྒྱ་གར་བས་བོད་པའི་གཞིས་ཆགས་ཚོ་ལ་ཧ་ཅང་དགའ་པོ་བྱེད་ཀྱི་ཡོད། ཁོང་ཚོ་སེམས་པ་བཟང་པོ་དང་རྫུན་མི་བཤད་མཁན་རེད་ཅེས་བརྗོད་ཀྱི་ཡོད། ཨ་རི་དང་ཡུ་རོབ་ཁུལ་ནས་ཀྱང་དེ་བཞིན་བརྗོད་ཀྱི་ཡོད། འོན་ཀྱང༌། བར་སྐབས་ནས་སྤྱོད་པ་ཅུང་ཉམས་ཏེ་ཨ་རི་དང་སུད་སི་ཁུལ་རྐུ་མ་རྒྱག་མཁན་དང༌། རྫུན་བཤད་མཁན་ཁ་ཤས་བྱུང་ཡོད་ལ། དེ་རིགས་རྒྱ་གར་ནང་དུའང་ཡོད།
ཧི་མ་ཅལ་མངའ་སྡེའི་ནང་གི་ཀུ་ལུ་ཡུལ་པ་ཁ་ཤས་ལ་དཀའ་ངལ་འཕྲད་ཡོད། ཁོང་ཚོས་སྔ་མོ་ཀུ་ལུ་ནང་ལམ་བཟོ་བྱེད་མཁན་གྱི་བོད་པ་དེ་ཚོ་ཧ་ཅང་ཡག་པོ་ཡོད། ཁོ་ཚོས་རྫུན་མི་བཤད་ཅིང་ཡ་རབས་པོ་ཡོད། ཕྱིས་སུ་བོད་པའི་ནང་མི་ལ་ཐུབ་ཚོད་བྱེད་མཁན་དང༌། རྫུན་བཤད་མཁན་ཡོང་གི་འདུག་ཅེས་བཤད་ཡོད། དེར་བརྟེན་བོད་པའི་ཡ་རབས་སྤྱོད་བཟང་བརླག་པ་ཡིན་ན་བོད་པའི་བླ་སྲོག་མེད་པ་ཆགས་པ་རེད། དེ་མེད་པ་ཆགས་ན་སོ་སོ་སྒེར་སྐྱིད་པོ་ཡོང་གི་མ་རེད་ལ། སྤྱི་ལའང་མཚན་ཤས་ཡོང་གི་རེད། རྒྱ་མི་གུང་ཁྲན་གྱིས་བོད་ཀྱི་ཆོས་དང་རིག་གཞུང་དབང་ཤེད་ཀྱིས་མེད་པ་བཟོ་གི་ཡོད། ང་ཚོས་རང་དབང་ལུང་པའི་ནང་རང་གི་བླ་སྲོག་ལ་དོ་སྣང་མི་བྱེད་པར། དངོས་པོ་ཡར་རྒྱས་ལ་ཞེན་ཏེ་ཆགས་སྡང་ཕྱོགས་རིས་ཀྱི་ལམ་དུ་ཕྱིན་པ་ཡིན་ན་དེ་ནི་བསྟན་བཤིག་ངོ་མ་རེད། བསམ་བློ་ཡག་པོ་གཏོང་དགོས། ཕ་རོལ་པོ་གླགས་མ་འཁེལ་བར་བོད་པ་རང་ཉིད་ཀྱིས་རང་གི་ཁྱད་ཆོས་བཟང་པོར་མཐོང་ཆུང་བྱས་ན་དེ་ནི་ཐབས་སྐྱོ་པོ་རེད།
རྒྱལ་བ་རིན་པོ་ཆེ་དྲ་རྒྱ།


text:
བོད་མིར་རྒྱབ་སྐྱོར་བྱེད་པ་གཞི་རྩ་ཡིན།
༢༠༡༦།༡༢།༠༨ཉིན་སྤེལ། བོད་མིའི་ཆོས་དད་རང་དབང་ལ་རྒྱབ་སྐྱོར་གནང་རྒྱུ་ནི་ཡུ་རོབ་མཐུན་ཚོགས་ཀྱིས་འཛིན་བཞིན་པའི་གཞི་རྩའི་བཟང་སྤྱོད་ཀྱི་ལྟ་གྲུབ་ཀྱི་ལངས་ཕྱོགས་དང་མཐུན་པ་ཞིག་ཡིན་པར་བརྗོད་འདུག
ཁང་སང་ཕྱི་ཚེས་༧ཉིན་སྤྲུལ་སྐྲུ་བསྟན་འཛིན་བདེ་ལེགས་རིན་པོ་ཆེ་དམ་པ་ཁོང་གི་ཚ་མོ་ཉི་མ་ལྷ་མོ་ལགས་ཡུ་རོབ་སྤྱི་མཐུན་ཚོགས་པའི་ཆོས་དད་རང་དབང་སྲུང་སྐྱོབ་ཀྱི་དམིགས་བསལ་སྐུ་ཚབ་སྐུ་ཞབས་ཇེན་ཕི་གལ་ Mr Jan Figel མཆོག་དང་མཇལ་འཕྲད་ཞུས་ཏེ། ཆུ་ཚོད་༣་ཙམ་རིང་བོད་ནང་བོད་མིའི་ཆོས་དད་རང་དབང་གིས་གཙོས་འགྲོ་བ་མིའི་ཐོབ་ཐང་གི་གནས་སྟངས་སོགས་ཀྱི་སྐོར་གོ་བསྡུར་ལྷུག་པོ་གནང་རྗེས་ཉིན་གུང་ཞལ་ལག་ལྷན་བཞེས་གནང་ཡོད་འདུག
དེ་ཡང་སྐུ་ཚབ་མཆོག་གིས་བརྗོད་དོན། "བོད་མིའི་ཆོས་དད་རང་དབང་ལ་རྒྱབ་སྐྱོར་གནང་རྒྱུ་ནི་ཡུ་རོབ་མཐུན་ཚོགས་ཀྱིས་འཛིན་བཞིན་པའི་གཞི་རྩའི་བཟང་སྤྱོད་ཀྱི་ལྟ་གྲུབ་ཀྱི་ལངས་ཕྱོགས་དང་མཐུན་པ་ཞིག་ཡིན་ཞིང་། ༧གོང་ས་མཆོག་གི་ཐུགས་ཀྱིས་དྲང་བདེན་དང་རང་དབང་། འཚེ་བ་མེད་པ་སོགས་གཙིགས་ཆེར་འཛིན་གནང་མཛད་བཞིན་པའི་ཐུགས་ཀྱི་དགོངས་བཞེད་དང་ཡུ་རོབ་མཐུན་ཚོགས་ཀྱིས་འཛིན་བཞིན་པའི་འཆར་སྣང་དེ་དག་མཐུན་པོ་ཡོད་པ་དེ་སྔ་ཡུ་རོབ་མཐུན་ཚོགས་གསར་གཏོད་གནང་མཁན་སྐུ་ཞབས་ཤུ་མན་ Schuman མཆོག་གིས་གསུངས་པ་ལུང་འདྲེན་གནང་"ཡོད་འདུག
དེ་མིན་གོ་སྒྲིག་གནང་མཁན་ལྗང་ཁུ་ཚོགས་པའི་གྲོས་ཚོགས་འཐུས་མི་ཁ་ཤས་ཀྱིས་བཀོད་སྒྲིག་གིས་ཡུ་རོབ་གྲོས་ཚོགས་ནང་བོད་ཀྱི་དངོས་བྱུང་གློག་བརྙན་ ཞེས་པ་བསྟན་སྟེ། ཡུ་རོབ་གྲོས་ཚོགས་ནང་བོད་དོན་གླེང་སློང་ཡོང་འགྱུར་ཕན་ཐོགས་ཡོང་བའི་རེ་བ་བཏོན་འདུག་པ་མ་ཟད། གྲོས་ཚོགས་འཐུས་མི་མང་པོ་ཞིག་གཟིགས་མོ་གཟིགས་ཆེད་ཕེབས་ཡོད་པ་དང་། གྲོས་ཚོགས་འཐུས་མི་རྣམས་ཀྱིས་དོ་སྣང་ཧ་ཅང་གནང་ཡོད་འདུག
གཞན་ཡང་དབུས་བོད་མིའི་སྒྲིག་ཛུགས་ཀྱི་དྲ་རྒྱར་འཁོད་དོན་ལྟར་ན། ཕིལ་མི་ཤི་གྲོས་ཚོགས་ Flemish Parliament ཀྱི་ཚོགས་གཙོ་སྐུ་ཞབས་ཇེན་པུ་མན་སི་ Mr Jan Peumans མཆོག་དང་། གྲོས་ཚོགས་ཀྱི་རྒྱལ་སྤྱིའི་འབྲེལ་ལམ་སློབ་སྟོན་པ་ལྕམ་སྐུ་ལེ་ཏེ་ཏི་ཡ་ཝར་ཀིན་ Ms. Laetetia Werquin མཆོག་སོགས་དང་བོད་མིའི་སྐུ་ཚབ་རྣམས་ཀྱིས་མཇལ་འཕྲད་སྐབས། སྐུ་ཚབ་དོན་གཅོད་ནས་དེང་སྐབས་རྒྱ་ནག་གཞུང་གིས་བོད་ནང་གི་གསེར་རྟ་བླ་རུང་སྒར་དགོན་པ་གཏོར་བཤིག་བཏང་བ་མ་ཟད། གྲྭ་བཙུན་རྣམས་ཀྱི་ཞལ་གྲངས་ལ་ཚད་བཀག་བཟོ་བཞིན་ཡོད་པ། དེ་བཞིན་འཆར་ལོའི་ཕྱི་ཟླ་ ༡ ནང་དཔལ་དུས་ཀྱི་འཁོར་ལོའི་དབང་ཆེན་སྐབས་བོད་ནས་ཆོས་ཞུར་ཕེབས་མཁན་རྣམས་ལ་རྒྱ་ནག་གཞུང་གིས་དམ་བསྒྲགས་དམིགས་བསལ་བྱེད་བཞིན་ཡོད་སྐོར་སོགས་ཞུས་ནས་གྲོས་ཚོགས་ནས་ངེས་པར་དུ་གནད་དོན་དེ་དག་ཐོག་དགོངས་བཞེས་རྒྱབ་སྐྱོར་གནང་ཐབས་ཡོང་བའི་ཞུ་གཏུག་གནང་སྐབས།
གྲོས་ཚོགས་ཀྱི་ཚོགས་གཙོ་སྐུ་ཞབས་ཇེན་པུ་མན་སི་ Mr Jan Peumans མཆོག་གིས་སྐབས་དེར་སྦར་སེལ་དུ་རྟེན་གཞི་བྱས་པའི་རྒྱ་ནག་གཞུང་ཚབ་ཁང་ལ་ཡི་གེ་བཏང་ནས་བོད་ནང་ལ་བོད་མི་ཚོར་འཕྲད་བཞིན་པའི་དཀའ་ངལ་དེ་དག་སྐོར་གླེང་སློང་གནང་རྒྱུ་ཡིན་པའི་ཁས་ལེན་ཡང་གནང་བ་བཅས།།
གསར་འགོད་པ། ཆོས་ཉིད།


text:
སི་ཏེན།
སི་ཏེན་ནི། Rolf Alfred Stein (1911-1999)ཧྥ་རན་སིའི་སྙན་གྲགས་ཆེ་བའི་བོད་རིག་པའི་མཁས་པ་ཞིག་ཡིན། ཁོང་ནི་འཇར་མན་གྱི་སི་ཝེ་ཙིའི་ཇེའུ་མི་རིགས་ཀྱི་ཁྱིམ་ཚང་ཞིག་ཏུ་འཁྲུངས་ཤིང་། ན་གཞོན་སྐབས་སུ་འཇར་མན་སྦིར་ལིན་སློབ་ཆེན་ཏུ་རྒྱ་ཡིག་ཆེད་སྦྱོང་བྱས་ཏེ་སློབ་མཐར་ཕྱིན། སྤྱི་ལོ1933ལོར་འཇར་མན་གྱི་ཧྥ་ཤི་སི་ལས་གཡོལ་ཆེད་དུ་ཧྥ་རན་སིར་འོངས་བ་དང་། ཕྱི་ལོར་ཧྥ་རན་སིའི་རྒྱལ་གཉེར་ཤར་ཕྱོགས་དེང་རབས་སྐད་བརྡའི་སློབ་གླིང་དུ་ཆས་ནས། རྒྱ་རིག་པའི་མཁས་ཆེན་གྷོ་ལན་ཡཱན(Marcel Granet)དགེ་རྒན་དུ་བསྟེན་ནས་མུ་མཐུད་དུ་རྒྱ་ཡིག་སྦྱངས་ཤིང་། ཞོར་ལ་སྐུ་ཞབས་ཇ་ཁེ་བྷ་ཁོ(Jacques Bacot)དང་མཱར་སེ་ལེ་ལཱ་ལོའུ(Marcelle Lalou)རྣམ་གཉིས་ཀྱི་མཛུབ་སྟོན་འོག་བོད་ཡིག་སྦྱངས། སློབ་མཐར་ཕྱིན་རྗེས་ཧྥ་རན་སིའི་རྒྱའི་རིག་པ་ཞིབ་འཇུག་ཁང་དུ་ཕྱག་ལས་གཉེར།
འཛམ་གླིང་དམག་ཆེན་གཉིས་པའི་སྐབས་སུ། སི་ཏེན་རྒྱ་གར་དང་ཀྲུང་གོའི་ས་མཚམས་སུ་རི་འགོག་དམག་འཁྲུག་ལ་ཞུགས་མྱོང་ལ། སྔ་གཞུག་ཏུ་སྒྱོགས་དམག་དང་ཧྥ་རན་སིའི་དམག་སྤྱི་པུའུ་གཉིས་ལ་ལོ་ཙཱ་བྱས་མྱོང་པ་དང་། བར་སྐབས་ཤིག་ལ་ཉི་ཧོང་བཙན་འཛུལ་དམག་གི་བཙོན་པར་ཡང་འགྱུར་མྱོང་། སྤྱི་ལོ1946ལོར། ཁོང་ཧྥ་རན་སིའི་ཤར་མཐའི་སློབ་གླིང་གི་ཞིབ་འཇུག་པའི་ཚུལ་གྱིས་ལས་གནས་བསྐྱར་གསོ་བྱས་ཤིང་། སློབ་གླིང་གིས་ཁོ་རང་ཀྲུང་གོའི་ཁུན་མིང་དང་ཁྲེང་ཏུ། པེ་ཅིང་དང་ནང་སོག་སོགས་སུ་མངགས་ནས་བརྟག་དཔྱད་ཞིབ་འཇུག་གི་འགན་བགོས་ཤིང་ཕྱིས་སུ་པེ་ཅིང་གི་རྒྱའི་རིག་པ་ཞིབ་འཇུག་ཁང་དུ་བྱ་བ་གཉེར་བ་དང་ཀྲུང་གོར་སྤྱི་ལོ1949ལོའི་བར་དུ་བསྡད། ཁོང་གིས་དགེ་རྒན་གྷོ་ལན་ཡཱན་དང་མཱར་སེ་ལེ་རྣམ་གཉིས་ཀྱིས་བོད་རིག་པ་དང་སོག་པོ། དེ་བཞིན་བོད་རྒྱའི་མཐའ་མཚམས་མི་རིགས་ཀྱི་རིག་གནས་ལ་ཞིབ་འཇུག་བྱ་དགོས་པའི་བསླབ་བྱ་མ་བརྗེད་པར། པེ་ཅིང་དུ་སྡོད་རིང་ནང་སོག་དང་བོད་ལྗོངས་མཐའ་མཚམས་ཁུལ་དུ་ཐེངས་མང་པོར་ལྗོངས་རྒྱུ་ལ་ཆས་ཤིང་། རཱོཀ(J.F.Rock)དང་མཉམ་དུ་ཡུན་ནན་ལ་ཐེངས་གཅིག་ཆས་མྱོང་། སྤྱི་ལོ1949ལོར། སི་ཏེན་ཧྥ་རན་སིར་ཕྱིར་ལོག་ཏེ་རྒྱལ་གཉེར་དེང་རབས་ཤར་ཕྱོགས་སྐད་བརྡའི་སློབ་གླིང་གི་དགེ་རྒན་ཆེན་མོའི་འགན་བཞེས། སྐབས་འདིར་ཁོང་གིས་ཉེ་བའི་ལོ་བཅུ་གྲངས་རིང་ལ་ཨེ་ཤེ་ཡ་ཤར་མར་འཚོལ་སྡུད་བྱས་པའི་རྒྱུ་ཆ་མཐའ་དག་ཀློག་ནུས་ཤིང་ཐོག་མར་སྤེལ་བའི་ཞིབ་འཇུག་བརྩམས་ཆོས་ནི་མི་ཉག་གི་སྐོར་རེད། བོད་ཀྱི་ལོ་རྒྱུས་སྙན་རྩོམ་གྱི་ཞིབ་འཇུག་སྤྱི་ལོ1951ལོར། གྷོ་ལན་ཡཱན་གྱི་འཕྲོ་བསྐྱངས་ནས་ཕཱ་རི་སིའི་མཐོ་རིམ་ཞིབ་འཇུག་གླིང་གི་ཆོས་ལུགས་ཚན་རིག་སྡེ་ཁག་གི་ཀྲུང་གོ་དང་ཨེ་ཤེ་ཡའི་ཤར་མཐའི་ཆོས་ལུགས་ཀྱི་དགེ་རྒན་ཆེན་མོ་བྱས་པ་དང་། སྤྱི་ལོ1957ལོར་སྡེ་ཁག་འདིའི་མིང་ཨེ་ཤེ་ཡའི་ཤར་མཐའ་དང་ཀྲུང་གོའི་དཔྱད་བསྡུར་ཆོས་ལུགས་རིག་པ་དང་བོད་རིག་པ་ལ་བརྗེས་པ་དང་། ཁོང་སྔར་བཞིན་དེར་དགེ་རྒན་ཆེན་མོ་བྱས། སྤྱི་ལོ1954ལོ་ནས1966ལོར་འབྲས་ལྗོངས་ནང་ལ་ཚུད་པའི་ཧི་མ་ལ་ཡའི་མཐའ་འཁོར་དུ་ཐེངས་གཉིས་ལ་རྟོག་ཞིབ་དུ་ཆས། ཁོང་བོད་ཀྱི་ལོ་རྒྱུས་དང་ཆོས་ལུགས། རྩོམ་རིག སྐད་བརྡ་སོགས་ལ་ཞིབ་འཇུག་བྱེད་རྒྱུར་ཤིན་ཏུ་དགའ་པོ་ཡོད་པས། ཞིབ་འཇུག་གི་ཁྱབ་ཁོངས་ཤིན་ཏུ་ཡངས་པའི་མཁས་པ་ཞིག་ཡིན། ལོ་ངོ་བཅུ་ལྷག་རིང་གི་རིག་གཞུང་ཞིབ་འཇུག་ཁྲོད། ཁོང་གིས་དཔྱད་རྩོམ་དང་ཆེད་དེབ་མང་པོའི་ནང་ནས་གཙོ་བོ་འགའ་ཞིག་ནི། གེ་སར་སྒྲུང་དང་སྒྲུང་པའི་ཞིབ་འཇུག འབུམ་རམས་པའི་མཐར་ཕྱིན་དཔྱད་རྩོམ། སྤྱི་ལོ1959ལོར་རྒྱ་ནག་ཞིབ་འཇུག་དཔེ་ཚོགས་ཁྲོད་ཀྱི་དེབ་གཅིག་ཏུ་བྱས་ཏེ་ཕཱ་རི་སིར་པར་དུ་བསྐྲུན། བོད་ཀྱི་ཤེས་རིག བོད་ཀྱི་ཟློས་གར། བོད་ཡིག་མིང་ཁུངས་རིག་པའི་རེག་ཟིག མི་ཉག་དང་ཞི་ཞ བོད་བརྒྱུད་ནང་བསྟན་ལུགས་ཀྱི་འབག རྒྱ་བོད་འདྲེས་མཚམས་ཀྱི་ཆཱང་། བོད་བརྒྱུད་ནང་བསྟན་གྱི་འཆམ་དང་རྣམ་ཤེས་སྐོར་གྱི་གཞུང་ལུགས། གེ་སར་རྒྱལ་པོ་འཁྲུངས་རབས་བྲིས་ཐང་། རྒྱ་བོད་ས་མཚམས་ཀྱི་གུ་པུ་རིགས། བོད་ཀྱི་ལོ་རྒྱུས་སྙན་ངག་གི་གནའ་དཔེ། གནའ་རབས་བོད་ཀྱི་ལོ་རྒྱུས་ལས་གནད་གཉིས་ཀྱི་འགྲེལ་བ། བོད་ཀྱི་བླ་མ་སྙན་ངག་པ་ཞིག འབྲུག་པ་ཀུན་ལེགས་ཀྱི་གསུངས་རྩོམ། འབྲུག་པ་ཀུན་ལེགས་ཀྱི་མཛད་རྣམ་དང་མགུར་གླུ། གེ་སར་སྒྲུང་གི་འཇུག་ངོགས། མི་ཉག་གམ་ཞི་ཞ་ཡི་རྒྱུ་ཆ་གསར་པ། བོད་རྒྱའི་ཐ་སྙད་ཀྱི་གཤིབ་བསྡུར། བོད་ཆོས་ཀྱི་ཞང་ཞུང་སྐད། ཏུན་ཧོང་གཏེར་ཡིག་ལས་བོད་ཆོས་ཀྱི་ཆོ་གའི་སྐོར་སོགས་བརྩམས་ཡོད་ལ། དུས་རབས་སྔོན་མའི་ལོ་རབས80ནས་བཟུང་ཁོང་གི་བརྩམས་ཆོས་འགའ་ཞིག་རྒྱ་ཡིག་ཏུ་བསྒྱུར་བས་རང་རྒྱལ་གྱི་བོད་རིག་པ་ཞིབ་འཇུག་གི་སྡེ་ཡིས་དོ་སྣང་དང་གདེངས་འཇོག་ཆེན་པོ་མཛད། དུས་རབས་སྔོན་མའི་ལོ་རབས50ནས་བཟུང་། སི་ཏེན་གྱིས་བོད་ཀྱི་ལོ་རྒྱུས་སྙན་ངག་གི་ཞིབ་འཇུག་བྱ་བར་མགོ་བརྩམས། ཁོང་ལོ་རྒྱུས་སྙན་རྩོམ་རིང་མོ་གེ་སར་སྒྲུང་ལ་ལོ་འགའ་ཤས་ཤིག་གི་སྔོན་ནས་སྤྲོ་བ་སྐྱེས་ཡོད་པར་འདུག་ཏེ། སྤྱི་ལོ1940ལོའི་ཟླ5པར། ཁོང་གིས་བོད་ཀྱི་དམངས་ཁྲོད་ལོ་རྒྱུས་སྙན་ངག་ཅིག་ཞེས་པའི་རྩོམ་ཡིག་ཅིག་སྒྲོག་སྦྱངས་བྱས་འདུག་པ་དང་། སྤྱི་ལོ1956ལོར། ཁོང་གིས་དར་རྩེ་མདོའི་ཤིང་དཔར་ལས་བཤུས་ཏེ་བྲིས་པའི་གླིང་སྒྲུང་གི་ལེའུ་གསུམ་གྱི་ནང་དོན་སྤེལ་འདུག་ཅིང་། དེ་སྤེལ་སྐབས་སུ་ཁོང་གིས་ཧྥ་རན་སིའི་ཡི་གེས་རིན་ཐང་ཅན་གྱི་དཔྱད་བརྗོད་རྩོམ་ཡིག་ཅིག་ཀྱང་བཀོད་ཡོད་ལ། དུས་རྒྱུན་མི་བཀོལ་བའི་ཚིག་དང་ཡུལ་སྐད་ཐ་སྙད་ཀྱི་རེའུ་མིག་ཞིག་ཀྱང་བཟོས་འདུག
ཡང་ཁོང་གིས་གེ་སར་རྒྱལ་པོའི་འཇིམ་སྐུ་ལ་ཞིབ་འཇུག་བྱས་རྗེས་སུ། བོད་ཀྱི་ལོ་རྒྱུས་སྙན་རྩོམ་དང་སྙན་ངག་པའི་སྐོར་གྱི་བརྩམས་ཆོས་རིང་བོ་ཞིག་སྤེལ། ཤོག་གྲངས600ལྷག་ཡོད་པའི་ཁོང་གི་འབུམ་རམས་པའི་མཐར་ཕྱིན་དཔྱད་རྩོམ་འདི་ནི་བགྲང་བྱ་ཉི་ཤུ་ལྷག་གི་རིང་ལ་ཞིབ་འཇུག་བྱས་པའི་གྲུབ་འབྲས་ལ་སྤྱི་བསྡོམས་ཞིག་སྟེ། བོད་ཀྱི་རིག་གནས་ལོ་རྒྱུས་ཞིབ་འཇུག་གི་བྱ་བར་བྱས་རྗེས་མི་དམན་པ་བཞག་ཡོད། དེ་དང་ཞོར་ལ་ཁོང་གིས་བོད་རྒྱའི་ས་མཚམས་སུ་ཡོད་པའི་མི་རིགས་སྐོར་ལ་དཔྱད་རྩོམ་བྲིས་ཤིང་། བརྩམས་ཆོས་དེ་དག་ཏུ་ལོ་རྒྱུས་ས་བབ་དང་ངག་རྒྱུན་གཞི་གཅིག་ཏུ་འདུས་པར་བྱས་པས། སྐབས་འདིར་ཐོན་ཙ་ན་བྱེད་ཐབས་འདི་ནི་ཁོང་གི་རིག་གཞུང་ཉམས་ཞིབ་ཀྱི་ཁྱད་ཆོས་གཙོ་བོ་ཞིག་ཏུ་གྱུར་ཡོད། ལོ་རྒྱུས་སྙན་རྩོམ་ལ་ཞིབ་འཇུག་བྱས་པའི་གྲུབ་འབྲས་གལ་ཆེན། སི་ཏེན་གྱིས་མཐོ་རིམ་ཞིབ་འཇུག་ཁང་དུ་མགོ་བཙུགས་པའི་རིག་གཞུང་འཆད་ཁྲིད་ཀྱིས་བོད་ཀྱི་ལོ་རྒྱུས་སྙན་རྩོམ་ལ་ཞིབ་འཇུག་བྱ་བའི་མུ་སྐྱོང་བར་བྱས་ཤིང་། མཐར་ཞིབ་འཇུག་གྲུབ་འབྲས་སུ་བོད་ཀྱི་ལོ་རྒྱུས་སྙན་རྩོམ་གྱི་གནའ་དཔེ་ཞིག་དང་གེ་སར་སྒྲུང་གི་དཔྱད་མཆན་བརྩམས་པ་དང་འདིའི་ཕྱོགས་ལ་ཞིབ་འཇུག་བྱེད་མཁན་གྱི་སློབ་བུ་བསྐྱངས། སྤྱི་ལོ1962ལོར། ཁོང་གིས་ཕྱིས་སུ་ཤུགས་རྐྱེན་ཆེས་ཆེ་ཞིང་ཤིན་ཏུ་རྒྱུགས་ཆེ་བའི་གསུང་རྩོམ་བོད་ཀྱི་ཤེས་རིག་ལོ་རྒྱུས་བརྩམས། ཁོང་གི་ཞིབ་འཇུག་བྱ་བའི་སྟོད་ཀྱི་ཆར་ཆོས་ཕྱོགས་ལ་དོ་སྣང་ཆེན་པོ་བྱས་མེད་པར་གཙོ་བོ་དམངས་ཁྲོད་སྲོལ་རྒྱུན་གྱི་ཕྱོགས་ཡིན་མོད་ཀྱང་། ཕྱིས་སུ་ཡུན་གྱིས་ནང་བསྟན་དང་རྒྱའི་ཏོ་ལུགས་པའི་གསུངས་རྩོམ་ཁག་ལ་ཞིབ་འཇུག་བྱས་པར་གྱུར། སྤྱི་ལོ1963ལོར། ཁོང་གིས་བརྩམས་ཆོས་གལ་ཆེན་ཞིག་སྤེལ་བ་ནི་སྤྱི་ལོའི་དུས་རབས་གཉིས་པའི་སྐབས་ཀྱི་ཏོ་ལུགས་པའི་ཆབ་སྲིད་དང་ཆོས་ལུགས་ལས་འགུལ་གྱི་དཔྱད་བརྗོད་ཡིན་ལ། དེབ་འདིར་ཁོང་གིས་དུས་རབས་གཉིས་པའི་སྐབས་ཀྱི་ཏོ་ལུགས་པ་དག་གི་སྟོང་སྣང་རིང་ལུགས་ཀྱི་ཕུགས་བསམ་དང་ཆོས་ཚོགས་ཀྱི་སྒྲིག་གཞི་ལ་བསྐྱར་དུ་དབྱེ་ཞིབ་བྱས་ཤིང་། རིག་གནས་ཕན་ཚུན་བར་ཐེབས་པའི་ཤུགས་རྐྱེན་ལ་བརྟག་དཔྱད་ཞིབ་མོ་བྱས་ཡོད།
གསང་སྔགས། ཆོས་ལུགས་གཤིབ་བསྡུར་རིག་པ་བར་མཚོན་ན། གསང་སྔགས་ནི་ཆེས་དཀའ་བའི་ཞིབ་འཇུག་བྱ་ཡུལ་ཞིག་ཡིན་པ་སྨྲོས་མ་དགོས་ཏེ། དེར་རྒྱ་གར་གྱི་ཧིན་རྡུའི་ཆོས་དང་སངས་རྒྱས་ཆོས་ལུགས་གཉིས་ཀ་འདྲེས་ཡོད་པ་མ་ཟད། ལྷག་པར་དུ་རྒྱ་གར་ནས་ཨེ་ཤེ་ཡའི་རྒྱལ་ཁབ་ཁག་ཏུ་དར་བའི་གོ་རིམ་ཁྲོད། ས་གནས་ཀྱི་ཆོས་ལུགས་ཁག་གི་ཆོ་ག་དང་ལྷ་སྲུང་ཡང་ནང་དུ་འདྲེན་པར་བྱས་པས་ན། ཡུན་གྱིས་སྤྱི་ཚོགས་རིམ་པ་སོ་སོའི་ཆོས་ལུགས་བྱེད་སྒོ་ཀུན་གྱི་ནང་དུ་འདྲེས་པར་གྱུར། སངས་རྒྱས་ཆོས་ལུགས་དང་ཏོ་ལུགས་གཉིས་ལ་མཚོན་ན། དམ་པ་དག་ནི་རྟག་པར་ཆོས་ལུགས་ཀྱི་བཅས་པ་ལས་ལྡོག་པའི་སྤྱོད་ལམ་གཉེར་བའི་སྨྱོན་པའི་བརྟུལ་ཞུགས་ཅན་སྟེ། སྔགས་ལུགས་ཀྱི་གྲུབ་ཆེན་དང་ཏོ་ལུགས་པའི་ཀྲིན་རིན་ནི་འཆལ་པོའི་བརྟུལ་ཞུགས་འཛིན་པའི་ཐད་ནས་ཤིན་ཏུ་འདྲའོ། ། མདོར་ན། འདི་དག་ཡོད་ཚད་སི་ཏེན་གྱི་འབྲུག་པ་ཀུན་ལེགས་སྐོར་གྱི་བོད་ཡིག་གི་ཡིག་ཆ་དང་། འབྲུག་པ་ཀུན་ལེགས་ཀྱི་མཛད་རྣམ་དང་མགུར་གླུ། འབྲུག་པ་ཀུན་ལེགས་ཀྱི་རྣམ་ཐར་བཅས་ལས་ཐོན་པའི་བོད་ཡིག་གི་ཐ་སྙད་ཞེས་པ་སོགས་ཀྱི་ནང་རྒྱས་པར་བྲིས་ཡོད། སི་ཏེན་གྱིས་ཧྥ་རན་སིའི་སློབ་གླིང་དུ་སྤྱི་ལོ1981ལོའི་ཟླ10བའི་རྒན་ཡོལ་བྱེད་རག་བར་དུ་དགེ་རྒན་ཆེན་མོའི་འགན་བཞེས་ཤིང་། སྤྱི་ལོ1999ལོར་དགོངས་པ་རྫོགས། བོད་ཀྱི་ལོ་རྒྱུས་སྙན་རྩོམ་དང་རིག་གནས་ལོ་རྒྱུས། ཏོ་ལུགས་ཞིབ་འཇུག རྒྱའི་དམངས་ཁྲོད་ཆོས་ལུགས་ཞིབ་འཇུག་གི་ཐད་ལ་འབྲས་བུ་མི་དམན་པ་བླངས་ཡོད་ལ། ཤུལ་འཛིན་པའི་སློབ་མའང་མང་པོ་ཞིག་བསྐྱངས་ཡོད་དོ། །
བརྡ་འགྲེལ་གདོང་འཛར།
ཀློག་གྲངས། : 0
རྩོམ་སྒྲིག་ཁ་གྲངས།:1 སྔ་མའི་པར་གཞི།
ཉེ་ཆར་དག་བཅོས།:2018-10-15
གསར་སྤེལ་མཁན། :བླ་མ་གཡང་སངས།


text:
ལེགས་སྦྱར་གྱི་ཆོས་བརྒྱུད་ཚང་མའི་རྨང་གཞི་འདྲ་པོ་དེ་བདེན་བཞི་མི་རྟག་སོགས་བཅུ་དྲུག་གི་ལམ་གྱི་ཐོག་ནས་ཡོང་བསྡད་ཀྱི་ཡོད་རེད་ཅེས་༧གོང་ས་མཆོག་གིས་བཀའ་བསྩལ་གནང་སོང་།
དེ་ཡང་ཟླ་འདིའི་ཕྱི་ཚེས་༦ ནས་ཉིན་༣ རིང་གི་སྔ་དྲོ་ཆུ་ཚོད་༩ པ་ནས་༡༡ དང་སྐར་མ་༣༠ བར་༧གོང་ས་མཆོག་གིས་དྷ་ས་ཐེག་ཆེན་ཆོས་གླིང་གཙུག་ལག་ཁང་དུ་བོད་པའི་མཐོ་རིམ་སློབ་མ་དང་སློབ་ཕྲུག་གཙོས་པའི་གཞོན་སྐྱེས་རྣམས་ལ། རྒྱལ་སྲས་ཆེན་པོ་ཞི་བ་ལྷས་མཛད་པའི་སྤྱོད་འཇུག་གི་གསུང་ཆོས་དབུ་འཛུགས་གནང་བཞིན་ཡོད་པ་དང་། གསུང་ཆོས་གོ་སྒྲིག་ཞུ་མཁན་དྷ་ས་ནང་ཆོས་ངོ་སྤྲོད་ཚོགས་ཆུང་དང་བོད་ཁྱིམ་སློབ་གྲྭ་གཉིས་ཡིན་པ་རེད་འདུག
ད་ཐེངས་ནང་ཆོས་ངོ་སྤྲོད་ཀྱི་གསུང་ཆོས་འདིར་ཁྱོན་མི་གྲངས་༩༡༦༥ འཛོམས་ཡོད་པའི་ཁོངས་སུ། མཐོ་རིམ་སློབ་མ་དང་སློབ་ཕྲུག་༣༥༠༠ དང་། ཕྱི་རྒྱལ་ཡུལ་གྲུ་ཁག་༦༤ ནས་ཕེབས་པའི་དད་ལྡན་ཆོས་ཞུ་བ་དང་། དྷ་སའི་ཁུལ་གྱི་སེར་སྐྱ་མང་ཚོགས་བཅས་མི་གྲངས་༥༦༦༥ ཡོད་པ་མ་ཟད། དེའི་ཁོངས་སུ་རྒྱ་རིགས་མི་གྲངས་༡༥ དང་ཐའེ་ལན་ཌི་ནས་ཆེད་དུ་བཅར་བའི་དགེ་འདུན་པ་༢༠༠ འདུག
ཐོག་མར་༧གོང་ས་མཆོག་གི་སྐུ་མདུན་དུ་སློབ་མ་དང་། མི་སྐྱ་ཕོ་མོ། དགེ་འདུན་བཙུན་པ་བཙུན་མ། ཕྱི་རྒྱལ་བ་བཅས་ལས་གྲུབ་པའི་སྡེ་ཚན་ཤིག་གིས་རྟགས་གསལ་གཟིགས་འབུལ་ཞུས་རྗེས། ༧གོང་ས་མཆོག་གིས་སྔོན་འགྲོའི་གསུང་ཆོས་སྐབས་“འདས་པའི་ལོ་ངོ་ཁ་ཤས་རིང་ལ་གཙོ་བོ་སློབ་ཕྲུག་ཚོར་དམིགས་ཏེ། སློབ་གྲྭ་གཞན་དག་ལ་འགྲོ་མཁན་ཚོ་གུང་སེང་དང་བསྟུན་ནས་འདིར་སླེབས་བསྡད་ཀྱི་ཡོད་རེད། དེ་འདྲ་བྱས་ནས་ཆེད་དུ་དམིགས་པའི་་རེད། དེ་དང་ཆབས་ཅིག་དེ་རིང་འདིར་ཐའེ་ལན་ཌི་ནས་ཁྱེད་རང་ཚོ་དགེ་འདུན་པ་གང་འཚམས་ཞིག་ཕེབས་འདུག ད་ང་རང་ཚོ་ལོ་རྒྱུས་ཀྱི་ཐོག་ནས་སངས་རྒྱས་བཅོམ་ལྡན་འདས་མངོན་པར་རྫོགས་པར་སངས་རྒྱས་ནས་འཁོར་ལོ་དང་པོ་བདེན་བཞིའི་ཆོས་འཁོར་གནས་ཝ་ར་ཎ་སིར་གསུང་ཡོད་རེད། དེ་ང་རང་ཚོ་པ་ལིའི་ཆོས་བརྒྱུད་དང་། ལེགས་སྦྱར་གྱི་ཆོས་བརྒྱུད་ཚང་མའི་རྨང་གཞི་འདྲ་པོ་དེ་བདེན་བཞི་མི་རྟག་སོགས་བཅུ་དྲུག་གི་ལམ་གྱི་ཐོག་ནས་ཡོང་བསྡད་ཀྱི་ཡོད་རེད། དེ་ནས་ཆོས་འཁོར་གཉིས་པ་ཤེར་ཕྱིན་གྱི་མདོ་རྣམས་བྱ་རྒོད་ཕུང་རིར་གསུངས་རེད། དེ་ལེགས་སྦྱར་གྱི་གཞུང་གི་ཐོག་ཡོད་པ་ཞིག་རེད། དེར་བརྟེན་ལོ་རྒྱུས་ཀྱི་ཐོག་ནས་འཕགས་པ་གནས་བརྟན་པའི་སྡེ་པ། པ་ལིའི་ཆོས་བརྒྱུད་འཛིན་མཁན་རྣམ་པ་ཚོ་བཅོམ་ལྡན་འདས་ཀྱི་དགེ་ཕྲུག་བསླབ་པ་རྒན་པ་ཆགས་ཡོད་རེད། ཁྱེད་རང་ཚོ་ཚང་མར་གུས་འདུད་ཞུ་ཡི་ཡོད་”ཅེས་གསུངས་ནས་ཕྱག་གཉིས་ཐལ་མོ་སྦྱར་བཞིན་དབུ་ཅུང་ཙམ་དུད་དེ། བར་མཚམས་ཏོག་ཙམ་བཞག་རྗེས་མུ་མཐུད་གསུང་དོན་དུ་“འདུལ་བའི་ཉམས་ལེན་སྡེ་པ་ཐ་དད་ཡིན་དུས་ཁོ་རང་ཚོ་འཕགས་པ་གནས་བརྟན་པའི་སྡེས་སོ་སོར་ཐར་པའི་མདོའམ་པྲ་ཏི་མོཀྵ་དེ་པ་ལིའི་སྐད་ཐོག་གསུང་གི་ཡོད་རེད། བོད་གངས་ཅན་གྱི་ལྗོངས་ལ་པྲ་ཏི་མོཀྵའི་རྩ་བ་དེ་ལེགས་སྦྱར་དང་། དེའི་འགྲེལ་པ་གཙོ་བོ་སློབ་དཔོན་ཡོན་ཏན་འོད་ཀྱིས་མཛད་པ་དེ་ལེགས་སྦྱར་གྱི་གཞུང་ནང་ཡོད་པ་ཞིག་རེད། སྡེ་པ་ཐ་དད་བྱས་ནས་ལྟུང་བའི་གྲངས་མང་ཉུང་ལ་ཕྲན་བུ་ཁྱད་པར་ཡོད་རེད། གང་ལྟར་གཙོ་ཆེ་ཤོས་ཕམ་པ་བཞི་དང་། ལྷག་མ་བཅུ་གསུམ། སྤང་ལྟུང་སུམ་བཅུ། ལྟུང་བྱེད་དགུ་བཅུ། པ་ལིའི་གཞུང་ནང་ལྟུང་བྱེད་དགུ་བཅུ་གོ་གཉིས་ཡིན་པ་ཡོད། སོར་བཤགས་བཞི། ཉེས་བྱས་ལ་ལེགས་སྦྱར་གྱི་གཞུང་ནང་ཉེས་བྱས་བརྒྱ་དང་བཅུ་གཉིས་བཤད་ཀྱི་ཡོད་རེད། པ་ལིའི་གཞུང་ནང་ཕལ་ཆེར་བདུན་བཅུ་དོན་ལྔ་ཙམ་ཡིན་པ་ཡོད། དེ་ཆུང་ཙག་ཐོག་ཞིབ་ཚགས་ལོད་ཀྱི་ཁྱད་པར་རེད་འདུག
དེ་བཞིན་༧གོང་ས་མཆོག་གིས་འཛམ་གླིང་ནང་ཆོས་ལུགས་མང་པོ་ཡོད་པའི་ཁྲོད་ནས་ཆོས་ལུགས་གཙོ་ཆེ་བ་ཚང་མ་མི་ལ་ཕན་པའི་བསླབ་བྱ་ཡོད་མཁན་ཤ་སྟག་ཡིན་པ་དང་། ཆོས་བརྒྱུད་རང་གི་ཐོག་ནས་བརྩིས་ན་ཆོས་ལུགས་ཚང་མས་བྱམས་བརྩེ་དགོས་པ་གསུང་གི་ཡོད་ཀྱང་ཆོས་བྱེད་མཁན་སོ་སོ་ཆགས་སྡང་གི་གཞན་དབང་དུ་སོང་ནས། ང་ཚོའི་ཆོས་ཞེས་འབྱུང་བཞིན་ཡོད་པ་ལས། རྩ་བའི་ཆོས་ལུགས་རང་གི་ཐོག་ནས་ཆོས་ལུགས་གཙོ་ཆེ་བ་ཚང་མས་བྱམས་བརྩེའི་བསླབ་བྱ་གཙོ་བོར་གསུང་བ་དང་ཆབས་ཅིག བཟོད་པ་དང་། ཆོག་ཤེས། རང་ཁྲིམས་སྲུང་རྒྱུ་སོགས་གཅིག་པ་གསུང་གི་ཡོད་པ་དང་། འདས་པའི་ལོ་ངོ་༢༠༠༠ ལྷག་རིང་ལ་ཆོས་ལུགས་གཙོ་ཆེ་བ་དེ་དག་གིས་མི་ལ་ཕན་ཐོགས་བྱུང་ཡོད་པ་དང་། ད་ལྟ་ཡིན་ན་ཡང་ཆོས་བརྒྱུད་ཁག་དེ་དག་གི་རྗེས་སུ་འབྲང་མཁན་མི་ས་ཡ་མང་པོ་ཡོད་ཁར། འབྱུང་འགྱུར་མ་འོངས་པར་མི་ལ་ཕན་ཐོགས་མཁན་ཆགས་ཡོད་སྐོར། གཞན་ཡང་དངོས་པོ་ཡར་རྒྱས་འགྲོ་གཞིའི་སློབ་སྦྱོང་ཁོ་ནས་མི་འགྲིག་པར་མིའི་ལྷན་སྐྱེས་སུ་ཡོད་པའི་བྱམས་བརྩེ་གོང་འཕེལ་གཏོང་བར་ཆ་རྐྱེན་སྐྲུན་རྒྱུ་གལ་ཆེ་སྐོར་དང་། སློབ་མ་རྣམས་སེམས་མ་སྐྱིད་པའི་སྐབས་སུ་སྤྱོད་འཇུག་གི་བཟོད་པའི་ལེའུར་བལྟ་དགོས་སྐོར་སོགས་ཀྱི་བླང་དོར་བཀའ་སློབ་ཟབ་རྒྱས་གསུང་རྗེས་དངོས་གཞིའི་གསུང་ཆོས་དབུ་འཛུགས་གནང་སོང་།
དཔེར་ན་པ་ལིའི་གཞུང་ནང་ལ་ཤམ་ཐབ་ཟླུམ་པོ་བགོ་བར་བྱའོ་ཞེས་ཕལ་ཆེར་ཚིག་གཅིག་རེད། ཤམ་ཐབ་ལ་བརྟེན་པའི་ཉེས་བྱས་གཅིག་རེད། ལེགས་སྦྱར་གྱི་གཞུང་ནང་། ཤམ་ཐབ་ལ་ནི་རྣམ་བདུན་དང་།། སྟོད་གཡོག་ལ་ཡང་རྣམ་གསུམ་དང་།། ཞེས་གསུངས་ནས་ཤམ་ཐབ་ལ་ཉེས་བྱས་བདུན་གསུངས་ཡོད་རེད།”ཅེས་སོགས་གསུངས་ཏེ་རྩ་བའི་ཆ་ནས་འདུལ་བའི་ཕྱག་བཞེས་ཐོག་གཅིག་པ་ཡིན་སྐོར་གསུངས་སོང་བ་མ་ཟད། འདུལ་བའི་ཉམས་ལེན་དེ་སངས་རྒྱས་པའི་ཡུལ་གྲུ་ཚང་མར་ཁྱབ་ཡོད་པ་དང་། དེ་གལ་ཆེན་པོ་ཡིན་པ། ཤེར་ཕྱིན་གྱི་གཞུང་རྣམས་ཡོངས་གྲགས་སུ་ཐེག་ཆེན་ཞེས་བཤད་བཞིན་པའི་ཡུལ་གྲུ་ཁག་ལ་ཁྱབ་ཡོད་སྐོར། པ་ལིའི་ཆོས་བརྒྱུད་འཛིན་མཁན་དང་ལེགས་སྦྱར་གྱི་ཆོས་བརྒྱུད་འཛིན་མཁན་བར་ལ་འབྲེལ་བ་ཉུང་ཉུང་དང་འདང་ངེས་མེད་སྟབས། དེ་གཉིས་བར་གྱི་འབྲེལ་བ་ཤུགས་ཆེ་རུ་འགྲོ་དགོས་པ་ཞིག་ཡིན་སྐོར་དང་། པ་ལིའི་སྐད་སློབ་པ་སོགས་ཀྱི་སྒོ་ནས་དེའི་ཐོག་འབད་བརྩོན་གནང་བཞིན་ཡོད་སྐོར། རྒྱ་ནག་དང་སོག་པོ་སོགས་ཕ་མེས་ཀྱི་ཐོག་ནས་ནང་ཆོས་དང་འབྲེལ་བ་ཡོད་པ་ཞིག་ཡིན་པ་དང་། དེང་གི་དུས་འདིར་ཕ་མེས་ཡང་མེས་ནས་ནང་ཆོས་དང་འབྲེལ་བ་མེད་ཀྱང་ནང་ཆོས་ལ་བསླབ་པ་སློབ་གཉེར་གནང་མཁན་ཇེ་མང་འགྲོ་བཞིན་པ་ལྟར་དེ་རིང་ཡང་འདིར་ཡོད་སྐོར་སོགས་གསུངས་གནང་སོང་།


text:
གཏམ་སྣ་ཚོགས།
མཐའ་མའི་བསྐྱར་བཅོས། (༣༠༡༩༩༩༠༥༣༠) ༡༦༢༠༡༡༢༣༤༥གཏམ་སྣ་ཚོགས་ཀུན་རྟོག་གི་རི་མོ་ཞེས་པ་དེ་ངས་ཀློག་མྱོང་སྙན་པོ་ཞིག་བྲིས་འདུག སྟོབས་དགའ་ཟེར་བ་དེ་མཁས་པ་ཞིག་ཡོད་ཚོད་ལ་མ་གཞི་སི་ཏུ་དང་། ཞྭ་དམར་གཉིས་སྤྱོད་པ་ངན་མཉམ་རེད་ཁོ་རང་གཉིས་ཁམས་པའི་ཨག་ཤེད་ཀྱིས་མཐུན་པ་རེད། བསྟན་པའི་དོན་ལ་གཉིས་ཀས་བསམ་བློ་འཁོར་མི་འདུག་རྒྱ་ནག་ལ་གཉིས་ཀས་འབྲེལ་བ་བྱེད་ཀྱི་ཡོད་སྐད་ཟེར་དེའི་བར་ལ་ཀརྨ་པ་གཉིས་ཀ་ཚོང་ཟོག་དང་། ཆབ་སྲིད་ལག་ཆ་བེད་སྤྱོད་བྱེད་བཞིན་པ་གསལ་པོ་རེད། ཀརྨ་པ་གཉིས་ལ་ཁག་མེད་པ་ཡིན་ད་དུང་ཨོ་རྒྱན་ཕྲིན་ལས་རིན་པོ་ཆེ་ནི་ཐུགས་སྟོབས་དང་། ཡོན་ཏན་སོགས་གང་སྤྱིར་བོད་མིས་ཆེ་མཐོང་ཞུ་ཡུལ་ཞིག་ལ་ཚང་མས་ངོས་འཛིན་བྱེད་ཀྱི་འདུག་གསུང་ཆོས་དང་བཀའ་སློབ་རྣམས་འཁོར་ཐག་ནང་དང་། སྐད་ཡིག་སྣ་མང་སྟེང་འཛམ་གླིང་གང་སར་མཐོང་རྒྱུ་ཡོད། འཐའ་ཡས་རིན་པོ་ཆེ་ནི་ངོ་ཚ་ཆེན་པོ་བྱེད་མཁན་ཞིག་རེད་སློབ་སྦྱོང་ནི་གང་ཤེས་བོད་སྐད་ཐོག་ཆོས་གསུང་པ་འཁོར་ཐག་གཅིག་ཀྱང་མིན་འདུག


text:
རྩོམ་པ་པོ། ཧྥུ་རན་སེ་སི། ཧྥུ་གོ་ཡ་མ། (Francis Fukuyama) དང་། རོ་བྷར་ཌི། མོ་གྷའ། (Robert Muggah) དེ་ཡང་ཨ་རི་དང་ཡུ་རོབ། ཨ་ཤེ་ཡ་སོགས་ཀྱི་ནང་དུ་འབུར་དུ་མངོན་བཞིན་པའི་སྤྱི་དམངས་རིང་ལུགས་པ་ཚང་མ་ང་ཚོས་ཚོད་དཔག་བྱེད་ཐུབ་པ་ཞིག་ཡིན། ཕྱི་མི་གནས་སྤོ་བ་དང་སྲིད་གཞུང་གི་མི་དྲག་དེ་ཚོ་ཤོག་ཁ… ཞིབ་ཏུ་ཀློག →
སྤྱི་ལོ་༡༩༨༠་ལོའི་དམངས་གཙོའི་འགྱུར་འགྲོས་ཀྱི་རྦ་རླབས་གསུམ་པས་བསྐྲུན་པའི་སྤྲོ་སྣང་གི་དུས་སྐབས་སུ། ལྷོ་ཨ་མེ་རི་ཁ་གླིང་ཆེན་ལ་ཞིབ་འཇུག་བྱེད་མཁན་གྱི་མཁས་དབང་སྐོར་ཞིག་གིས་ས་ཁུལ་དེའི་ནང་གི་ལུང་པ་ཁག་གི་དམངས་གཙོ་སྲ་བརྟན་གྱི་ཕུགས་འདུན་ཐད་ལ་རེ་ཆད་ཀྱི་ལྟ་ཚུལ་ཟིན་ཡོད་ལ། མཁས་པ་དེ་དག་གིས་སྲིད་… ཞིབ་ཏུ་ཀློག →
རྩ་ཁྲིམས། (Constitution) རྩ་ཁྲིམས་ནི་རྒྱལ་ཁབ་ཅིག་གི་ཁྲིམས་མཐོ་ཤོས་དེ་ཡིན་ལ། ལུང་པའི་ནང་གི་མི་རིགས་ཡོངས་རྫོགས་དམ་དུ་སྦྲེལ་བྱེད་ཀྱི་གཞི་རྩའི་རྩ་འཛིན་དང་རིན་ཐང་ཁག་སྟེ། རང་དབང་དང་འདྲ་མཉམ། དྲང་བདེན་སོགས་ཀྱི་རྨང་གཞི་ཐོག་སྲིད་གཞུང་གིས་མི་སེར་དབང་སྒྱུར་དགོས་པའི་འགྲེལ་བཤད་ཁག་ཁ་གསལ་… ཞིབ་ཏུ་ཀློག →
མནའ་འབྲེལ་རྒྱལ་ཁབFederation ཡིན་ན་འདྲ་མཉམ་འབྲེལ་མཐུན་ཚོགས་confederation ཡིན་ན་འདྲ། ཚང་མ་ཐུན་མོང་གི་ཁེ་ཕན་ལ་དམིགས་ནས་བཙུགས་པའི་ཆབ་སྲིད་ཀྱི་ལམ་ལུགས་ཤིག་ཡིན་ལ། ཆབ་སྲིད་ཚན་རིག་སྦྱངས་མ་མྱོང་མཁན་ཞིག་གིས་དེ་གཉིས་ཀྱི་ཁྱད་པར་འབྱེད་རྒྱུ་ལས་སླ་པོ་མེད་པས། འདིར་བདག་གིས་དེའི་སྐོར་ལ་མདོར་བསྡུས་… ཞིབ་ཏུ་ཀློག →
དཔལ་ཡོན་གྱི་རྩོད་རྙོག་ནས་ཆོས་ལུགས་དང་མ་འབྲེལ་བའི་བཟང་སྤྱོད་དབར། ཆབ་སྲིད་ཚན་རིག་ཆེད་སྦྱོང་བ་ཞིག་གི་ངོས་ནས། ང་རང་སད་མིལ་ཧན་ཁྲིན་ཁྲོན་(Samuel Huntington)དང་ཁོང་གིས་༡༩༩༣་ལོར་བྲིས་པའི་རྩོད་གླེང་ཅན་ཡིིན་པ་གང་ཞིག་ལ་ཧ་ཅང་སྐད་གྲགས་ཆོད་པའི་གཞུང་ལུགས་རང་བཞིན་གྱི་རྩོམ་ཡིག《དཔལ་ཡོན་གྱི་གདོང་ཐུ… ཞིབ་ཏུ་ཀློག →
© 2020 བཙན་པོ་དྲ་བ། — WordPress སྤྱད་ནས་བཟོས། — 青ICP备17000686号
དཔེ་སྒྲོམ་རྩོམ་པ་པོ། Anders Noren — རྩེར། ↑


text:
གཡེར་མའི་ཐོན་ལས་སྤེལ། ཕྱུག་འགྱུར་ལམ་དུ་བསྐྱོད།
སྟོན་ཟླ་འགོ་མའི་དུས་སུ། བཙན་ལྷ་རྫོང་གི་འོག་ཏུ་ཡུལ་ཚོ་རུ་གཡེར་མའི་སྡོང་བོ་མང་པོ་རླུང་གིས་དལ་བུར་གཡོ་ཞིང་། སྡོང་མགོའི་གཡེར་མའི་འབྲས་བུ་དག་ནི་སྨིན་ལེགས་ལ་མདོག་མཛེས་ཤིང་། དྲི་བཞོན་བུ་མོའི་རམ་འདེགས་ཀྱིས་གཡེར་དྲི་ཞིམ་པོ་ཞིག་ཁོ་ར་ཁོར་ཡུག་ཀུན་ཏུ་ཁྱབ་འདུག
ཉིན་འདི་དག་གི་རིང་ལ། འོག་ཏུ་ཡུལ་ཚོའི་ཅིན་ཧྲན་སྡེ་བའི་གཡེར་མ་འདེབས་འཛུགས་མཁན་དབྱང་ཅན་ཀུའེ་ཚང་གི་ཞིང་ནང་དུ་འདུ་འཛི་རབ་ཏུ་རྒོད་དེ། སྡེ་དམངས་རྣམས་ཁོང་ཚང་ལ་གཡེར་མ་བཏོག་རོགས་སུ་འཛོམས་འདུག་པས་སྟོན་བསྡུའི་གཞས་ཆུང་སྙན་མོ་གང་སར་སྡེ་བའི་གང་མཆེད་འདུག
ལོ་རེའི་ཟླ་8པའི་ཟླ་དཀྱིལ་ནས་ཟླ་9བའི་ཟླ་དཀྱིལ་བར་ནི་བཙན་ལྷ་རྫོང་གི་གཡེར་མ་བཏོག་པའི་དུས་ཚོད་ཡིན་པ་དང་། ལྷག་པར་ཉིན་འདི་དག་ནི་གཡེར་མ་བཏོག་པར་ཆེས་ཆེར་བྲེལ་བའི་དུས་ཡིན། བཙན་ལྷ་རྫོང་གི་ན་ནིང་གི་གཡེར་སྐམ་ཐོན་སྐྱེད་བྱེད་ཚད་ནི་སྤྱི་རྒྱ་ཁྲི་328.2ལྷག་ཡིན་ཞིང་། ཚོད་རྩིས་ལྟར་ན་ད་ལོར་ཕལ་ཆེར་སྤྱི་རྒྱ་ཁྲི་333.2ལྷག་ཡིན་ངེས། དེའི་ནང་ནས་ལོ་སྔོན་མ་དང་བསྡུར་བའི་འཕར་ཚད་ཀྱི་ཁག་ནི་འོག་ཏུ་ཡུལ་ཚོ་ནས་ཐོན་སྐྱེད་བྱས་པ་རེད།
ད་ལོའི་ཆར་དུས་ཅུང་རིང་བས། གཡེར་མའི་སྐྱེ་ཚད་ལ་ཤུགས་རྐྱེན་ཚད་ངེས་ཅན་ཞིག་ཐེབས་ཡོད་ལ། ཁྲོམ་རར་ཕྱིར་འཚོང་གི་རིན་གོང་ཡང་ན་ནིང་ལས་མར་ལྷུང་བར་བཟོས་འདུག མིག་སྔར། གཡེར་སྐམ་སྤྱི་རྒྱ་རེའི་ཕྱིར་འཚོང་རིན་གོང་ནི་སྒོར་40ཡས་ཡིན་ཞིང་། ན་ནིང་དང་བསྡུར་ན་20%ཙམ་མར་ལྷུང་འདུག་མོད། གཡེར་མ་ནི་སྔར་བཞིན་འོག་ཏུ་ཡུལ་ཚོའི་མི་དམངས་རྣམས་ཕྱུག་འགྱུར་བྱེད་པའི་འབྲས་ལྡན་ལྗོན་པ་དེ་ཡིན། གཡེར་མའི་ཐོན་སྐྱེད་གྲངས་འབོར་གྱི་འཕར་སྣོན་ཡིན་ན་ཡང་འདྲ། ཡོང་འབབ་ཀྱི་འཕར་སྣོན་སོགས་ཕྱོགས་གང་ཐད་ལ་ཡང་འོག་ཏུ་ཡུལ་ཚོས་བྱས་རྗེས་མི་དམན་པ་བཞག་ཡོད།
ཅིན་ཧྲན་སྡེ་བའི་སྡེ་དམངས་དབྱང་ཧྲུའུ་ཡིང་གིས་གདོང་ལ་འཛུམས་ཀྱིས་ཁེངས་བཞིན་གསར་འགོད་པར་བཤད་རྒྱུར། ངེད་ཚང་གིས་འདེབས་འཛུགས་བྱས་པའི་གཡེར་མ་ནི་དེ་འདྲ་མང་པོ་ཞིག་མེད་ན་ཡང་། ན་ནིང་ལ་མཚོན་ན་སྒོར་ཁྲི་2ལྷག་གི་ཡོང་འབབ་ཡོད་ཟེར། གཡེར་མ་འདེབས་འཛུགས་བྱེད་པ་ནི་ཁོང་ཚང་གི་དཔལ་འབྱོར་གྱི་ཡོང་ཁུངས་གལ་ཆེན་ཞིག་ཏུ་གྱུར་འདུག
ཅིན་ཧྲན་སྡེ་བ་རུ་དབྱང་ཅན་ཀུའེ་དང་དབྱང་ཧྲའུ་ཡིང་དང་འདྲ་བར་གཡེར་མ་འདེབས་འཛུགས་བྱེད་པའི་ཁྱིམ་ཚང་མང་པོ་ཡོད་ཅིང་། སྡེ་དམངས་ཁང་ཀྲུང་ཡིང་གིས་གཡེར་མ་འདེབས་ཚད་ལོ་རེ་བཞིན་རྒྱ་བསྐྱེད་པས། སྔོན་རྩིས་བྱས་པ་ལྟར་ན་ད་ལོར་གཡེར་སྐམ་སྤྱི་རྒྱ་200ལྷག་བསྡུ་ཐུབ། སྡེ་དམངས་ཨུ་ཡོན་ལྷན་ཁང་གི་ཀྲུའུ་རེན་ལི་ཧྲི་པིང་ཚང་གིས་ཀྱང་2017ལོ་ནས་གཡེར་མའི་ཡོང་འབབ་སྒོར་ཁྲི་7ནས་8བར་བཙལ་ཐུབ་ཅིང་། 2018ལོར་ནས་སྒོར་ཁྲི་10དང་། ད་ལོར་ཚོད་དཔག་བྱས་པ་ལྟར་ན་སྒོར་ཁྲི་20ལྷག་གི་ཡོང་འབབ་ཡོད་པ་རེད།
ཅིན་ཧྲན་སྡེ་བའི་གཡེར་མ་འདེབས་འཛུགས་ཀྱི་སྣེ་ཁྲིད་པའི་ཆ་ནས། ལི་ཧྲི་པིང་གིས་2008ལོ་ནས་བཟུང་གཡེར་མ་འདེབས་འཛུགས་བྱས་ཤིང་། 2018ལོའི་དབུལ་སྐྱོར་གནད་འཁེལ་གྱི་ཐོན་ལས་གོ་སྐབས་དམ་འཛིན་བྱས་ནས། སྡེ་དམངས་རྣམས་ཀྱི་སྣེ་ཁྲིད་དེ་གཡེར་མ་འདེབས་འཛུགས་ཀྱི་རྒྱ་ཁྱོན་སྔར་ལས་ཆེས་ཆེར་བསྐྱེད། ད་བར་དུ། ཅིན་ཧྲན་སྡེ་བའི་ཁྱིམ་ཚང་རེ་རེ་ཡི་གཡེར་མ་འདེབས་པའི་རྒྱ་ཁྱོན་ས་མུའུ་15ནས་20བར་དུ་སླེབས་ཡོད།
འོག་ཏུ་ཡུལ་ཚོ་ལ་སྡེ་བ་བཞི་ཡོད་ཅིང་ཁྱིམ་ཚང་623དང་། མི་གྲངས་2636ཡོད། སྡེ་བ་བཞི་བོ་དབུལ་ཕོངས་སྡེ་བ་ཡིན་ལ། དེའི་ནང་དུ་ཡིག་ཚགས་དང་བྱང་བུ་བཟོས་པའི་དབུལ་ཕོངས་ཁྱིམ་ཚང་143དང་མི་560ཡོད། དབུལ་བྲལ་ལམ་དུ་ཐབས་ཤེས་མང་ཡང་། རང་རང་ཡུལ་ལ་གདམས་ངག་མོད་ཅེས་པ་ལྟར། ཡུལ་ཚོའི་ཏང་ཨུའི་སྲིད་གཞུང་གིས་གཡེར་མ་འདེབས་འཛུགས་ཀྱི་ཐོན་ལས་ལ་རྒྱབ་སྐྱོར་བྱེད་པ་གཙིགས་སུ་བཟུང་སྟེ། དབུལ་སྐྱོར་གནད་འཁེལ་འགག་རྩ་རུ་བཟུང་ནས། གཡེར་མའི་ཐོན་ལས་དབུལ་བྲལ་ལས་རིགས་གཙོ་བོར་བཟུང་།
གཡེར་མའི་ཐོན་ལས་ལ་བརྟེན་ནས་དབུལ་བྲལ་བྱེད་པའི་ཤུགས་ན་འོག་ཏུ་ཡུལ་ཚོས་སེམས་ཤུགས་ཆིག་སྒྲིལ་གྱིས་དབུལ་སྐྱོར་གནད་སྒྲོལ་བྱེད་པའི་ཆོད་སེམས་དང་འབད་པ་ཡོད། སྔོན་ཆད་ཡོད་པའི་འདེབས་འཛུགས་རྒྱ་ཁྱོན་གྱི་རྨང་གཞིའི་ཁར། འོག་ཏུ་ཡུལ་ཚོས་རྨོ་བསྐྱུར་ནགས་སྐྱོངས་ཀྱི་རྗེས་མཐུད་ཐོན་ལས་དང་། དབུལ་སྐྱོར་རོགས་རམ་གྱི་ཁྱིམ་སླེབས་ཐོན་ལས་བཅས་ལ་བརྟེན་པ་དང་། གཞན་བཙན་ལྷ་རྫོང་གི་2018ལོར་སྡེ་བ་རིམ་པའི་ཐུན་མོང་དཔལ་འབྱོར་འཕེལ་རྒྱས་ཀྱི་ཚོད་ལྟའི་ས་ཚིགས་ལ་རྒྱབ་སྐྱོར་བྱེད་པའི་རྣམ་གྲངས་སོགས་ཐབས་ལམ་མང་པོ་བརྒྱུད་དེ། གཡེར་མའི་ཐོན་ལས་སྒེར་ཚུགས་ཀྱིས་འཕེལ་རྒྱས་སུ་བཏང་། ཚོད་རྩིས་བྱས་པ་ལྟར་ན། ཡུལ་ཚོར་ཧྲིལ་བོར་བསྡོམས་པས་གཡེར་སྡོང་ཁྲི་18ལྷག་ཡོད་ཅིང་། ཁེབས་ཚད་རྫོང་ཧྲིལ་བོའི་ཁོངས་ཡོས་ལ་ཁྱབ་འདུག ལོ་རེར་གཡེར་མ་གསར་བ་སྤྱི་རྒྱ་ཁྲི་45ཐོན་སྐྱེད་བྱེད་ཐུབ་ལ། ཐོན་སྐྱེད་རིན་ཐང་སྒོར་ཁྲི་2000ལྷག་བརྒལ་འདུག འདི་གཅིག་པུ་ལ་བརྟེན་ནས་དབལ་ཕོངས་ཁྱིམ་ཚང་92%དབུལ་བྲལ་བྱེད་ཐུབ།
ད་སྐབས། གཡེར་མ་འདེབས་འཛུགས་ཀྱིས་འོག་ཏུ་ཡུལ་ཚོའི་དམངས་ཚོགས་དབུལ་བྲལ་ཕྱུག་འགྱུར་གྱི་ལམ་དུ་ཁྲིད་པ་དང་། སྔར་ལས་ལེགས་པའི་སྒོ་ནས་གཡེར་མ་འདེབས་འཛུགས་ལེགས་པོ་བྱ་ཆེད། བཙན་ལྷ་རྫོང་གིས་འོག་ཏུ་ཡུལ་ཚོའི་གཡེར་མ་འདེབས་འཛུགས་ཀྱི་ལས་ཀ་དེ་བཙན་ལྷ་རྫོང་གི་2018ལོར་སྡེ་བ་རིམ་པའི་ཐུན་མོང་དཔལ་འབྱོར་འཕེལ་རྒྱས་ཀྱི་ཚོད་ལྟའི་ས་ཚིགས་ལ་རྒྱབ་སྐྱོར་བྱེད་པའི་རྣམ་གྲངས་སུ་བཞག་པ་དང་། སྒོར་ཁྲི་100ཡི་མ་དངུལ་བཏང་སྟེ། གཡེར་མ་ལས་སྣོན་གྱི་རྟེན་གཞིའི་ས་ཁུལ་འཛུགས་སྐྲུན་བྱེད་བཞིན་ཡོད། གནས་གཞིའི་ས་ཁུལ་ཚུགས་པ་ན། འོག་ཏུ་ཡུལ་ཚོའི་གཡེར་མའི་ཐོན་ལས་དེ་འཕེལ་རྒྱས་ཀྱི་སྐས་རིམ་གསར་བ་ཞིག་ཏུ་བགྲོད་ངེས་རེད།
དྲ་ཚིགས་འདིའི་པར་དབང་གངས་ལྗོངས་ཉི་གཞོན་དྲ་བར་དབང་བས་ཕན་ཚུན་ལ་དབང་བཅོལ་མ་བྱས་གོང་རང་དགར་མི་སྤྱོད་པར་མཁྱེན།
དྲ་ཚིགས་དཔང་རྟགས།蜀ICP备14009601号-1


text:
ཉེ་ཆར། ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་དང་། རང་སྐྱོང་ལྗོངས་ཀྱི་རྒྱུན་ལས་ཀྲུའུ་ཞི་གཞོན་པ། ལྗོངས་རྒྱལ་ཁབ་བདེ་འཇགས་བཀོད་འདོམས་པུའི་སྤྱི་ཁྱབ་བཀོད་འདོམས་པ་བཅས་ཡིན་པའི་ཀྲོང་ཡན་གྱིས་ལྷ་ས་གྲོང་ཁྱེར་གྱི་དགོན་སྡེ་གཙོ་ཁག་ཏུ་དོ་དམ་བྱེད་སྟངས་གསར་གཏོད་དང་། བརྟན་ལྷིང་སྲུང་སྐྱོང་། སྔོན་འགོག་ཚོད་འཛིན་བཅས་ཀྱི་བྱེད་ཐབས་དོན་འཁྱོལ་བྱས་ཚུལ་བརྟག་ཞིབ་གནང་བ་དང་འབྲེལ། རང་སྐྱོང་ལྗོངས་ཏང་ཨུད་དང་། སྲིད་གཞུང་། ཧྲུའུ་ཅི་ཝུའུ་དབྱིང་ཅེ། ཀྲུའུ་ཞི་ཆེ་དགྲ་ལྷ་བཅས་ཀྱི་ཚབ་ཞུས་ཏེ། དགོན་སྡེ་དོ་དམ་ཨུ་ལྷན་གྱི་ལས་བྱེད་པ་དང་། དགོན་སྡེའི་དགེ་འདུན། དད་ལྡན་མང་ཚོགས་བཅས་ལ་བྱམས་བརྩེའི་ངང་གཟིགས་པ་རེད།
འབྲས་སྤུངས་དགོན་དང་། སེ་ར་དགོན། གཙུག་ལག་ཁང་བཅས་ནས་ཀྲོང་ཡན་གྱིས་ཆོས་ལུགས་ཞབས་ཞུ་དོ་དམ་ལས་དོན་སྤེལ་ཚུལ་མཁྱེན་རྟོགས་ཞིབ་ཕྲ་གནང་བ་དང་འབྲེལ། དད་ལྡན་མང་ཚོགས་དང་ཡུལ་སྐོར་བར་བྱམས་བརྩེའི་བཀའ་མོལ་ཡང་གནང་ཞིང་། ཁོང་གིས་དགོན་སྡེའི་དོ་དམ་ཨུ་ལྷན་ཁག་དང་ལྷ་ས་གྲོང་ཁྱེར་གྱི་འབྲེལ་ཡོད་སྡེ་ཚན་ཁག་གིས་ཐོག་མཐའ་བར་གསུམ་དུ“བརྟན་ལྷིང”གཙོ་བོར་བཟུང་སྟེ། ཞབས་འདེགས་ཞུ་སྟངས་དང་དོ་དམ་བྱེད་སྟངས་གསར་གཏོད་བྱས་ནས་བརྟན་ལྷིང་སྲུང་སྐྱོང་གི་བྱེད་ཐབས་དོན་འཁྱོལ་བྱས་པར་ཁས་ལེན་གང་ལེགས་གནང་བ་རེད།
བརྟག་ཞིབ་གནང་རིང་། ཀྲོང་ཡན་གྱིས་དགོན་སྡོད་ལས་བྱེད་པ་དང་རྒྱ་ཆེའི་གྲྭ་བཙུན་ལ་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་མཐའ་སྐྱོང་བོད་བརྟན་སྐོར་གྱི་རྣམ་བཤད་གལ་ཆེན་དང་ལྷག་པར་དུ་དུས་བབ་གསར་པའི་འོག་ཆོས་ལུགས་ཁྱབ་ཁོངས་ཀྱི་ལས་དོན་ཡག་པོ་སྒྲུབ་དགོས་པའི་སྐོར་གྱི་མཛུབ་སྟོན་གལ་ཆེན་གྱི་དགོངས་དོན་དང་། ཉེ་དུས་ཀྲུའུ་ཞི་དབང་དབྱང་གིས་པཎ་ཆེན་སྐུ་ཕྲེང་བཅུ་གཅིག་པར་མཇལ་འཕྲད་གནང་སྐབས་ཀྱི་གསུང་བཤད་གལ་ཆེན་གྱི་དགོངས་དོན། དགོན་སྡེ་དང་ཆོས་ལུགས་ཁྱབ་ཁོངས་ཀྱི་ཞབས་ཞུ་དང་དོ་དམ་གྱི་ལས་དོན་སྐོར་ལ་ལྗོངས་ཏང་ཨུད་ཀྱིས་བཏོན་པའི་བླང་བྱ་ཞིབ་ཕྲ་བཅས་སྒྲོག་འགྲེལ་གནང་བ་རེད། ཁོང་གིས་ད་དུང་ཆོས་ལུགས་ལས་རིགས་ཀྱི་མི་སྣ་དང་རྒྱ་ཆེའི་གྲྭ་བཙུན་ལ་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གིས་བྱམས་བརྩེའི་ཐུགས་ཁུར་གནང་བ་ཆུད་ཟོས་སུ་མི་གཏོང་བར། ཆོས་ལུགས་ཀྱི་ཤེས་རྒྱ་རྒྱུན་ཆད་མེད་པར་ཆེ་རུ་གཏོང་བ་དང་དེང་དུས་ཀྱི་རིག་གནས་ཤེས་བྱ་སློབ་སྦྱོང་རྒྱ་ཁྱབ་ཏུ་བྱས་ནས་ཕྱོགས་བསྡུས་བྱང་ཚད་མཐོ་རུ་ཏན་ཏིག་དང་ཀུན་སྤྱོད་ལེགས་སུ་ཏན་ཏིག་གཏོང་དགོས་པ་དང་། ཐོས་བསམ་སྒོམ་གསུམ་ལ་གཞོལ་ནས་དད་ལྡན་པ་ཚོར་ཞབས་འདེགས་ཡག་པོ་ཞུ་དགོས་པ། བོད་བརྒྱུད་ནང་བསྟན་གྱི་རྒྱལ་གཅེས་ཆོས་གཅེས་ཀྱི་སྲོལ་རྒྱུན་བཟང་པོ་དར་སྤེལ་བཏང་ནས་མེས་རྒྱལ་ཁ་ཕྲལ་གཏོང་བའི་བྱེད་སྤྱོད་མཐའ་དག་དང་འཐབ་རྩོད་མཐའ་གཅིག་ཏུ་བྱེད་དགོས་པ། བོད་བརྒྱུད་ནང་བསྟན་ལ་རྒྱུན་ཆད་མེད་པར་དུས་བསྟུན་འཕེལ་རྒྱས་ཀྱིས་སྤྱི་ཚོགས་རིང་ལུགས་ཀྱི་སྤྱི་ཚོགས་དང་དེ་བས་ཀྱང་འཚམ་པར་བྱེད་པའི་ཁྲིད་སྟོན་བྱས་ནས་མེས་རྒྱལ་གཅིག་གྱུར་དང་། མི་རིགས་མཐུན་སྒྲིལ། སྤྱི་ཚོགས་བརྟན་ལྷིང་། ཆོས་ལུགས་འཆམ་མཐུན་བཅས་ལ་སྲུང་སྐྱོང་བྱེད་ཆེད་ལེགས་སྐྱེས་ཧུར་ཐག་འབུལ་དགོས་པ་བཅས་ཀྱི་རེ་བའང་བཏོན་གནང་བ་རེད།


text:
ཀྲུང་གོ་བོད་ཀྱི་དྲ་བའི་འཕྲིན། ཚེས26ཉིན་གྱི་སྔ་དྲོ། ལྗོངས་ཏང་ཨུད་ཀྱི་ཧྲུའུ་ཅི་ཝུའུ་དབྱིང་ཅེས་ས་བབ་ཧ་ཅང་མཐོ་བའི་ས་ཁུལ་གྱི་སྣོད་བཅུད་གནས་སྤོའི་བཀོད་སྒྲིག་ས་ཚིགས་ལྷོ་ཁ་གྲོང་ཁྱེར་གོང་དཀར་རྫོང་དགོན་སྟོད་གྲོང་རྡལ་སྲིན་བུ་རིར་བརྟག་ཞིབ་གནང་ནས་རྣམ་གྲངས་འཆར་འགོད་དང་ཐོན་ལས་སྐུལ་འདེད་གཏོང་ཚུལ་མཁྱེན་རྟོགས་གནང་བ་རེད།
ལྗོངས་ཏང་ཨུད་ཀྱི་ཧྲུའུ་ཅི་གཞོན་པ་རང་སྐྱོང་ལྗོངས་ཀྱི་ཀྲུའུ་ཞི་ཆེ་དགྲ་ལྷ་ལྷན་དུ་བརྟག་ཞིབ་གནང་བར་ཕེབས་པ་རེད། ལྗོངས་ཏང་ཨུད་ཀྱི་རྒྱུན་ཨུ་དྲུང་ཆེ་ལིའུ་ཅང་དང་། ལྗོངས་མི་དམངས་འཐུས་ཚོགས་རྒྱུན་ལས་ཨུ་ལྷན་གྱི་ཀྲུའུ་རེན་གཞོན་པ་ལྷོ་ཁ་གྲོང་ཨུད་ཀྱི་ཧྲུའུ་ཅི་ཞུས་ཁྲེང་ཚང་ལྷན་དུ་བརྟག་ཞིབ་གནང་བར་ཕེབས་པ་རེད།
ས་བབ་ཧ་ཅང་མཐོ་བའི་ས་ཁུལ་གྱི་སྣོད་བཅུད་གནས་སྤོའི་བཀོད་སྒྲིག་ས་ཚིགས་སྲིན་བུ་རི་ནི་ཡར་ཀླུང་གཙང་པོའི་བྱང་ངོགས་སུ་གནས་པ་དང་། གོང་དཀར་གནམ་ཐང་ནས་སྤྱི་ལེ20ཙམ་ཡོད་ཅིང་། དེ་ནི་རང་ལྗོངས་ཀྱིས་ས་བབ་ཧ་ཅང་མཐོ་བའི་རང་བྱུང་ཆ་རྐྱེན་ཞན་པའི་ས་ཁུལ་གྱི་མང་ཚོགས་ཀྱི་ཐོན་སྐྱེད་དང་འཚོ་བའི་ཁོར་ཡུག་ལེགས་སུ་གཏོང་བའི་གནས་སྤོ་བཀོད་སྒྲིག་གི་གཙོ་གནད་རྣམ་གྲངས་ཤིག་ཡིན་པ་དང་། ཐོག་མའི་འཆར་གཞི་ལྟར་ན། ནག་ཆུ་དང་གཞིས་རྩེ་གྲོང་ཁྱེར་གཉིས་ཀྱི་རྫོང་བཞིའི་ཤང་བདུན་ནས་མང་ཚོགས་དུད་ཚང1600ལྷག་ཙམ་སྤོ་རྩིས་ཡོད་པ་རེད།
ཝུའུ་དབྱིང་ཅེ་དང་བཅས་པ་རྣམ་གྲངས་འཛུགས་སྐྲུན་བྱ་ཡུལ་དུ་ཕེབས་ནས་ཁང་པའི་དབྱིབས་ལ་གཟིགས་པ་དང་། ཐོན་ལས་འཕེལ་རྒྱས་སྐོར་གླེང་གནང་ནས་འབྲེལ་ཡོད་འཆར་འགོད་དང་འཛུགས་སྐྲུན་གྱི་གནས་ཚུལ་མཁྱེན་རྟོགས་ཞིབ་ཕྲ་གནང་བ་རེད།
ཝུའུ་དབྱིང་ཅེས་ས་བབ་ཧ་ཅང་མཐོ་བའི་ས་ཁུལ་གྱི་སྣོད་བཅུད་གནས་སྤོ་བཀོད་སྒྲིག་བྱེད་སྐབས། “གང་དུ་སྤོ་བ”དང“ཇི་ལྟར་སྤོ་བ”སོགས་ཀྱི་གནད་དོན་ལ་དམིགས་ཏེ་མི་འབོར་གཅིག་སྡུད་འོས་འཚམ་བྱེད་པའི་རྩ་དོན་གཞིར་བཟུང་། གནས་སྤོ་བཀོད་སྒྲིག་དང་གྲོང་ཁྱེར་དང་གྲོང་རྡལ་ཅན་གསར་པ་འཛུགས་སྐྲུན་ལ་ཕན་ཚུན་སྐུལ་འདེད་དང་གནས་སྤོ་བཀོད་སྒྲིག་དང་ཐོན་ལས་ལེགས་བསྡུས་ཞིབ་གཉེར་འཕེལ་རྒྱས་ལ་མཉམ་དུ་སྐུལ་འདེད་གཏོང་དགོས། གྲོང་ཁྱེར་དང་གྲོང་རྡལ་གྱི་ལེ་ལག་ཚང་བའི་སྒྲིག་ཆས་འོས་འཚམ་ངང་ཚད་བརྒལ་ཡོང་རྒྱུ་མཐའ་འཁྱོངས་ཀྱིས་ཕུགས་ཀྱི་འཆར་གཞི་ཡག་པོ་བཏིང་སྟེ་རྗེས་མཐུད་ལས་དོན་ལ་བར་མཐོངས་བཞག་ནས་གནས་སྤོས་མང་ཚོགས་ཚོས་སློབ་གསོ་དང་། སྨན་བཅོས། རིག་གནས་སོགས་ཀྱི་སྤྱི་པའི་ཞབས་ཞུ་ལེགས་པོ་ལོངས་སྤྱོད་ཐུབ་པའི་འགན་ལེན་བྱས་ནས་ཁང་པ་གསར་པ་དང་། གྲོང་ཁྱེར་གསར་པ། ཡུལ་ལྗོངས་གསར་པ། ཐོན་ལས་གསར་པ་བཅས་ཆགས་པར་མཉམ་དུ་སྐུལ་འདེད་ཧུར་ཐག་གཏོང་དགོས་པའི་ནན་བཤད་གནང་བ་རེད།
ས་བབ་ཧ་ཅང་མཐོ་བའི་ས་ཁུལ་གྱི་སྣོད་བཅུད་གནས་སྤོའི་བཀོད་སྒྲིག་ས་ཚིགས་ཏེ། སྲིན་བུ་རིའི་དུས་བཀག་དང་པོའི་རྣམ་གྲངས་འདི་ལོའི་ཟླ2པའི་ཚེས20ཉིན་ལས་འགོ་བཙུགས་ཤིང་། མིག་སྔ་བར། སྤྱི་ཡོངས་ཀྱི་ལས་གྲྭའི་འཕེལ་རིམ21%ཙམ་ལེགས་གྲུབ་ཟིན་པ་དང་། དམངས་ཀྱི་སྡོད་ཁང་སྟར་པ351གི་ཁྱིམ་དུད857གྱི་རྩིག་རྨང་བཏིང་ཟིན་ཡོད། ཝུའུ་དབྱིང་ཅེ་དང་བཅས་པས་བཀོད་སྒྲིག་སྡོད་ཁང་དུ་བསྐྱོད་དེ་ཁང་པའི་དབྱིབས་དང་འཛུགས་སྐྲུན་སྤུས་ཚད་ལ་ནན་ཏན་ངང་གཟིགས་པ་རེད། ཨར་ལས་བྱ་ཡུལ་དུ་ཞིང་འབྲོག་པ་མི་ཉུང་བ་ཞིག་གླ་པ་རྒྱུག་བཞིན་ཡོད་པ་མཁྱེན་འཕྲལ། ཝུའུ་དབྱིང་ཅེས་ཁོང་ཚོའི་འགྲམ་དུ་ཕེབས་ནས་ཁོང་ཚོའི་ཡོང་འབབ་དང་ལས་ཀའི་གནས་ཚུལ་སྐོར་བཀའ་འདྲི་གནང་བ་རེད།
“ལག་རྩལ་ལོ་ག་ཚོད་སྦྱངས་པ་ཡིན་ནམ” “ད་ལྟ་ཟླ་རེར་གླ་ཆ་ག་ཚོད་འདུག་གམ”ཞེས་སྣ་དཀར་རྩེ་རྫོང་ནས་ཡིན་པའི་ཞལ་དཔོན་སྐལ་བཟང་ལ་ཝུའུ་དབྱིང་ཅེས་བཀའ་འདྲི་གནང་སྐབས། སྐལ་བཟང་གིས་ང་རང་ཞལ་ལ་བཏང་ནས་ལོ4ཕྱིན་སོང་། ཉིན་གླ་སྒོར340ཡོད་པ་ཉིན་དེ་རང་ལ་སྤྲོད་ཀྱི་ཡོད་ཅེས་བཤད། ཝུའུ་དབྱིང་ཅེས་གསན་རྗེས་དགྱེས་ཚོར་ཆེན་པོ་གནང་ཞིང་། ཁོང་གིས་རང་གི་རྩལ་ནུས་ལ་བརྟེན་ནས་དཀའ་སྤྱད་ཕྱུག་འགྱུར་བྱས་པར་བསྔགས་བརྗོད་གནང་བ་མ་ཟད། འབྲེལ་ཡོད་སྡེ་ཚན་གྱིས་མི་དམངས་ལྟེ་བར་འཛིན་པའི་འཕེལ་རྒྱས་ཀྱི་བསམ་བློ་མཐའ་འཁྱོངས་བྱེད་པ་དང་རྩལ་ནུས་གསོ་སྦྱོང་ལ་ཤུགས་སྣོན་བརྒྱབ་སྟེ་ཞིང་འབྲོག་པ་དེ་བས་མང་བས་ཕྱིར་གླ་པར་བསྐྱོད་ནས་ཡོང་འབབ་གསོག་པར་ཆ་རྐྱེན་བསྐྲུན་དགོས་པ་དང་། ཞིང་འབྲོག་པར་གཅེས་སྐྱོང་བྱས་ནས་ཁོང་ཚོར་གླ་ཆ་གྲངས་ཚང་སྤྲད་དེ་འབབ་འཕར་ཕྱུག་འགྱུར་བརྟན་པོ་ཡོང་བ་བྱེད་དགོས་པའི་བཀའ་མངགས་གནང་བ་རེད།
ཝུའུ་དབྱིང་ཅེས་རིམ་པ་ཁག་དང་སྡེ་ཚན་ཁག་ལ“འདུ་ཤེས་བཞི”ཟབ་ཏུ་གཏོང་བ་དང། “གདེང་ཚོད་བཞི”བརྟན་དུ་གཏོང་བ། “སྲུང་སྐྱོང་གཉིས”མཐའ་གཅིག་ཏུ་ཐུབ་པ་བཅས་བྱེད་པ་དང་དབུལ་སྐྱོར་གསར་སྤེལ་དང་། གྲོང་གསེབ་དར་རྒྱས། མཐའ་སྐྱོང་བོད་བརྟན་བཅས་སྐོར་གྱི་སྤྱི་ཁྱབ་ཧྲུའུ་ཅི་ཞི་ཅིན་ཕིང་གི་རྣམ་བཤད་གལ་ཆེན་ལག་བསྟར་དོན་འཁྱོལ་གཏིང་ཟབ། “བླ་ན་མེད་པའི་རྒྱལ་ཁབ་ཀྱི་ས་ཆ་སྲུང་མཁན་དང་བདེ་སྐྱིད་ལྡན་པའི་ཁྱིམ་གཞིས་སྐྲུན་མཁན”བརྗོད་དོན་གཙོ་བོར་བྱས་པའི་གྲོང་གསེབ་དར་རྒྱས་ཀྱི་འཐབ་ཇུས་སྤྱིའི་དམ་འཛིན་བྱ་གཞིར་བཅས་བྱས་ནས་དབུལ་སྒྲོལ་འགག་སྒྲོལ་དམག་འཐབ་ལ་རྒྱལ་ཁ་ལེན་རྒྱུ་ཆབ་སྲིད་ཀྱི་ལས་འགན་གལ་ཆེན་ཞིག་ལ་བརྩི་བ་དང་། ཞིང་འབྲོག་པའི་ཡོང་འབབ་མང་དུ་གཏོང་རྒྱུ་ལྟེ་བའི་དམིགས་ཚད་ལ་བརྩི་བ། “བྱས་འབྲས་ཐོབ་པར་ངས་མི་རྩོད་པའི”བསམ་བློའི་འཁྱེར་སོ་དང“བྱས་རྗེས་འཇོག་པར་ང་ཡིས་འབད”པའི་འགན་འཁྲི་འཁུར་སེམས་བཅངས་ནས་ས་བབ་ཧ་ཅང་མཐོ་བའི་ས་ཁུལ་གྱི་སྣོད་བཅུད་གནས་སྤོའི་ལས་དོན་ཏན་ཏིག་ངང་ཡག་པོ་བསྒྲུབས་ཏེ་ཏང་གི་ཐུགས་ཁུར་དང་བྱམས་སྐྱོང་མི་རིགས་ཁག་གི་མང་ཚོགས་ཚོས་ཚོར་བ་བྱེད་དགོས་པ་དང་། ཐོན་ལས་འཕེལ་རྒྱས་དང་། ལས་ཞུགས་སྐུལ་ཁྲིད། ཡོང་འབབ་མཐོར་གཏོང་བཅས་བྱས་ནས་ས་བབ་ཧ་ཅང་མཐོ་བའི་ས་ཁུལ་གྱི་སྣོད་བཅུད་གནས་སྤོའི་ཞིང་འབྲོག་མང་ཚོགས་སྤོ་ཐུབ་པ་དང་། གཞིས་ཆགས་པ། ཕྱུག་པོ་ཆགས་པ་བཅས་ཀྱི་འགན་ལེན་བྱེད་དགོས་པ། ཁྲོམ་རའི་སྟོན་ཕྱོགས་མཐའ་འཁྱོངས་བྱེད་པ་དང་། མ་གནས་ཞིབ་རྩིས་ཡག་པོ་རྒྱག་པ། མ་འཇོག་གི་ཕན་འབྲས་ལ་སྣང་ཆེན་བཅས་བྱས་ཏེ་ལྗོངས་ཕྱི་ནང་གི་རིགས་གཅིག་མཁས་ཅན་གདན་དྲངས་ནས་རིགས་པས་ཁུངས་སྐྱེལ་དང་ཚོད་སྐོར་ལས་དོན་ཡག་པོ་སྒྲུབ་པ་དང་། ས་གནས་དེ་གའི་ལྗོངས་བབ་ཀྱི་ཆ་རྐྱེན་དང་། གནམ་གཤིས་ཀྱི་ཁྱད་ཆོས། ཐོན་ཁུངས་ཀྱི་ལེགས་ཆ་སོགས་ལ་ཡག་པོ་བརྟེན་པ། གང་ཞིག་འདེབས་པར་འཚམས་ན་དེ་འདེབས་པ་དང་གང་ཞིག་གསོ་བར་འཚམས་ན་དེ་གསོས་ཏེ་ཚན་རིག་དང་མཐུན་པའི་སྒོ་ནས་འཆར་འགོད་བྱས་ནས་ཐོན་ལས་འཕེལ་རྒྱས་གཏོང་དགོས། ནགས་ཚལ་རྩྭ་ཐང་དང་། ཞིང་འབྲོག ཚན་རྩལ་སོགས་འབྲེལ་ཡོད་སྡེ་ཚན་ཁག་གིས་མ་དངུལ་དང་ཚན་ཞིབ་ཀྱི་སྟོབས་ཤུགས་གཅིག་ཏུ་བསྡུས་ནས་ཞིང་འབྲོག་ཚན་རྩལ་གྱི་འགག་སྒྲོལ་བྱེད་ཤུགས་ཆེ་རུ་གཏོང་བ་དང་། ཁྱབ་ཁོངས་ཆུང་བའི་ཚོད་ལྟ་དང་གཞི་ཁྱོན་ཆེ་བའི་ཁྱབ་གདལ་ལ་གཅིག་འདོམས་ལྟ་རྟོག་བྱེད་པ། ལེ་ལག་ཚང་བའི་ཐོན་ལས་སྤུས་ཚད་མཐོ་བ་དང་བརྟན་པོའི་སྒོ་ནས་འཕེལ་རྒྱས་འགྲོ་བར་སྐུལ་འདེད་གཏོང་བ་བཅས་བྱེད་དགོས་པ། སྔོ་ཞིང་དྭངས་བའི་རི་ཆུ་གསེར་རི་དངུལ་རི་ཡིན་ལ། གངས་ཁྱགས་ཀྱིས་བསྡམས་པའི་ས་གཞི་ཡང་གསེར་རི་དངུལ་རི་ཡིན་པའི་འདུ་ཤེས་བརྟན་པོ་བཙུགས་ཏེ་སྣོད་བཅུད་འཛུགས་སྐྲུན་དང་མང་ཚོགས་ཀྱི་འབབ་འཕར་ཟུང་འབྲེལ་ནུས་ལྡན་དང་། ཕུགས་ཕན་ལམ་སྲོལ་འཐུས་སྒོ་ཚང་དུ་གཏོང་བ། ཡུལ་བབ་དང་བསྟུན་པ་དང་ཚན་རིག་དང་མཐུན་པའི་སྒོ་ནས་འཆར་འགོད། བྱེ་འགོག་བྱེ་བཅོས་དང་རྒྱལ་ཁབ་ས་ཆ་སྔོ་འགྱུར་ལས་དོན་ཏན་ཏིག་ངང་ཡག་པོ་སྒྲུབ་པ། གནས་སྤོའི་ས་ཚིགས་ཀྱི་ཁང་པའི་རྒྱབ་མདུན་གྱི་ཤིང་འཛུགས་ལས་དོན་ལ་དམ་འཛིན་ཡག་པོ། མང་ཚོགས་ཚོ་ནགས་བཟོ་སྔོ་འགྱུར་ནང་ཞུགས་ནས་ཡོང་འབབ་མང་དུ་གཏོང་བར་ཁྲིད་སྟོན་བཅས་བྱས་ཏེ་མཐའ་འཁོར་གྱི་རི་བོ་དེ་བས་སྔོ་བ་དང་ཆུ་མོ་དེ་བས་དྭངས་བ་ཡོང་བ་བྱེད་དགོས་པའི་ནན་བཤད་གནང་བ་རེད།
བརྟག་ཞིབ་གནང་རིང་། ཝུའུ་དབྱིང་ཅེ་དང་བཅས་པས་གོང་དཀར་གནམ་ཐང་མཁའ་འགྲུལ་ས་ཚིགས་ཁུལ་གྱི་བསྐྱར་སྐྲུན་རྒྱས་སྐྲུན་རྣམ་གྲངས་ཀྱི་ལས་ཡུལ་དུ་ཕེབས་ནས་ལས་གྲྭའི་འཕེལ་རིམ་གྱི་གནས་ཚུལ་ལ་བརྟག་ཞིབ་གནང་བ་རེད། །
རྩོམ་སྒྲིག་པ། མཁའ་མཚོ་སྐྱིད།


text:
སྒོམ་ཉམས་ལེན་མང་པོའི་ནང་དམིགས་རྣམ་འཚུད་ནས་ཡོད། “དམིགས་རྣམ་” ཞེས་པ་ནི་ཨིན་སྐད་ནང་ “visualization” བསྒྱུར་ཡོད། སྒྱུར་དེས་ང་ཚོར་ཏོག་ཙམ་གོ་བ་ལོག་པ་སྤྲོད་སྲིད་པ་རེད། གང་ལྟར་ང་ཚོས་སྒོམ་པའི་སྐབས་སུ་མིག་གཉིས་བེད་སྤྱོད་བྱེད་ཀྱི་མེད། ང་ཚོའི་སེམས་བེད་སྤྱོད་ཐོག་ནས་བསམ་བློའི་ནང་གཟུགས་གཅིག་སླེབས་པར་བྱས་ནས་སྒོམ་གྱི་ཡོད་པ་རེད། དེ་ཡིན་དུས་མིག་གིས་མཐོང་ཐུབ་པ་ཙམ་མ་ཡིན་པར། སྒྲ་དང་དྲི། རོ་དང་རེག་བྱ་ཡང་ཡིད་ལ་འཆར་བར་བྱེད་དགོས་ཀྱི་ཡོད། ང་ཚོས་ཡིད་ཀྱིས་སྤྲུལ་བའི་མཆོད་པའི་རྫས་སྣ་ཚོགས་འབུལ་བའི་སྐབས་དབང་ཤེས་ཀྱི་ཚོར་བ་བདེ་བ་ཡིད་ལ་འཁོར་གྱི་ཡོད། དེར་མ་ཟད། ང་ཚོས་ཆ་ཚད་གཉིས་ལྡན་གྱི་འབུར་དུ་ཐོན་པའི་གཟུགས་བརྙན་ལ་དམིགས་པ་བྱེད་ཀྱི་མེད། ང་ཚོས་ཆ་ཚད་གསུམ་ལྡན་གྱི་འབུར་དུ་ཐོན་པའི་གཟུགས་བརྙན་འོད་ལས་གྲུབ་པ། དེ་ཡང་རི་མོར་བྲིས་པའི་སྐུ་འདྲའམ། ཡང་ན་སྒྲོ་བཏགས་ཀྱི་རི་མོ་ཙམ་མིན་པར། གསོན་པོ་ཞིག་དམིགས་དགོས་ཀྱི་ཡོད།
སངས་རྒྱས་ལ་དམིགས་པ་གཏད་པ།
ཐེག་པ་ཆེན་པོའི་ལུགས་ཀྱི་རྩེ་གཅིག་པའི་ཏིང་ངེ་འཛིན་སྒོམ་དུས་དགེ་རྒན་མང་པོ་ཞིག་གིས་དབུགས་ལ་དམིགས་པ་གཏད་དགོས་པ་བཀའ་གནང་གི་ཡོད། གང་ཡིན་ཟེར་ན། འདི་ནི་སྒོམ་རྒྱག་དུས་ཐབས་ལམ་ལས་སླ་ཤོས་དེ་རེད། ཐེག་ཆེན་གྱི་ལུགས་ལ་ཡོངས་གྲགས་མང་ཆེ་བས་སངས་རྒྱས་ཀྱི་སྐུ་ཆུང་ཆུང་ཞིག་དམིགས་རྣམ་དུ་བྱས་ནས་རྩེ་གཅིག་པའི་ཏིང་ངེ་འཛིན་འཐོབ་པར་བྱ་རྒྱུ་དེ་ཡིན། ང་ཚོས་ཀུ་ཤུ་ལྟ་བུ་ཞིག་ལ་ཅེར་ལྟ་བྱས་ནས་དམིགས་པ་རྩེ་གཅིག་ཏུ་གནས་ཐུབ་ཀྱི་ཡོད། ཡིན་ནའང་ཀུ་ཤུ་ལ་དམིགས་པ་བྱས་ན་ཕན་ཡོན་ག་རེ་ཡོད་རེད། གལ་ཏེ་ང་ཚོས་སངས་རྒྱས་ལ་དམིགས་པ་གཏད་ན། དམིགས་པ་རྩེ་གཅིག་བསྒྲུབས་པ་མ་ཟད། དེའི་སྒང་ལ་སངས་རྒྱས་ཀྱི་ཡོན་ཏན་རྣམས་ཡིད་ལ་དྲན་བཞིན་དུ་སངས་རྒྱས་ཀྱིས་བསྟན་པའི་ལམ་རང་ཉིད་བྱང་ཆུབ་ཀྱི་སེམས་བསྐྱེད་པ་ལ་སོགས་པའི་སྒོ་ནས་སངས་རྒྱས་ཀྱི་གོ་འཕང་འཐོབ་པ་ལ་དམིགས་ཏེ། སོ་སོའི་མི་ཚེའི་ནང་ཉེན་མེད་ཀྱི་ཁ་ཕྱོགས་༼སྐྱབས་འགྲོ་༽ཤིག་ཁ་སྣོན་བྱེད་ཐུབ་པ་སོགས་ཀྱི་ཕན་ཡོན་ཡོད།
དེ་ཙམ་མ་ཟད། སྔོན་རྒྱ་གར་གྱི་སློབ་དཔོན་ཆེན་པོ་འཕགས་པ་ཐོགས་མེད་ཀྱིས། དམིགས་པ་རྩེ་གཅིག་པའི་ཏིང་ངེ་འཛིན་ཡང་དག་པ་ཞིག་འཐོབ་པ་ནི་ཡིད་ཤེས་ལ་བརྟེན་ནས་ཡོང་གི་ཡོད་པ་མ་གཏོགས་དབང་ཤེས་ལ་བརྟེན་ནས་ཡོང་གི་མེད་ཅེས་གསུངས་ཡོད། གང་ཡིན་ཟེར་ན། ང་ཚོས་དམིགས་པ་རྩེ་གཅིག་པའི་ཏིང་ངེ་འཛིན་དེ་བྱམས་དང་སྙིང་རྗེ། སྟོང་ཉིད་སོགས་སེམས་ནང་བསྐྱེད་པའི་ཆེད་དུ་བེད་སྤྱོད་བྱེད་ཀྱི་རེད། ང་ཚོའི་བསྐྱེད་ཐབས་བྱེད་བཞིན་པའི་སེམས་ཀྱི་གནས་བབས་ནང་དམིགས་པ་རྩེ་གཅིག་པ་སྒྲུབ་པའི་ཆེད་དུ་སངས་རྒྱས་ཀྱི་སྐུ་འདྲ་དང་གཟུཌ་བརྙན་ལ་དམིགས་རྣམ་བྱེད་པ་དེ་ཡིད་ཤེས་སྦྱོང་བརྡར་བྱེད་པའི་ཐབས་ལམ་ཞིག་ཡིན། དེ་འདྲ་ཡིན་པ་སོང་ཙང་། དམིགས་བསལ་བོད་ཀྱི་ཆོས་བརྒྱུད་ལས་དགེ་ལུགས་པའི་ལུགས་ལ་རྩེ་གཅིག་པའི་ཏིང་ངེ་འཛིན་ཡང་དག་པ་ཞིག་འཐོབ་པ་ལ་སངས་རྒྱས་ཀྱི་སྐུ་དམིགས་རྣམ་དུ་བྱེད་དགོས་པ་ནན་གྱིས་གསུང་གི་ཡོད་པ་ང་ཚོས་ནམ་རྒྱུན་ཤེས་ཀྱི་ཡོད།
འོ་ན་བོད་ཀྱི་ཆོས་བརྒྱུད་གཞན་ས་སྐྱ་དང་། རྙིང་མ། བཀའ་བརྒྱུད་རྣམས་ཀྱིས་དབུགས་ལ་དམིགས་པ་གཏད་དགོས་པའམ། ཡང་ན་སངས་རྒྱས་ཀྱི་རི་མོ་དང་སྐུ་འདྲ་ལ་མིག་གིས་ལྟ་ནས་དམིགས་པ་གཏད་དགོས་རེད་ཅེས་གསུངས་པ་དེ་ཚོ་འཕགས་པ་ཐོགས་མེད་ཀྱིས་གསུང་དང་འགལ་བ་ཡིན་ནམ། འགལ་ཡོད་མ་རེད། ཆོས་བརྒྱུད་དེ་དག་གིས་སེམས་ཀྱིས་ཡུལ་རྟོགས་སྟངས་འགྲེལ་བརྗོད་གནང་སྟངས་ལ་ལྟ་བ་ཡིན་ན་འགལ་གྱི་མེད། ཆོས་བརྒྱུད་དེ་གསུམ་གྱིས་གང་གསུང་གི་ཡོད་པ་རེད་ཟེར་ན། མིག་ཤེས་ཀྱིས་དངོས་པོའི་གཟུགས་དབྱིབས་ཀྱི་མདོག་གཅིག་པོ་དུས་གཅིག་ལ་རྟོགས་ཀྱི་ཡོད་པ་དང་། དེ་བཞིན་རྣ་བའི་ཤེས་པས་དུས་གཅིག་ལ་སྒྲ་གཅིག་པོ་རྟོགས་ཀྱི་ཡོད། རྟོག་པའི་ཤེས་པས་དེ་དག་ཐམས་ཅད་ “འཇིག་རྟེན་ལ་གྲགས་པའི་ཡུལ་” ཞེས་ཟེར་ཆོག་པའི་ནང་མཉམ་དུ་བསྡུས་ནས་ཀྱི་ཡོད།
དཔེར་ན། ཀུ་ཤུ་ནི་དམར་པོ་ཟླུམ་གཟུགས་ཅན་དང་དྲི་དང་རོ་ཙམ་མིན། དེ་བཞིན་རང་གི་ལག་ན་ཡོད་སྐབས་རེག་བྱ། དེ་ལ་སོ་རྒྱག་སྐབས་ཀྱི་སྒྲ་ཙམ་མིན། ཀུ་ཤུ་དེ་ནི་སྐད་ཅིག་དང་པོ་ལ་གནས་པ་དང་སྐད་ཅིག་གཉིས་པའི་སྐབས་རྦེད་དེ་དངོས་པོ་གཞན་ཞིག་ཏུ་འགྱུར་གྱི་མེད། དེ་ནི་རྒྱུན་མཐུད་ནས་གནས་པ་ཞིག་རེད། མཐའ་མ་ཀུ་ཤུ་འདི་རུལ་ནས་མེད་པ་ཆགས་ཀྱི་ཡོད། ཡིན་ནའང་ཀུན་རྫོབ་དབང་གིས་ཀུ་ཤུ་དེ་ཉི་མ་ཁ་ཤས་སྡོད་མཁན་ཞིག་ཡོད་པ་རེད། ཁྱེད་རང་གིས་ཀུ་ཤུ་མཐོང་སྐབས་ཁྱེད་རང་གིས་དངོས་ཡོད་ལ་བློས་བཟོས་པའི་ཀུ་ཤུ་དེ་མཐོང་གི་ཡོད།
ཤེས་པ་དེའི་འགྲེལ་བརྗོད་གནང་སྟངས་བྱས་ན། ང་ཚོས་ཀུ་ཤུ་ཡང་ན་དབུགས་ཡར་མར་གཏོང་ལེན་ལ་དམིགས་པ་རྩེ་གཅིག་ཏུ་གཏད་པའི་སྐབས་དེ་ནི་རྟོག་པའི་འཆར་སྣང་གི་ཡུལ་ཞིག་རེད། རྟོག་པའི་འཆར་སྣང་གི་ཡུལ་ནི་ཡིད་ཤེས་བརྒྱུད་དམིགས་པ་བྱེད་ཀྱི་ཡོད། རྟོག་པའི་སྒོ་ནས་ཁ་དོག་དང་། དབྱིབས། དྲི་དང་གཅིག་རྗེས་གཉིས་མཐུད་ཀྱི་སྐད་ཅིག་མ་མཉམ་དུ་ཡུལ་གྱི་སྟེང་དུ་བཞག་སྟེ་ང་ཚོས་ཡོངས་གྲགས་སུ་ “ཀུ་ཤུ་” ཞེས་བརྗོད་པའམ། ཡང་ན་དངོས་པོ་ག་རེ་ཡིན་པ་དེ་བརྗོད་ཀྱི་ཡོད། དེ་འདྲ་ཡིན་དུས་ཆོས་བརྒྱུད་དེ་ཚོས་ཀྱང་འཕགས་པ་ཐོགས་མེད་ཀྱི་གསུང་། ང་ཚོས་ཡིད་ཀྱི་ཤེས་པའི་ཐོག་ནས་རྩེ་གཅིག་པའི་ཏིང་ངེ་འཛིན་གོང་འཕེལ་གཏོང་དགོས་ཞེས་པ་ལ་གཟེངས་བསྟོད་གནང་གི་ཡོད་པ་རེད།
ཉམས་ལེན་དངོས་གཞི།
གལ་སྲིད་ང་ཚོས་སངས་རྒྱས་ཀྱི་སྐུ་ལྟ་བུ་གཟུགས་བརྙན་བེད་སྤྱོད་བྱས་ནས་དམིགས་པ་རྩེ་གཅིག་བྱེད་ཀྱི་ཡོད་ན། སངས་རྒྱས་ཀྱི་སྐུ་དེ་ནི་ང་ཚོའི་མཐེ་བོང་ཙམ་གྱི་ཚད་དང་སོ་སོའི་མདུན་ནས་ལག་པ་གཅིག་བརྐྱངས་པའི་རྒྱང་ཚད་ལ་དགོས་པ་རེད། མིག་གཉིས་འོག་ལ་མར་བལྟ་དགོས་ཀྱང་། ཡུལ་དེ་རང་ལ་བལྟ་རྒྱུ་མེད། གང་ཡིན་ཟེར་ན། ཡུལ་གྱི་དངོས་པོ་དེ་རང་གི་མིག་གིས་བསྐྱེད་པ་མིན། ང་ཚོས་མིག་འོག་ལ་མར་བལྟ་ནས་སངས་རྒྱས་ཀྱི་སྐུ་དེ་ཏོག་ཙམ་མཐོ་བ་སོ་སོའི་དཔྲལ་བའི་མཚམས་སུ་ཡོད་པར་དམིགས་དགོས།
བྱེད་སྟངས་འདི་ནི་དཀའ་ལས་ཁག་པོ་གང་ཡང་མེད། དང་པོ་སའི་སྒང་ལ་མར་ལྟོས། དེ་ནས་ལག་པས་སོ་སོའི་མཐེ་བོང་དེ་མདུན་གྱི་དཔྲལ་བའི་མཚམས་སུ་བཟུང་དགོས། ཁྱེད་རང་གིས་མཐེ་བོང་དེར་ཡོད་པ་ཚོར་གྱི་རེད། དེ་ལ་མིག་མི་ལྟ་བར་དམིགས་པ་རྩེ་གཅིག་ཏུ་མཐེ་བོང་ལ་གཏད་ཐུབ། དེ་ནས་ཁྱེད་རང་གིས་ལག་པ་མར་བཞག་པ་ཡིན་ནའང་ད་དུང་མཐེ་བོང་ཡོད་ས་ལ་དམིགས་པ་བྱེད་ཐུབ་ཀྱི་ཡོད། ལས་སླ་བོ་མི་འདུག་གམ།
གནས་བརྟན་སྡེ་པའི་ལུགས་མང་པོའི་ནང་མིག་བཙུམ་དགོས་པའི་སློབ་སྟོན་གནང་གི་ཡོད། ཡིན་ནའང་ཐེག་ཆེན་པའི་གཞུང་ནང་མིག་ལྡང་དགོས་པ་གསུང་གི་ཡོད། སྒོམ་གྱི་ཉམས་ལེན་དམིགས་བསལ་ཁ་ཤས་ལ་མིག་ཆ་ཚང་ལྡང་དགོས་པ་དང་སྐབས་རེ་བཙུམ་དགོས་པ་ཡོད་རེད། ཡིན་ནའང་ཐེག་ཆེན་སྐབས་སྤྱིར་བཏང་མིག་ལྡང་དགོས་པ་ལས་བཙུམ་དགོས་པ་གསུང་གི་མེད། མིག་ཆ་ཚང་ལྡང་པ་ཡིན་ན། རྣམ་གཡེང་སླེབས་ཡག་ལས་སླ་བ་ཡོད། དེ་འདྲ་ཡིན་པ་སོང་ཙང་། ང་ཚོས་མིག་འོག་སྣའི་རྩེ་ལ་བཞག་གི་ཡོད། དེས་ང་ཚོ་མིག་གཟི་ལོག་ཆགས་པ་ཟེར་གྱི་མེད། མིག་ཞ་ལའི་ཕྱོགས་ཀྱི་སྣའི་རྩེ་མོའི་མཐོ་ཚད་ལ་ལྟ་ནས་ལྷོད་ལྷོད་དམིགས་དགོས་ཤིང། ཧ་ཅང་ཤུཌ་དྲག་མིན་པར་ལྟ་དགོས་ཟེར་གྱི་ཡོད། ང་ཚོས་མིག་ཤེལ་གྱི་དྭངས་ཤེལ་ལམ་འཕྲད་ཤེལ་ (contact lens) ལྟ་བུ་ཅ་ལག་ཆུང་ཆུང་ཞིག་ས་ལ་ཟག་པ་དེ་འཚོལ་གྱི་མེད་པས། དམིགས་པ་དམ་པོ་དང་སྒྲིམས་ཆེ་རྒྱུ་མེད།
མིག་བཙུམས་ནས་སྒོམ་བརྒྱབ་པ་ཡིན་ན་སྐྱོན་ཡང་ཡོད་པ་རེད། གལ་སྲིད་ང་ཚོ་ཞི་འཇམ་ཡོང་བ་དང་། བྱམས་སྙིང་རྗེ་གོང་འཕེལ་གཏོང་བ་ལ་མིག་ཚང་མ་བཙུམ་པའི་གོམས་གཤིས་ཤིག་སླེབས་པ་ཡིན་ན། ཉིན་རེའི་མི་ཚེ་ནང་གཤིས་ཀ་དེས་དཀའ་ལས་སྤྲོད་ཀྱི་རེད། ང་ཚོ་མིའི་མཉམ་དུ་འབྲེལ་བ་བྱེད་སྐབས་ལམ་སེང་མིག་བཙུམ་ནས་བསམ་བློ་གཏོང་ཐབས་བྱས་པ་ཡིན་ན། དེ་ནི་ཏོག་ཙམ་ཁྱད་མཚར་པོ་ཞིག་མཐོང་སྲིད་པ་རེད། ཐེག་ཆེན་པའི་ཉམས་ལེན་སྐབས་ང་ཚོས་མིག་གཉིས་ཏོག་ཙམ་ལྡང་དགོས་ཟེར་གྱི་ཡོད། གང་ཡིན་ཟེར་ན། ང་ཚོ་སེམས་ཅན་ཐམས་ཅད་ལ་ཕན་པ་བྱེད་འདོད་ལ་དམིགས་ཀྱི་ཡོད་པས། མིག་གཉིས་པོ་བཙུམ་གྱི་མེད། མིག་གཉིས་བཙུམ་ན། དེ་ལས་གཏིང་ཟབ་པའི་དཀའ་ངལ་ཞིག་ནི། ༧གོང་ས་མཆོག་གིས། མིག་བཙུམ་སྐབས་མིག་ལྕིབས་དེ་ཅུང་ཟད་འགུལ་གྱི་ཡོད་པས། ཁྱེད་རང་གིས་སྒོར་ཐིག་དམར་པོ་ཕར་ཚུར་གཡོ་འགུལ་བྱེད་བཞིན་ཡོད་པ་ཡང་སེ་མཐོང་གི་ཡོད་པ་དེ་ནི་རྣམ་གཡེང་རེད། ཅེས་གསུངས་ཡོད།
དམིགས་རྣམ་གྱི་རྣམ་པ་གཉིས།
ང་ཚོས་དམིགས་པ་བྱས་དུས་དོ་སྣང་བྱེད་དགོས་པའི་དམིགས་རྣམ་གྱི་རྣམ་པ་གལ་ཆེན་གཉིས་ཡོད་པ་ལས། དང་པོ་ནི་སྣང་བ་ཞིག་བསྐྲུན་པ་སྟེ། དེ་ལ་ཨིན་སྐད་ནང་ཡང་སེ་ “clarity” (གསལ་བའི་རང་བཞིན་) ཅན་ཞིག་ཏུ་བསྒྱུར་ཡོད་ཀྱང་། བསྒྱུར་དེ་ནི་ཧ་ཅང་ཡག་པོ་ཞིག་མ་རེད། གང་ཞིན་ཞེ་ན། དེས་ཡུལ་གཅིག་དམིགས་པའི་ནང་དུ་ཡོད་པ་ལ་གོ་ཡི་ཡོད། སྐབས་འདིར་དོན་དག་འདི་འདྲ་མ་རེད། འདིར་ང་ཚོའི་བསམ་བློའི་ནང་སྣང་བ་ཞིག་འཆར་བ་བྱེད་དགོས་ཀྱི་ཡོད། གཉིས་པ་ནི་ཚིག་དོན་ལྟར་བྱས་ན་ “pride” ཞེས་བོད་སྐད་ནང་ “སྤོབས་པ་” ཟེར་གྱི་ཡོད། ང་ཚོས་གང་དམིགས་པ་བྱེད་ཀྱི་ཡོད་པ་དེ་དངོས་ཡོད་ཀྱི་དེར་ཡོད་པའི་སྤོབས་པའི་ཚོར་བ་ཞིག་སླེབས་ཀྱི་ཡོད་པ་དེ་ཡིན།
རྗེ་ཙོང་ཁ་པ་ཆེན་པོས། སྤོབས་པའི་ཚོར་བ་དགོས་རྒྱུ་འདི་སྒོམ་དང་པོའི་གནས་སྐབས་ལ་གལ་ཆེན་པོ་རེད་ཅེས་གསུངས་ཡོད། ང་ཚོས་དམིགས་རྣམ་དེ་ལ་དམིགས་པ་རྩེ་གཅིག་བཞག་ཐུབ་ཀྱི་འདུག་མི་འདུག་ཐད་ལ་སེམས་འཁྲེལ་བྱེད་དགོས་མེད། ཡིན་ནའང་ང་ཚོའི་དམིགས་པ་བྱེད་ས་སངས་རྒྱས་དེ་ང་ཚོའི་མདུན་དེ་ལ་ཡོད་པ་ཚོར་ཐུབ་ཀྱི་ཡོད་ན། དེ་ནི་ཧ་ཅང་ཡག་པོ་རེད། ང་ཚོ་ལ་སྣང་བ་ཞིག་དགོས་ཀྱི་ཡོད། ཐ་ན་འོད་ཟེར་སེར་པོ་ཙམ་ཞིག་ཡིན་ཡང་འགྲིག་གི་ཡོད། དེ་འདྲ་བྱུང་ན། དེ་ལ་ “འདུག སངས་རྒྱས་མངོན་སུམ་བཞུགས་འདུག་” བསམ་དགོས། ཞིབ་ཕྲའི་སྒོམ་གྱི་གནད་དོན་རྣམས་ང་ཚོའི་རྩེ་གཅིག་པའི་ཏིང་ངེ་འཛིན་ཡར་རྒྱས་ཕྱིན་སོང་ན་རང་བཞིན་གྱིས་ཡོང་གི་རེད།
ཨུ་ཚུགས་ཞེ་དྲག་མ་བྱེད།
ང་ཚོ་ཉམས་ལེན་པ་ཚོས་ནོར་འཁྲུལ་ནང་ནས་ཆེ་ཤོས་གཅིག་ནི། ང་ཚོས་གང་དམིགས་པ་བྱེད་ཀྱི་ཡོད་པ་དེ་གང་འདྲ་ཞིག་ཡོད་མིན་ཞིབ་ཕྲའི་གནད་དོན་རྣམས་ལ་བསམ་རྒྱུ་མང་དྲག་གི་ཡོད་པ་དཔེར་ན། དམིགས་པ་དེ་ལ་རྒྱན་ཆ་གང་གིས་བརྒྱན་ཡོད་པ་དང་། ཆོས་གོས་ཀྱི་རིགས་ག་རེ་གསོལ་འདུག དེ་བཞིན་དེའི་སྤྱན་གྱི་མདོག་སོགས་ཞིབ་ཅིང་ཕྲ་བ་བྱས་ཀྱི་ཡོད། དེས་ང་ཚོ་ཧ་ཅང་དམ་པོའམ་དངངས་འཚབ་བཟོས་ནས་ཉམས་ལེན་གང་ཡང་བྱེད་ཐུབ་ཀྱི་མེད། དེ་ལས་སྡུག་ག་ག་དུས་ཡོང་གི་ཡོད་ཟེར་ན། ང་ཚོས་དམིགས་པ་བྱེད་སའི་སྐུའི་བཀོད་པ་མང་པོ་སྒྲིག་ནས་ཡོད་པ་ལ་དམིགས་དུས་ཡོང་གི་ཡོད། དཔེ་ཆའི་ནང་གང་གསུངས་ཡོད་པ་དེས་ཀྱང་དེ་ལ་ཕན་ཐོགས་ཡོང་གི་མེད། གང་ཡིན་ཟེར་ན། དཔེ་ཆ་དེ་ཚོའི་ནང་སྐུ་དེ་ཚོའི་གཟུགས་དབྱིབས་སོགས་ཕྲ་ཞིང་ཕྲ་བ་གསུངས་ཡོད་པ་དེས་ང་ཚོ་དང་པོ་ཉིད་ནས་དམིགས་པ་བྱེད་ཐུབ་ཀྱི་ཡོད་པའི་མཐོང་སྣང་ཞིག་སྤྲོད་ཀྱི་ཡོད། དམིགས་རྣམ་གྱི་སྐུ་མང་པོ་ཞིབ་ཚགས་པོའི་བཀོད་སྒྲིག་བྱས་བཞག་པ་དེའི་ཞིབ་ཕྲའི་གནད་དོན་རྣམས་ལ་དམིགས་པ་བྱེད་ཐུབ་པ་ནི། སྒོམ་གྱི་གནས་རིམ་ཧ་ཅང་མཐོན་པོ་ལ་སླེབས་པའི་སྐད་ཆ་རེད། མཐའ་མ་ང་ཚོ་ཧ་ལས་པའི་སྦྱོང་བརྡར་ཡག་པོ་ཆགས་སོང་ན་དེ་འདྲ་ཞིབ་ཕྲ་བོ་བྱེད་ཐུབ་ཀྱི་རེད། ད་ལྟ་ལས་དང་པོ་བའི་གནས་སྐབས་ལ་དེ་མ་བྱེད་ན་ཡག་པོ་ཡོད་རེད། ང་ཚོ་ད་ལྟ་ཨུ་ཚུགས་ཆེན་པོ་སྒོམ་བརྒྱབ་ནས་ཞིབ་ཕྲའི་གནད་དོན་ཆ་ཚང་རག་ཐབས་བྱེད་པ་ཡིན་ན། དེ་ནས་ང་ཚོ་དངོས་གནས་བོད་སྐད་ནང་ཟེར་ཡག་གི་ “རླུང་ནད་” ན་ནས་སོ་སོའི་ནུས་པ་ལ་དཀྲོག་རྐྱེན་ཐེབས་ཏེ་སུན་སྣང་གི་ཚོར་བ་ཡོང་གི་རེད།
དམིགས་རྣམ་བསྐྱེད་པ།
རྗེ་ཙོང་ཁ་པ་ཆེན་པོས། ཞིབ་ཚགས་པོའི་དམིགས་རྣམ་གྱི་ཐད་ལ་ཁ་ཡོད་ལག་ཡོད་ཀྱི་ལུགས་གཉིས་ཀྱི་སྒོ་ནས་ལམ་སྟོན་གནང་ཡོད། དང་པོ་ནི། སྒོམ་གྱི་རི་མོ་ཡོངས་སུ་རྫོགས་པ་དེ་མ་རྟོགས་བར་དུ་དུས་གཅིག་ལ་ཧ་ཅང་ཞིབ་ཚགས་པོས་སྒོམ་དགོས་ཀྱི་ཡོད། ཁོང་གིས་ཐབས་ལམ་འདི་ནི་དམིགས་བསལ་གྱི་སྒོམ་ཉམས་ལེན་པ་ཁ་ཤས་ལ་རན་ཞིང་འཚམས་པ་ཡོད་ཅེས་གསུངས། ང་ཚོ་མང་ཆེ་བ་ལ་དང་པོ་དམིགས་རྣམ་གྱི་གཟུགས་བརྙན་ཁ་གསལ་པོ་དེ་ཙམ་མེད་པའམ། ཡང་ན་དམིགས་རྣམ་རགས་པ་ཙམ་དེ་ཡོངས་རྫོགས་དམིགས་དགོས་པ་དང་། དེ་ནས་སྒྲོམ་གཞི་དེའི་ནང་རིམ་པས་ཞིབ་ཚགས་པོའི་གནད་དོན་རྣམས་མཇུག་སྐྱེལ་དགོས་ཀྱི་ཡོད་ཅེས་གསུངས་ཡོད།
ཞིབ་ཕྲའི་གནད་དོན་ཁ་སྣོན་བྱ་རྒྱུའི་རྒྱུད་རིམ་འདི་ནི་མཉམ་འདུས་ཅན་ཞིག་རེད།དེ་ཡང་ང་ཚོས་དམིགས་གཏད་ཤིན་ཏུ་རྣོ་པོ་གཅིག་གི་ནང་ལ་ཞིབ་ཕྲ་རེ་ལེན་ནས།དམིགས་པ་གཉིས་པའི་སྐབས་དང་པོའི་སྐབས་ཀྱི་ཞིབ་ཕྲ་དེ་མ་བརླག་པ་དེའི་སྟེང་ལ་བཞག་ཐུབ་པ། དེ་ནས་དམིགས་པ་གསུམ་པའི་སྐབས་དང་པོ་གཉིས་པོ་མ་ཤོར་བ་གསུམ་པའི་སྟེང་དུ་བཞག་ཐུབ་པ་དགོས་ཡོད། གལ་གནད་ཆེ་ཤོས་དེ་གང་རེད་ཟེར་ན། གཅིག་གི་སྟེང་དུ་གཞན་ཁ་སྣོན་བྱེད་པའི་སྐབས་ང་ཚོས་གང་ཉར་འཚག་བྱས་ཟིན་པའི་ཞིབ་ཕྲའི་གནད་དོན་ཐད་ལ་དམིགས་གཏད་དེ་མ་བརླག་པའི་ཐོག་ནས་བཞག་ཐུབ་དགོས་པ་རེད།
གལ་སྲིད་ང་ཚོས་སངས་རྒྱས་ཀྱི་སྐུ་དམིགས་རྣམ་དུ་བྱེད་ཀྱི་ཡོད་ན། རྗེ་ཙོང་ཁ་པ་ཆེན་པོས། སངས་རྒྱས་ཀྱི་སྤྱན་ནས་མགོ་བཙུག་དགོས་ཤེས་ལམ་སྟོན་གནང་ཡོད། དེ་ནས་ཁོང་གིས། གལ་སྲིད་དམིགས་པ་དེའི་སྟེང་དུ་སངས་རྒྱས་ཀྱི་སྐུ་གཟུགས་སྤྱི་ཡོངས་གསལ་པོ་ཤར་གྱི་འདུག་ན། དེ་རང་ལ་དམིགས་ནས་བཟུང་རྒྱུ་མེད། གལ་སྲིད་དེ་གསལ་པོ་ཤར་གྱི་མེད་པ་ཡན་ལག་ཁ་ཤས་གསལ་པོ་ཤར་གྱི་འདུག་ན། གསལ་པོ་གང་ཤར་གྱི་ཡོད་པ་དེའི་སྒང་ལ་དམིགས་ནས་དོ་སྣང་བྱེད་དགོས་གསུངས་ཡོད། དེ་བཞིན་ཡན་ལག་དེ་ཚོ་ཡང་ཡལ་ཕྱིན་པ་ཡིན་ན། སྤྱི་ཡོངས་ཀྱི་སྐུ་གཟུགས་རགས་པ་དེ་ཆ་ཚང་ཡང་བསྐྱར་བསྐྱེད་དགོས་ཀྱི་ཡོད་ཅེས་གསུངས་ཡོད།
དམིགས་རྣམ་དྲན་ཤེས་སྤེལ་བའི་ལག་ཆ།
མང་པོ་འདུས་པའི་དམིགས་རྣམ་དེ་ཚོའི་དགོས་པ་ག་རེ་ཡིན་ནམ་ཞེ་ན། དེ་སེམས་ཀྱི་ནུས་རྩལ་གོང་འཕེལ་བཏང་ནས། མཐའ་མ་དམིགས་རྣམ་ནང་རྒྱལ་སྤྱིའི་རྩེད་འགྲན་རྒྱས་འཛོམས་ཆེན་མོའི་གསེར་གྱི་རྟགས་མ་ཐོབ་པ་ཙམ་ལ་རྫོགས་པ་ལྟ་བུ་མ་ཡིན་པར། སྒོམ་འདི་ལྟ་བུས་ནི་ཞིབ་ཕྲའི་ང་ཚོའི་སེམས་ཀྱི་དྲན་ཤེས་རྒྱ་སྐྱེད་གཏོང་བ་ལ་ཕན་པ་དང་གནད་དོན་མི་འདྲ་བ་མང་པོ་དུས་གཅིག་ཏུ་ཤེས་རྟོགས་ཐུབ་པར་ཕན་ཐོགས་བྱེད་ཀྱི་ཡོད། གནད་འགག་ནི་ཚང་མ་ག་རེ་འདྲ་པོ་མཐོང་གི་འདུག་བལྟ་རྒྱུ་དེ་མ་ཡིན་པར། ཞིབ་ཕྲའི་གནད་དོན་རེ་རེས་ག་རེ་མཚོན་གྱི་འདུག་བལྟ་རྒྱུ་དེ་རེད།
སངས་རྒྱས་ཆགས་པ་ལ་ཉམས་ལེན་གྱི་རྒྱུ་སྣ་ཚོགས་པ་ཡོད་པ་ལྟ་བུ་ལ་བསམ་བློ་ཞིག་གཏོང་དང་། དཔེར་ན། མཚན་བཟང་པོ་སུམ་ཅུ་རྩ་གཉིས་ཡོད་པ་རེད། ང་ཚོས་དུས་གཅིག་ཏུ་ཉམས་ལེན་མི་འདྲ་བ་སུམ་ཅུ་རྩ་གཉིས་དེ་དག་སེམས་ནང་བཞག་ཁག་པོ་ཡོད། དམིགས་བསལ་གྱིས་དེ་ཚོ་མཐའ་གཅིག་ཏུ་འཆར་སྣང་སེམས་ཀྱི་རྣམ་རྟོག་ནང་བྱེད་ཀྱི་ཡོད་ན་ཁག་པོ་ཡོད་རེད། གལ་སྲིད་ང་ཚོས་དེ་དག་གསལ་རྗེན་བཀོད་པའི་ཐོག་སངས་རྒྱས་ཀྱི་སྐུའི་མཚན་བཟང་པོ་སུམ་ཅུ་རྩ་གཉིས་ཏེ། བ་སྤུ་རེ་རེ་ནས་གཡས་སུ་འཁྱིལ་བ་སོགས་བཀོད་ཡོད་ན། ང་ཚོ་གང་དམིགས་ཀྱི་ཡོད་པ་དེ་རྣམས་མཉམ་དུ་དམིགས་རྒྱུ་ལས་སླ་བ་ཡོང་གི་ཡོད། གལ་སྲིད་ང་ཚོས་རྟོགས་པ་བྱེ་བྲག་པ་རེ་རེ་དུས་གཅིག་ཏུ་སྐྱེད་ཐུབ་ཀྱི་མེད་ན། དེ་དག་ཐམས་ཅད་མཉམ་དུ་སྦྲེལ་ནས་ཇི་ལྟར་དམིགས་ཐུབ་བམ། ང་ཚོས་སེམས་ཅན་ཐམས་ཅད་ལ་ཕན་པའི་དམིགས་པ་བྱེད་ཀྱི་ཡོད། དེས་གང་ཟེར་གྱི་ཡོད་པ་རེད་ཟེར་ན། དུས་གཅིག་ལ་སེམས་ཅན་ཚང་མ་ལ་དོ་སྣང་བྱེད་ཀྱི་ཡིན་ཟེར་གྱི་ཡོད་རེད། དེ་འདྲ་བྱེད་པ་ལ་ང་ཚོའི་སེམས་རྒྱ་སྐྱེད་བཏང་ནས་ག་ལེར་དྲན་ཤེས་གོང་འཕེལ་གཏོང་དགོས་པ་རེད། དམིགས་རྣམ་རྙོག་འཛིངས་ཅན་འདིས་དེ་ལྟར་བྱེད་པ་ལ་ཕན་ཐོགས་ཀྱི་ཡོད།
ཕྱོགས་བསྡོམས།
གལ་སྲིད་ང་ཚོ་ལས་དོན་གང་ཡང་རུང་བ་ཞིག་ལ་སྤྲོ་བ་ཆེན་པོ་ཡོད་པ་ཡིན་ན། ལེ་ལོ་ཆགས་ཀྱི་མ་རེད། ཡིན་ནའང་ལས་དོན་དེ་ལ་ངལ་གསོའི་བར་སེང་མ་ཐོབ་བར་ཕྱིར་འགྱངས་བྱས་པ་ཡིན་ན། ང་ཚོར་ག་དུས་བར་སེང་དགོས་ཀྱི་ཡོད་པ་ཤེས་རྒྱུ་དངོས་གནས་གལ་ཆེན་པོ་རེད། དེ་ལྟར་ཤེས་ན་མཐའ་མ་ཡིད་ཐང་ཆད་ནས་དེ་ནམ་ཡང་བློས་གཏོང་དགོས་པ་ཆགས་ཀྱི་མ་རེད། ང་ཚོས་ནམ་ཞིག་དངོས་གནས་ནང་ཆོས་སྦྱངས་པ་དང་། དེ་ལ་དཔྱད་པ་དང་། དེ་ནས་སྒོམ་ཉམས་ལེན་བྱེད་པའི་ཕན་ཡོན་ཤེས་སོང་ན། སྤྲོ་བ་དང་སྙིང་རུས་ཀྱི་རྒྱབ་རྟེན་བྱས་པའི་འདུན་ཤུགས་དེ་ག་ལེར་ཡོང་གི་རེད། གནད་དོན་དེའི་ཐོག་ལ་ནང་པའི་དམིགས་རྣམ་གྱི་ཐབས་ལམ་དེ་དག་ང་ཚོའི་དྲན་ཤེས་དང་རྩེ་གཅིག་པའི་ཏིང་ངེ་འཛིན་བཙོ་སྦྱང་བྱས་ནས་གནས་རིམ་གོང་མཐོར་གཏོང་བ་ལ་ཧ་ལས་པའི་ལམ་ཞིག་རེད་འདུགདེ་ཤེས་པའི་གནད་འགག་དེ་ནི་ང་ཚོས་གོམ་པ་རེ་རེ་ནས་སྤོས་དགོས་ཀྱི་ཡོད་པ་དང་མུ་མཐུད་དེ་རིམ་པ་བཞིན་དུ་བྱེད་པ་ཡིན་ན།ང་ཚོས་སོ་སོ་རང་ཉིད་དང་གཞན་སེམས་ཐམས་ཅད་ཀྱི་དོན་དུ་ཧ་ཅང་ཕན་ཐོགས་ལྡན་པའི་སེམས་ཀྱི་གནས་བབས་ཤིག་འཐོབ་ཐུབ་ཀྱི་རེད།།


text: ཉེ་བའི་ལོ་ཤས་རིང་། རང་ལྗོངས་ཀྱིས་སློབ་གསོ་སྔོན་ལ་འཕེལ་རྒྱས་གཏོང་བའི་འཐབ་ཇུས་གནས་བབ་སྔར་བས་མངོན་གསལ་དོད་པོ་ཡོང་བར་བྱས་ཏེ། “ཀྲུང་གོའི་ཁྱད་ཆོས་དང་བོད་ཀྱི་དམིགས་བསལ་ཁྱད་ཆོས་ལྡན་པའི”དེང་རབས་སློབ་གསོ་འཕེལ་རྒྱས་ཀྱི་ལམ་བུ་འཚོལ་ཞིབ་ཧུར་ཐག་བྱས་ཡོད། ལྗོངས་ཡོངས་ཀྱི་གོང་འོག་ཀུན་གྱིས་ཐུན་མོང་ཐོག་འབད་བརྩོན་བྱས་པ་བརྒྱུད། རང་ལྗོངས་ཀྱི་སློབ་གསོའི་བྱ་གཞག་ལ་གྲུབ་འབྲས་མངོན་གསལ་དོད་པོ་ཐོབ་ཅིང་། སློབ་མཚམས་ཚང་མར་ཁྱབ་པའི་མི་རིགས་ཀྱི་སློབ་གསོའི་མ་ལག་སྔར་བས་འཐུས་སྒོ་ཚང་དུ་སོང་བ་དང་། ཀུན་སྤྱོད་དང་། བློ་རིག ལུས་རྩལ། མཛེས་རིག ངལ་རྩོལ་བཅས་དོ་སྙོམས་ངང་འཕེལ་རྒྱས་བྱུང་བ། སློབ་གསོའི་སྤུས་ཚད་བརྟན་པོའི་ངང་མཐོ་རུ་སོང་བ་བཅས་བྱས་ཡོད། འདི་ནི་ལྷ་ས་གྲོང་ཁྱེར་པེ་ཅིང་སློབ་ཆུང་གི་སློབ་མས་ལུས་རྩལ་སློབ་ཚན་ཚོགས་བཞིན་པ།


text:
ཉིན་ཤས་གོང་གསར་འགོད་པར་རང་སྐྱོང་ལྗོངས“སྣང་ཆེན་བཞི་དང་དགའ་ཞེན་བཞིའི”བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་འགོ་ཁྲིད་ཚོགས་ཆུང་གཞུང་ལས་ཁང་ནས་ཤེས་རྟོགས་བྱུང་བར་གཞིགས་ན། 《“ཏང་གི་བཀའ་དྲིན་ལ་སྣང་ཆེན་གྱིས་སྲོག་ཤིང་ལ་དགའ་ཞེན་དང་། མཐུན་སྒྲིལ་ལ་སྣང་ཆེན་གྱིས་མེས་རྒྱལ་ལ་དགའ་ཞེན། ལེགས་སྐྱེས་འབུལ་རྒྱུར་སྣང་ཆེན་གྱིས་ཁྱིམ་གཞིས་ལ་དགའ་ཞེན། ཤེས་དཔལ་ལ་སྣང་ཆེན་གྱིས་འཚོ་བར་དགའ་ཞེན”བཅས་སྤྲོ་སེམས་འཁོལ་བའི་ངང་ཏང་གི་ཚོགས་ཆེན་བཅུ་དགུ་པར་བསུ་བ་ཞུ་བའི་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་སྒྲོག་འགྲེལ་གནད་བསྡུས》(བོད་ཡིག་དང་རྒྱ་ཡིག་གི་པར་གཞི)རྩོམ་སྒྲིག་ལེགས་གྲུབ་བྱུང་ཡོད་པ་རེད། ད་ཐེངས་ཀྱི་བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་སྒྲོག་འགྲེལ་ལས་དོན་གྱི་གཅིག་གྱུར་བསླབ་གཞི་ཞིག་ཡིན་པའི《སྒྲོག་འགྲེལ་གནད་བསྡུས》དེ་ཚེས་9ཉིན་ནས་བཟུང་གྲོང་ཁྱེར་དང་ས་གནས་ཁག་དང་། རྫོང་དང་ཆུས་ཁག ཤང་དང་གྲོང་རྡལ་ཁག་བཅས་ལ་འགྲེམས་སྤེལ་བྱེད་རྒྱུ་ཡིན་པ་རེད།
བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་གཞུང་ལས་ཁང་གི་འགན་ཁུར་བས་ངོ་སྤྲོད་བྱས་པར་གཞིགས་ན། 《སྒྲོག་འགྲེལ་གནད་བསྡུས》དེ་བོད་རྒྱ་ཡིག་རིགས་གཉིས་ཀྱི་ཐོག་ནས་རྩོམ་སྒྲིག་བྱས་པ་དང་། ནང་དོན་ཐད་ཆབ་སྲིད་དང་། དཔལ་འབྱོར། དམངས་འཚོ། སྤྱི་ཚོགས། རིག་གནས། སློབ་གསོ། སྣོད་བཅུད་སོགས་ཕྱོགས་གང་ས་ཅི་ཐད་ཚུད་ཡོད་པ་དང་། དེ་ནི་ཅུང་བརྒྱུད་རིམ་ལྡན་ལ་ཆ་ཚང་བ་དང་། དོན་དངོས་དང་ཉེ་བཅར་དམ་ཟབ་ཐུབ་པ། ནང་དོན་ཧ་ཅང་ཕུན་སུམ་ཚོགས་པ་བཅས་ཀྱི་སྒྲོག་འགྲེལ་གནད་བསྡུས་ཤིག་རེད། སྒྲོག་འགྲེལ་བྱེད་པའི་བརྒྱུད་རིམ་ནང་རིམ་ཁག་སྒྲོག་འགྲེལ་མཁན་གྱིས་སྒྲོག་འགྲེལ་གནད་བསྡུས་གང་ལེགས་སྤྱད་དེ་ཞིང་འབྲོག་མང་ཚོགས་དང་། གཞོན་ནུ་ལོ་ཆུང་སློབ་མ། རྒྱ་ཆེའི་གྲྭ་བཙུན་བཅས་ལ་རྒྱ་ཆེ་ལ་གཏིང་ཟབ་པའི་སྒྲོག་འགྲེལ་བྱེད་རྒྱུ་ཡིན་པ་རེད། སྒྲོག་འགྲེལ་བརྒྱུད་ལྗོངས་ཡོངས་ཀྱི་མི་རིགས་ཁག་གི་མི་དམངས་ཀྱི་ཏང་གི་བཀའ་དྲིན་ཚོར་བ་དང་། ཏང་གི་བཀའ་ལ་ཉན་པ། ཏང་གི་རྗེས་སུ་འབྲང་བ་བཅས་ཀྱི་དད་སེམས་དང་ཆོད་སེམས་སྔར་བས་བརྟན་དུ་འགྲོ་རྒྱུ་རེད།
བརྗོད་དོན་གཙོ་བོའི་སློབ་གསོ་ལག་ལེན་བྱེད་སྒོའི་གཞུང་ལས་ཁང་གིས་གྲོང་ཁྱེར་དང་ས་གནས་ཁག་དང་། འབྲེལ་ཡོད་སྡེ་ཚན་དང་ཚན་པ་ཁག་གིས་ལྗོངས་ཏང་ཨུད་ཀྱི་བཀོད་སྒྲིག་བླང་བྱ་ལག་བསྟར་དོན་འཁྱོལ་གཏིང་ཟབ་བྱས་ནས་པར་འགྲེམས་བྱས་པའི《སྒྲོག་འགྲེལ་གནད་བསྡུས》སློབ་སྦྱོང་གཏིང་ཟབ་བྱེད་དགོས་པ་དང་། རྒྱ་ཆེ་ཞིང་གཏིང་ཟབ་པ་དང་། རྣམ་པ་སྣ་ཚོགས། གསོན་ཉམས་ལྡན་པ་བཅས་ཀྱི་སྒྲོག་འགྲེལ་བརྒྱུད་རྒྱ་ཆེའི་མང་ཚོགས་ཀྱི་སྲོག་ཤིང་གི་འདུ་ཤེས་དེ་བས་བརྟན་དུ་དང་། བསམ་བློའི་ངོས་འཛིན་དེ་བས་གཅིག་གྱུར། མི་རིགས་མཐུན་སྒྲིལ་དེ་བས་འཆམ་མཐུན། སྤྱི་ཚོགས་ཀྱི་དུས་བབ་དེ་བས་བརྟན་ལྷིང་། འཕེལ་རྒྱས་ཀྱི་འགུལ་ནུས་དེ་བས་ཤུགས་ཆེ་བ། སྣོད་བཅུད་སྲུང་སྐྱོང་དེ་བས་རང་རྟོགས་ལྡན་པ། གཞི་རིམ་གྱི་རྨང་གཞི་དེ་བས་བརྟན་པ། སྤྱི་ཚོགས་ཀྱི་དར་སྲོལ་དེ་བས་ཤེས་དཔལ་ལྡན་པ། ཆོས་ལུགས་སྤྱི་ཚོགས་རིང་ལུགས་ཀྱི་སྤྱི་ཚོགས་དང་དེ་བས་འཚམ་མཐུན། རྒྱུན་འཛིན་པའི་དཔུང་ཁག་དེ་བས་དྭངས་གཙང་བཅས་ཡོང་བ་བྱེད་དགོས་པའི་བླང་བྱ་བཏོན་པ་རེད།


text:
འབྱུང་འགྱུར་ལོ་ལྔའི་ནང་བོད་དུ་རྒྱང་བསྟེན་གསོ་རིག་ས་ཚིགས་45བསྐྲུན་ཏེ་རྫོང་རིམ་པ་ཡན་གྱི་གཞུང་བཙུགས་སྨན་ཁང་ལ་ཁྱབ་པ་བྱ་རྒྱུ་རེད། འདི་ནི་ཟླ་8ཚེས་15ཉིན་བཅིངས་འགྲོལ་དམག་སྤྱི་ཁྱབ་སྨན་ཁང་གི་རིགས་གཅིག་མཁས་ཅན་ལྷ་ས་གྲོང་ཁྱེར་གྱི་སྡེ་ཁུལ་དུ་བསྐྱོད་དེ་མང་ཚོགས་དབུལ་པོར་འོས་འགན་སྨན་བཅོས་བྱེད་བཞིན་པ།
ཚེས་16ཉིན་གྱི་སྔ་དྲོ། ལྷ་སར། བོད་རང་སྐྱོང་ལྗོངས་མི་དམངས་སྲིད་གཞུང་གིས་ཀྲུང་གོ་མི་དམངས་བཅིངས་འགྲོལ་དམག་སྤྱི་ཁྱབ་སྨན་ཁང་དང་《བདེ་ཐང་དབུལ་སྐྱོར་སྒྲོམ་གཞིའི་གྲོས་མཐུན》བཞག་ནས། འདི་ལོའི་ཟླ་བ་དགུ་པ་ནས་བཟུང་བཅིངས་འགྲོལ་དམག་སྤྱི་ཁྱབ་སྨན་ཁང་གིས་གཙོ་གནད་ཐོག་ས་མཐོར་ཐོན་མང་བའི་ནད་ལྔ་ལ་དམིགས་ཏེ་གནད་སྨིན་བདེ་ཐང་དབུལ་སྐྱོར་ལག་བསྟར་བྱ་རྒྱུ་དང་འབྲེལ་རིག་ཚན་རོགས་རམ་དང་། ཤེས་ལྡན་པ་གསོ་སྐྱོང་། ལག་རྩལ་ཐོག་ནས་རོགས་སྐྲུན། སྒྲིག་ཆས་རྒྱབ་སྐྱོར། རྒྱང་བསྟེན་ཞབས་ཞུ་སོགས་ཀྱི་བྱེད་ཐབས་ལ་བརྟེན་ནས་བོད་ཀྱིས་ཕྱོགས་ཡོངས་ནས་ནད་རིགས་ལྔ་འགོག་བཅོས་བྱེད་པའི་ནུས་པ་ཆེ་རུ་གཏོང་རྒྱུར་རོགས་རམ་དང་ས་གནས་ཀྱི་དབུལ་སྒྲོལ་འགག་སྒྲོལ་ལས་འགན་སྔ་ཙམ་ལེགས་འགྲུབ་བྱ་རྒྱུར་སྐུལ་འདེད་གཏོང་རྒྱུ་རེད།
ངོ་སྤྲོད་བྱས་པར་གཞིགས་ན། བཅིངས་འགྲོལ་དམག་སྤྱི་ཁྱབ་སྨན་ཁང་གིས་བོད་རང་སྐྱོང་ལྗོངས་དང་མཉམ་དུ་བདེ་ཐང་དབུལ་སྐྱོར་ལས་དོན་སྤེལ་ནས། “ནད་གཞིས་རྐྱེན་པས་དབུལ་པོ་ཆག་པ་དང་ནད་གཞིས་རྐྱེན་པས་དབུལ་པོ་རང་ལོག”གི་ས་གནས་ཀྱི་ནད་གཞི་གཙོ་བོ་དཔེར་ན། འདུས་འདྲིལ་གློ་གཅོང་གི་ནད་དང་། ནད་དུག་རང་བཞིན་གྱི་མཆིན་ནད། གྲུམ་བུའི་ནད(རུས་ཚིགས་ཀྱི་ནད)ཐུམ་འབུའི་ནད། གྲུམ་བུ་ཚིགས་ཆེན་གྱི་ནད་སོགས་ལ་དམིགས་ནས་དམག་ཡོངས་ཀྱི་གསོ་རིག་ཞིབ་འཇུག་སུའོ་ལྔ་དང་གནད་སྨིན་འབྲེལ་མཐུད་བྱ་རྒྱུ་བཀོད་སྒྲིག་བྱས་ཏེ“ཞིབ་འཇུག་སུའོ་ལྔ”ཡིས“ནད་གཞི་རིགས་ལྔ”བཅོས་རྒྱུ་འགན་གཙང་ལེན་པ་དང་འབྲེལ་འདུལ་འདྲིལ་གཅོང་ནད་ཞིབ་བཤེར་ཚད་ལེན་དྲ་བ་དང་རྒྱང་བསྟེན་གསོ་རིག་དྲ་བ་སོགས་ལས་སྟེགས་བསྐྲུན་རྒྱུ་དང་། སྨན་བཅོས་དང་། སློབ་ཁྲིད། ཚན་ཞིབ་སོགས་གནད་སྨིན་རོགས་ཁྲིད་ལས་དོན་སྤེལ་ནས་ནད་བཅོས་རྒྱུ་གཙོ་བོར་བྱེད་པ་དང་འགོག་བཅོས་གལ་ཆེ་མཉམ་དུ་འཇོག་པ་དང་སྤྱི་ཚོགས་ཀྱི་ཐོན་ཁུངས་འགུགས་པའི་མཉམ་ཤུགས་འགག་སྒྲོལ་གྱི་ཕྱོགས་མང་དང་རིམ་པ་ཟབ་པའི་དམག་དམངས་གཞི་གཅིག་གི་བདེ་ཐང་དབུལ་སྐྱོར་མ་ལག་བསྐྲུན་རྒྱུ་རེད།
2020ལོའི་དབུལ་སྒྲོལ་འགག་སྒྲོལ་གྱི་དམིགས་ཚད་ལས་འགན་དང་བསྡུར་ནས། སྒྲོམ་གཞིའི་གྲོས་མཐུན་བཞག་རྗེས། བཅིངས་འགྲོལ་དམག་སྤྱི་ཁྱབ་སྨན་ཁང་གིས་གཙོ་གནད་དེ་ནད་གཞི་བཅོས་རྒྱུའི་ཐད་བཞག་སྟེ་དམག་ཡོངས་ཀྱི་རུས་ནད་ཚན་ཁག་གི་ཞིབ་འཇུག་སུའོ་དང་། མཆིན་མཁྲིས་ཕྱི་བཅོས་ཚན་ཁག་གི་ཞིབ་འཇུག་སུའོ། འགོ་ནད་ཞིབ་འཇུག་སུའོ། འདུས་འདྲིལ་གཅོང་ནད་ཞིབ་འཇུག་སུའོ། གྲུམ་བུའི་ནད་ཀྱི་ཆེད་ཚན་ལྟེ་གནས་བཅས་བྱེད་པོར་བྱ་རྒྱུ་དང་འབྲེལ་སྨན་ཁང་ཡོངས་ཀྱི་འབྲེལ་ཡོད་རིག་ཚན་སྟོབས་ཤུགས་སྤྱི་འདོམས་བྱས་ཏེ་ས་གནས་ས་ཐོག་ཏུ་ནད་བརྟག་སྨན་བཅོས་དང་། རྒྱང་བསྟེན་སྨན་བཅོས། ཤེས་ལྡན་མི་སྣ་གསོ་སྐྱོང་། སྒྲིག་ཆས་རོགས་སྐྲུན་སོགས་ཀྱི་བྱེད་ཐབས་བརྒྱུད། ནད་གཞི་བཅོས་པའི་ནུས་པ་མགྱོགས་མྱུར་ཆེ་རུ་གཏོང་རྒྱུ་རེད།
འགོ་ནད་འགོག་བཅོས་ཐད། བོད་རང་སྐྱོང་ལྗོངས་ཀྱི་རྫོང་45ཡན་གྱི་སྨན་བཅོས་འཕྲོད་བསྟེན་སྒྲིག་གཞིར་རོགས་རམ་བྱས་ཏེ་P2ཀྱི་ཚད་གཞི་དང་མཐུན་པའི་ཚོད་ལྟ་ཁང་བསྐྲུན་རྒྱུ་དང་འབྲེལ་བེད་སྤྱད་དེ་ཁ་གཏད་རོགས་སྐྱོར་བྱ་ཡུལ་རང་སྐྱོང་ལྗོངས་མི་དམངས་སྨན་ཁང་གསུམ་པའི་འགོ་ནད་རིག་ཚན་གྱི་ཕྱོགས་བསྡུས་སྟོབས་ཤུགས་ཆེ་རུ་བཏང་ནས་ས་ཁོངས་ཀྱི་འགོ་ནད་འགོག་བཅོས་ལྟེ་གནས་སྐྲུན་རྒྱུའི་བརྩོན་ལེན་བྱ་རྒྱུ་དང་། རྒྱང་བསྟེན་གསོ་རིག་དྲ་བ་བསྐྲུན་པའི་ཐད་རྒྱང་བསྟེན་གསོ་རིག་ས་ཚིགས་45རོགས་སྐྲུན་བྱས་ཏེ་རྫོང་རིམ་པ་ཡན་གྱི་གཞུང་བཙུགས་སྨན་ཁང་ལ་ཁྱབ་པ་བྱ་རྒྱུ་དང་འབྲེལ་རིན་པ་མི་དགོས་པར་རྒྱང་བསྟེན་གསོ་རིག་ཞབས་ཞུ་མཁོ་འདོན་བྱ་རྒྱུ ཤེས་ལྡན་མི་སྣ་གསོ་སྦྱོང་ཐད། ལོ་ལྟར་སློབ་ཡོན་མི་དགོས་པར་རང་སྐྱོང་ལྗོངས་ཀྱིས་འདེམས་གཏོང་བྱས་པའི་ཆེད་ལས་ལག་རྩལ་པ་100གསོ་སྦྱོང་བྱ་རྒྱུ་བཅས་རེད། གོམ་སྟབས་རྗེས་མར། སྨན་ཁང་གིས་ད་དུང་རང་ངོས་སྨན་བཅོས་ཀྱི་གྲངས་གཞི་ཆེ་མོའི་ཉེར་སྤྱོད་ལག་རྩལ་གྱི་རྒྱལ་ཁབ་ཀྱི་འདུ་འགོད་ཚོད་ལྟ་ཁང་གི་ཕྱོགས་བསྡུས་ལེགས་ཆ་འདོན་སྤེལ་གང་ལེགས་བྱས་ཏེ་ས་གནས་དང་དམག་དཔུང་གི་ཆ་རྐྱེན་འཛོམས་པའི་སྨན་བཅོས་སྒྲིག་གཞིར་གྲངས་གཞི་ཆེ་མོའི་མཛོད་བསྐྲུན་ནས་མཉམ་འབྲེལ་སྒྲིག་གཞི་མཉམ་སྤྱོད་བྱ་རྒྱུ་དང་འགོ་ནད་དང་། ཡུལ་ནད། ལས་རིགས་ཀྱི་ནད་སོགས་ཁྱབ་ཁོངས་ཐད་ན་ལུགས་ན་རྐྱེན་རིག་པའི་བརྟག་དཔྱད་དང་ནད་གཞི་དབྱེ་ཞིབ་ཞིབ་འཇུག་སོགས་མཉམ་ལས་འགག་སྒྲོལ་གྱི་ལས་དོན་སྤེལ་ཏེ་གནད་སྨིན་དང་ཕན་ཆེའི་སྒོ་ནས་བོད་སྡོད་དཔུང་སྡེའི་དཔོན་དམག་དང་མང་ཚོགས་ཀྱི་བདེ་ཐང་སྲུང་སྐྱོང་བྱེད་པའི་ནུས་པ་ཆེ་རུ་གཏོང་རྒྱུ་རེད།


text:
ཟླ ༡༢ པའི་ཚེས ༢ ཉིན། དབྱིན་ཇིའི 《གྲོང་ཁྱེར་གྱི་ཉིན་རེའི་གསར་འགྱུར》 ཞེས་པའི་ངོས་སུ་བཀོད་པ་ལྟར་ན། ཉེ་སྔོན། རྒྱ་གར་གྱི་ཁྲིམས་ར་ཞིག་ནས་མནར་གཅོད་ཚད་མེད་མྱངས་པའི་གླང་ཆེན་ར་གཅོད (raju〕ཟེར་བ་ཞིག་རང་བྱུང་ཁམས་སུ་གཏང་དགོས་པའི་ཐག་བཅད། ལོ་ངོ་ལྔ་བཅུ་ལྷག་གི་མནར་གཅོད་ཀྱི་འཚོ་བ་མཇུག་རྫོགས་ཏེ། རང་དབང་གི་རྡོག་མགོ་ནོན་དུས། གླང་ཆེན་ངུས་སོང་། དགའ་སྤྲོ་དང་སེམས་འགུལ་གྱི་མིག་ཆུ་དེས་མིའི་རིགས་ལ་ཅི་ཞིག་བརྗོད་བཞིན་འདུག ང་ཚོས་ཞིབ་མོར་བསམ་ན་རེད།
རྒྱུས་ལོན་བྱུང་བ་ལྟར་ན། ད་ལོའི་ཟླ་བདུན་པའི་ནང་། གླང་ཆེན་འདི་ནི“རི་དྭགས་གཅེས་སྐྱོབ sos﹙sosནི་མོ་སི་ཁུ་གློག་ཏར་གྱི་སྒྲ་མཚོན་བྱེད་ཀྱི་གསལ་བྱེད་ཅིག་སྟེ། རྒྱལ་སྤྱིའི་གཅིག་སྤྱོད་ཉེན་བརྡ་ཡིན།﹚”དགེ་སྒྲུབ་མི་སྣས་། དགོང་མོ་ཞིག་ལ་སྡུག་རྩུབ་ཆེ་བའི་བདག་པོའི་ལག་ནས་བསྐྱབས་པ་ཡིན་ལ། ཟླ་གཉིས་ལྷག་གི་རྗེས་སུ། བདག་པོས་ཁྲིམས་ཀྱིས་འགྲོ་ལུགས་བསྒྲུབས་ནས་གླང་ཆེན་ཕྱིར་ལེན་པའི་གཡོ་ཇུས་བྱས་ཀྱང་། ངལ་བ་འབྲས་མེད་དུ་གྱུར།
ཐེངས་འདིའི་ཉེན་སྐྱོབ་དབུ་ཁྲིད་ཁར་ཐིས•ས་ཐུས་ཡ་ན་རི་ཡ﹙Kartick Satyanarayan﹚ནི“རི་དྭགས་གཅེས་སྐྱོབsos”ཡི་རྩ་འཛུགས་པ་ཡིན།ཁོས་ཐེངས་ར་གཅོད་གཅིག་པུའི་རྒྱལ་ཁ་ཙམ་མ་ཡིན་པར།སྡུག་བསྔལ་གྱི་མྱགས་སུ་འཕྱངས་པའི་གླང་ཆེན་ཀུན་གྱི་རྒྱལ་ཁ་ཡིན་ཞེས་བརྗོད།
རྒྱ་གར་གྱི་ཁྲིམས་སུ། གླང་ཆེན་ཚང་མ་སྲིད་གཞུང་ལ་དབང་བས།རི་དྭགས་བདག་གཉེར་དབུ་བཞུགས་ཀྱིས་བསྩལ་བའི་བཀའ་རྟགས་མེད་ན་གླང་ཆེན་གཉོར་མི་ཆོག ར་གཅོད་ནི་རྔོན་རྐུན་གྱིས་ཆུང་དུས་གཞན་ལ་བཙོངས་པ་ཡིན་པས།བདག་པོ་སྔ་མ་ཁ་ཤས་ཁྲིམས་འགལ་གྱིས་གླང་ཆེན་གཉོར་བའི་ཁྲིམས་སུ་སྦྱོར་ངེས།(རྩོམ་འགན་པ། ལྷ་དབང)


text:
ད་ལྟའི་ཆར་ཨ་རིའི་མང་གཙོ་ཚོགས་པའི་སྲིད་འཛིན་འོས་མིར་འགྲན་ཞུགས་པ་༢༥ འདུག
འཛམ་གླིང་ནང་གི་སྟོབས་ཆེན་རྒྱལ་ཁབ་ཨ་རིའི་སྲིད་འཛིན་དང་གྲོས་ཚོགས་འོས་བསྡུ་དེ་ཕྱི་ལོ་༢༠༢༠ ལོའི་ཟླ་༡༡ པའི་ནང་ཡིན་པ་ལྟར། ད་ལྟ་ནས་རྒྱལ་ཁབ་དེའི་སྲིད་དོན་ཚོགས་པ་ཆེ་ཤོས་གཉིས་ཀྱི་ཁོངས་ནས། མང་གཙོ་ཚོགས་པའི་སྲིད་འཛིན་འོས་མིའི་འགྲན་སྡུར་ནང་ཞུགས་མཁན་ཐོག་མར་མི་གྲངས་༢༧ གྱིས་གསལ་བསྒྲགས་བྱས་ཀྱང་། རྗེས་སུ་༢ ཕྱིར་ཐེན་གྱིས་ད་ལྟའི་ཆར་༢༥ འདུག
དེ་ཡང་ཨ་རིའི་ལོ་རྒྱུས་ནང་ད་བར་སྲིད་དོན་ཚོགས་པ་ཞིག་གི་སྲིད་འཛིན་འོས་མིར་འགྲན་ཞུགས་བྱེད་མཁན་མང་ཤོས་དང་རྒྱབ་ལྗོངས་མི་འདྲ་བ་འཛོམས་ཤོས་དེ་ཆགས་ཀྱི་ཡོད། དེ་ཡང་ཕྱི་ལོ་༢༠༡༦ ལོའི་སྲིད་འཛིན་འོས་བསྡུར་སྤྱི་མཐུན་ཚོགས་པའི་འོས་མི་ཌོ་ནལ་ཊོམ་ལ་རྒྱལ་ཁ་ཐོབ་རྗེས། ཨ་རིའི་ནང་ཆབ་སྲིད་དང་དཔལ་འབྱོར་། སྤྱི་ཚོགས་སོགས་ལ་འགྱུར་ལྡོག་ཆེན་པོ་ཕྱིན་ནས། མང་གཙོ་ཚོགས་པའི་སྲིད་འཛིན་འོས་མིར་འགྲན་ཞུགས་པ་མང་པོ་ཞིག་གིས། གལ་ཏེ་ཕྱི་ལོ་༢༠༢༠ ལོར་ཊོམ་ལ་བསྐྱར་དུ་རྒྱལ་ཁ་ཐོབ་ཚེ་ཨ་རིའི་རྒྱལ་ཁབ་ཀྱི་རྣམ་པ་དང་། རིན་ཐང་གི་ལྟ་བར་ལྡོག་ཕྱོགས་ཀྱི་འགྱུར་ལྡོག་ཆེན་པོ་འགྲོ་རྒྱུའི་སེམས་འཚབ་ཀྱིས་ཊོམ་ཕམ་ཉེས་ངེས་པར་དུ་གཏོང་རྒྱུ་ནི་མེད་དུ་མི་རུང་བ་ཡིན་པའི་བསམ་ཚུལ་འཛིན་མཁན་མང་པོ་ཡོད་འདུག
ད་ལྟའི་ཆར་མང་གཙོ་ཚོགས་པའི་སྲིད་འཛིན་འོས་མིར་འགྲན་ཞུགས་པ་རྣམས་བར་བགྲོ་གླེང་ཐེངས་ཁ་ཤས་བྱས་ཟིན་ཡོད་པ་དང་། ལོ་རྗེས་མའི་ཟླ་༧ པའི་ནང་མང་གཙོ་ཚོགས་པའི་སྲིད་འཛིན་འོས་མི་འདེམས་ཐོན་བྱུང་ཐུབ་རྒྱུ་ཡིན་པ་རེད་འདུག དེ་ཡང་བགྲོ་གླེང་དང་དྲ་ཐོག་མི་མང་གི་བསམ་ཚུལ་བསྡུ་ལེན་ཁྲོད་དུ་སྔོན་ཐོན་འགྲན་ཞུགས་པ་༥ ཡི་ཁོངས་སུ་སྲིད་འཛིན་གཞོན་པ་ཟུར་པ་དང་། གྲོས་ཚོགས་གོང་མའི་འཐུས་མི་དང་། མངའ་སྡེའི་སྤྱི་ཁྱབ་དཔོན་སོགས་འདུག
བང་རིམ་མ་བསྒྲིགས་པའི་ཐོག་ནས་དེ་དག་ནི། ༡) གྲོས་ཚོགས་གོང་མའི་འཐུས་མི་ལོ་ངོ་བཅུ་ཕྲག་བཞི་མ་ཟིན་ཙམ་བྱས་ཡོད་པ་དང་། རྗེས་སུ་ཕྱི་ལོ་༢༠༠༩ ནས་༢༠༡༧ བར་སྲིད་འཛིན་གཞོན་པའི་ལས་ཁུར་བྱས་པའི་རང་ལོ་༧༦ ཡིན་པའི་ཇོ་བྷེ་ཌན་(Joe Biden)།
༢) ཕ་མ་གཉིས་ནས་གཅིག་རྒྱ་གར་དང་གཅིག་ཇེ་མའི་ཁཱ་ནས་ཡིན་པའི་ལྕམ་ཀཱ་མ་ལ་ཧཱེ་རི་སེ་(Kamala Harris)ནི་ལོ་༥༤ ཡིན་པ་དང་། དེ་སྔོན་ཁེ་ལི་ཧྥོ་ནི་ཡ་མངའ་སྡེའི་ཁྲིམས་རྩོད་དཔོན་བྱེད་མྱོང་ཁར། ཕྱི་ལོ་༢༠༡༧ ནས་ཨ་རིའི་གྲོས་ཚོགས་གོང་མའི་འཐུས་མི་བྱེད་བཞིན་པ་རེད་འདུག
༣) རང་ལོ་༧༧ ཡིན་པའི་གྲོས་ཚོགས་གོང་མའི་འཐུས་མི་བྷེར་ནི་སན་ཌེར་(Bernie Sanders)ནི་ལོ་ངོ་༡༦ རིང་གྲོས་ཚོགས་འོག་མའི་འཐུས་མི་ཡིན་པ་དང་། ཕྱི་ལོ་༢༠༠༦ ལོ་ནས་ད་བར་གྲོས་ཚོགས་གོང་མའི་འཐུས་མི་བྱེད་མུས་རེད། ཁོང་ཕྱི་ལོ་༢༠༡༦ ལོའི་མང་གཙོ་ཚོགས་པའི་སྲིད་འཛིན་འོས་མིའི་འགྲན་ཞུགས་ཁྲོད་ཨང་རིམ་གཉིས་པ་ཐོབ་ཡོད་པ་རེད། ཁོང་གི་གུ་ཡངས་ཀྱི་ལྟ་བ་དང་ཨ་རིའི་ནང་དབུལ་ཕྱུག་བར་གྱི་ཧེ་བག་མེད་པ་བཟོ་བའི་སྲིད་བྱུས་ཁག་ལ་རྒྱབ་སྐྱོར་བྱེད་མཁན་མང་པོ་ཡོད་པ་རེད་ལ། ཐེངས་འདིར་མང་གཙོ་ཚོགས་པའི་སྲིད་འཛིན་འོས་མིར་ཁོང་འདེམས་ཐོན་བྱུང་བའི་རེ་བ་ཆེན་པོ་ཡོད་འདུག
༤) རང་ལོ་༦༩ ཡིན་པའི་ལྕམ་ཨི་ལི་ཛེ་བྷཌ་ཝ་རན་(Elizabeth Warren) ནི་ཕྱི་ལོ་༢༠༡༣ ལོ་ནས་གྲོས་ཚོགས་གོང་མའི་འཐུས་མི་བྱེད་མུས་ཡིན་པ་དང་། དེ་སྔོན་སྙན་གྲགས་ཆེ་བའི་ཧཱ་ཊར་ཌ་གཙུག་ལག་སློབ་ཁང་གི་སློབ་དཔོན་ཡིན་འདུག
༥) རང་ལོ་༣༧ ཡིན་པའི་པི་ཊ་བྷུ་ཊི་གྷེག(Pete Buttigieg)ནི་མང་གཙོ་ཚོགས་པའི་སྲིད་འཛིན་འོས་མིར་འགྲན་ཞུགས་པའི་ཁྲོད་ནས། རང་ཉིད་མཚན་མཐུན་དགའ་རོགས་བྱེད་མཁན་ཡིན་པ་ཡོང་གྲགས་བཟོ་མཁན་དང་པོ་དེ་ཡིན་འདུག་པ་དང་། དེ་སྔོན་གྲོང་ཁྱེར་ཞིག་གི་སྤྱི་ཁྱབ་བྱེད་མྱོང་ཡོད་ཁར། ཚོང་ལས་ཁང་ཞིག་གི་ལམ་སྟོན་པ་བྱེད་མྱོང་འདུག
ཐེངས་འདིའི་མང་གཙོ་ཚོགས་པའི་སྲིད་འཛིན་འོས་མིར་འགྲན་ཞུགས་པའི་ཁྲོད་དུ་ལས་ཀའི་ཉམས་མྱོང་ཐོག་ནས་བལྟས་ན། གྲོས་ཚོགས་གོང་མའི་འཐུས་མི་༧ དང་གྲོས་ཚོགས་འོག་མའི་འཐུས་མི་༣། སྲིད་འཛོན་གཞོན་པ་ཟུར་པ་༡ གྲོང་ཁྱེར་སྤྱི་ཁྱབ་༣། མངའ་སྡེའི་སྤྱི་ཁྱབ་དཔོན་༢། གྲོས་ཚོགས་འཐུས་མི་ཟུར་པ་ཁག་ཅིག་སོགས་ཡོད་འདུག་པ་དང་། དེ་དག་གི་ཁྲོད་དུ་བུད་མེད་༦ དང་གྲངས་ཉུང་མི་རིགས་༦ མཚན་མཐུན་དགའ་རོགས་བྱེད་མཁན་༡ བཅས་ཡོད་འདུག་པས། ད་བར་འོས་འགྲན་པའི་ཁྲོད་དུ་རྒྱབ་ལྗོངས་དང་མི་རིགས་སོགས་སྣ་མང་འཛོམས་ཤོས་ཡིན་འདུག །
གསར་འགོད་པ་སྐལ་བཟང་དོན་གྲུབ།


text:
ལོ་གཅིག་གི་རིང་། རྒྱལ་ཡོངས་སྲིད་གྲོས་ཀྱི་མཛུབ་ཁྲིད་ཞིབ་ཚགས་དང་ལྗོངས་ཏང་ཨུད་ཀྱི་འགྱུར་མེད་སྟོབས་ལྡན་གྱི་འགོ་ཁྲིད་འོག བོད་ལྗོངས་སྲིད་གྲོས་ཀྱིས་ལྗོངས་ཡོངས་ཀྱི་སྲིད་གྲོས་ཀྱི་རྩ་འཛུགས་དང་། སྲིད་གྲོས་ཀྱི་ཐེ་ཞུགས་ཚན་པ། རྒྱ་ཆེའི་སྲིད་གྲོས་ཀྱི་ཨུ་ཡོན་བཅས་ལ་མཐུན་སྒྲིལ་སྣེ་ཁྲིད་ཀྱིས། དད་སེམས་བརྟན་པོ་དང་ལྷག་བསམ་རྣམ་དག་སྒོ་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ལྡན་པའི་སྤྱི་ཚོགས་རིང་ལུགས་ཀྱི་དགོངས་པ་ལག་བསྟར་བྱེད་པ་དང་། “འདུ་ཤེས་བཞི”ཟབ་ཏུ་གཏོང་བ་དང་། “གདེང་ཚོད་བཞི”བརྟན་དུ་གཏོང་བ། “སྲུང་སྐྱོང་གཉིས”ཐུབ་པ། “དམངས་གཙོ་དར་སྤེལ་དང་མཐུན་སྒྲིལ་ཟབ་གཏོང་སྦྲེལ་མཐུད་དམ་ཟབ་བྱེད་པ་དང་། གྲོས་འདོན་སྲིད་སྐྱོང་དང་ཐུན་མོང་ངོས་འཛིན་གཅིག་སྒྲིལ་ཕྱོགས་གཉིས་ནས་ཤུགས་རྒྱག་རྒྱུ་མཐའ་འཁྱོངས་བྱེད་པའི”བསམ་བློ་གསར་པ་དང་བླང་བྱ་གསར་པ་ལག་བསྟར་ཧུར་ཐག་བྱེད་པ། ཆབ་སྲིད་གྲོས་མོལ་དང་། དམངས་གཙོའི་ལྟ་སྐུལ། སྲིད་ཞུགས་སྲིད་གླེང་བཅས་ཀྱི་འགན་ནུས་ནན་ཏན་སྒྲུབ་པ། ཐུན་མོང་ངོས་འཛིན་གཅིག་སྒྲིལ་རྒྱ་ཁྱབ་ཏུ་བྱེད་པ། ཆེད་དོན་གྲོས་མོལ་སྒྲིག་གཞིའི་ནུས་པ་འདོན་སྤེལ་གང་ལེགས་བྱེད་པ་བཅས་བྱས་ཏེ། རང་ལྗོངས་ཀྱི་སྲིད་གྲོས་ལས་དོན་གྱི་རྣམ་པ་གསར་པ་བཏོད་ནས་བོད་འཕེལ་རྒྱས་མྱུར་པོ་དང་ཡུན་རིང་བདེ་འཁོད་ཆེད་ལེགས་སྐྱེས་གསར་པ་ཕུལ་ཡོད།
ཏང་གི་ཕྱོགས་ཡོངས་ཀྱི་འགོ་ཁྲིད་མཐའ་འཁྱོངས་བྱས་ཏེ། སྲིད་གྲོས་ལམ་ལུགས་ཀྱི་ལེགས་ཆ་མཐའ་སྐྱོང་བོད་བརྟན་གྱི་ཕན་ནུས་སུ་འགྱུར་བར་བྱས་པ།
བོད་ལྗོངས་སྲིད་གྲོས་ཀྱིས་རང་རྟོགས་ངང་ཏང་གི་འགོ་ཁྲིད་མཐའ་འཁྱོངས་བྱ་རྒྱུ་དེ་སྲིད་གྲོས་ཀྱི་ལས་དོན་ཚང་མའི་ཁྲོད་ཁྱབ་པར་བྱས་ཏེ། ལྗོངས་ཏང་ཨུད་ཀྱི་ལས་དོན་གང་དུ་སྐུལ་སྤེལ་ཐུབ་པར་སྲིད་གྲོས་ཀྱི་འགན་སྒྲུབ་དེ་གར་འབྱོར་བར་བྱས་ནས་མི་དམངས་སྲིད་གྲོས་ལམ་ལུགས་ཀྱི་ལེགས་ཆ་མཐའ་སྐྱོང་བོད་བརྟན་གྱི་ཕན་ནུས་སུ་ཏན་ཏིག་འགྱུར་བར་བྱས་ཡོད། ཆ་འཕྲིན་ཅན་གྱི་བྱེད་ཐབས་ཐོག་ནས་ཆེད་དོན་སྒྲོག་འགྲེལ་གྱི་ཞིབ་ཕྲའི་བྱ་སྤྱོད་ཐེངས་8གསར་གཏོད་ཀྱིས་སྤེལ་བ་དང་། ལོ་འཁོར་མོར་ལྗོངས་ཏང་ཨུད་རྒྱུན་ལས་ཨུ་ཡོན་ལྷན་ཁང་ལ་ལས་དོན་སྙན་སེང་ཐེངས་5ཞུས་པ། བྱེད་སྒོ་ཆེ་གྲས་དང་། ལས་དོན་གལ་ཆེན། བརྟག་ཞིབ་གཙོ་གནད་སོགས་ཀྱི་རེ་ཞུའི་སྙན་སེང་ཁག་36གོང་འབུལ་བྱས་ཡོད། དེ་དང་ཆབས་ཅིག ཆབ་སྲིད་འཛུགས་སྐྱོང་ལ་བརྟེན་ནས་སྲིད་གྲོས་ཀྱི་འཛུགས་སྐྱོང་ཁག་ལ་གཅིག་འདོམས་བྱ་རྒྱུ་མངོན་གསལ་དོད་པོ་ཡོང་བར་བྱས་ཏེ། སྲིད་གྲོས་ཏང་རྩ་འཛུགས་ཀྱི་མ་ལག་འཛུགས་སྐྱོང་ལ་སྐུལ་འདེད་ཏན་ཏིག་བཏང་ནས་ཆེད་དོན་ཨུ་ཡོན་ལྷན་ཁང་གི་ཡན་ལག་ཏང་རྩ་འཛུགས་7བཙུགས་པ་དང་འཐུས་སྒོ་ཚང་དུ་བཏང་བ་དང་། ལས་ཁུངས་ཀྱི་ཏང་ཀྲི་པུའུ་15ལེགས་སྒྲིག་བྱས་པ།《ཏང་ཡོན་དང་ཨུ་ཡོན་གྱི་རྩ་འཛུགས་ཀྱི་འབྲེལ་བ་ཕྱོགས་གཅིག་ལ་གཏོགས་པ་དང་རྩ་འཛུགས་ཀྱི་འཚོ་བ་ཕྱོགས་གཉིས་པོར་ཞུགས་པའི་བྱེད་ཐབས》སོགས་ལམ་ལུགས་བཟོས་ཏེ། རང་འགུལ་ངང་ཏང་ཕྱིའི་ཨུ་ཡོན་གྱི་སེམས་སྒྲ་ཉན་པ་དང་། ལྟ་སྟངས་བརྗེ་རེས། བསམ་བློ་སྤེལ་རེས། དོགས་གནད་སེལ་བ། ཐུན་མོང་ངོས་འཛིན་གཅིག་སྒྲིལ་བཅས་བྱས་ཡོད།
འགན་སྒྲུབ་ཀྱི་ཕན་འབྲས་དངོས་ལ་དམིགས་ཏེ། ཞི་མཐུན་བརྟན་ལྷིང་ལ་ནུས་ཤུགས་ཡོད་རྒུས་སྲུང་སྐྱོང་བྱས་པ།
བོད་ལྗོངས་སྲིད་གྲོས་ཀྱིས་ཐོག་མཐའ་བར་གསུམ་དུ་བརྟན་ལྷིང་ལ་སྲུང་སྐྱོང་བྱ་རྒྱུ་དེ་འགན་སྒྲུབ་ཀྱི་ཆབ་སྲིད་ཀྱི་འགན་འཁྲི་ཨང་དང་པོར་བརྩིས་ཏེ། རྒྱལ་ཁབ་ཀྱི་བདེ་འཇགས་སྲུང་ཡོལ་གལ་ཆེན་སྐྲུན་པར་རམ་འདེགས་བྱས་ཡོད། ཀྲུའུ་ཞི་གཞོན་པ་8ཀྱིས་རུ་སྣེ་ཁྲིད་དེ་ས་ཁུལ་དང་གྲོང་ཁྱེར་ཁག་ཏུ་ཆེད་དོན་བརྟག་ཞིབ་བྱེད་པར་བསྐྱོད་ཅིང་། “ཐོག་མའི་བསམ་འདུན་མ་བརྗེད་པར་འགན་འཁྲི་བློ་ལ་བརྟན་པོར་འཆང་བའི”བརྗོད་དོན་གཙོ་བོའི་སློབ་གསོའི་བཀོད་སྒྲིག་བླང་བྱ་དང་ཟུང་འབྲེལ་བྱས་ཏེ། སླར་ཡང་བརྟག་ཞིབ་ཚོགས་ཆུང་5བཙུགས་ནས་ས་ཁུལ་དང་གྲོང་ཁྱེར་འགའ་ཞིག་ཏུ་བསྐྱོད་དེ་མཐའ་སྐྱོང་བོད་བརྟན་སྐོར་གྱི་ཞི་ཅིན་ཕིང་གི་རྣམ་བཤད་གལ་ཆེན་སློབ་སྦྱོང་ལག་བསྟར་སོགས་ནང་དོན་10ལ་དམིགས་ཏེ་བརྟག་ཞིབ་གཏིང་ཟབ་བྱས་པས། བརྟག་ཞིབ་སྙན་ཞུ་9དང་། ཚོགས་ཆེན་གྱི་གཏམ་བཤད་19 ཕྱོགས་13ཐད་ཀྱི་བསམ་འཆར་དང་གྲོས་འགོ་ཁག་120བཅས་བཏོན་ཡོད།
བོད་ལྗོངས་སྲིད་གྲོས་ཀྱིས་ལྟེ་བར་དམིགས་པ་དང་། སྤྱི་ཡོངས་ལ་ཞབས་ཞུ། འཕེལ་རྒྱས་ཀྱི་འགག་གནད་དང་པོ་དང་དམངས་གཙོའི་སྟོན་ཕྱོགས་དང་པོར་དམིགས་པ་བཅས་བྱས་ཏེ། བོད་ཀྱི་སྒྱུར་འཕེལ་བརྟན་གསུམ་དང་འབྲེལ་བ་ཡོད་པའི་གནད་དོན་གལ་ཆེན་ལ་དམིགས་ནས་ལོ་འཁོར་གྱི་གྲོས་མོལ་ལས་དོན་གྱི་འཆར་གཞི་ནན་ཏན་ངང་བཟོས་པ་དང་། གཟིགས་ཞིབ་དང་བརྟག་ཞིབ་ཀྱི་ནང་དོན་ཚན་རིག་དང་མཐུན་པའི་སྒོ་ནས་གཏན་འཁེལ་བྱས་པ། ལོ་ཧྲིལ་པོར་མི་རིགས་མཐུན་སྒྲིལ་གྱི་ཡར་ཐོན་སྲོལ་གཏོད་ལས་དོན་དང་། ཞིང་ལས་ཚན་ཞིབ་ལས་དོན། ཐང་གའི་སྒྱུ་རྩལ་སྲུང་སྐྱོང་། རྒྱུན་འཛིན། འཕེལ་རྒྱས་སོགས་ཆེད་དོན་10ལ་དམིགས་ཏེ། གཟིགས་ཞིབ་ཐེངས་30བྱས་པ་དང་། སྲིད་གྲོས་ཁོངས་གཏོགས་ཀྱི་ཏང་རྩ་འཛུགས་དང་། རིག་གནས་དབུལ་སྐྱོར། མྱ་ངམ་ཐང་བཅོས་སྐྱོང་། སློབ་གྲྭའི་སློབ་གསོས་ཆོས་ལུགས་ཀྱི་ཕན་མེད་ཤུགས་རྐྱེན་ཆུང་དུ་གཏོང་བའི་འགན་འཁྲི་ཇི་ལྟར་འཁུར་རྒྱུ་སོགས་ཀྱི་ནང་དོན་ལ་དམིགས་ཏེ། ལྗོངས་ཕྱི་ནང་དུ་བརྟག་ཞིབ་ཐེངས་མང་བྱས་པས། བརྟག་ཞིབ་སྙན་ཞུ་དང་གྲོས་གཞི་སོགས་100ལྷག་ཙམ་གྲུབ་པ་དང་། སྤྱི་ཚོགས་ཀྱི་གནས་ཚུལ་དང་དམངས་ཀྱི་བསམ་འདུན་དང་དེ་བཞིན་བསམ་འཆར་དང་གྲོས་འགོ་1200ལྷག་ཙམ་ལེགས་སྒྲིག་བྱས་ཏེ་གོང་འབུལ་བྱས་ཡོད།
རྩ་སྲ་དམངས་བརྟན་འབུར་དུ་ཐོན་པར་བྱས་ནས། རྒྱུན་གཏན་རང་བཞིན་གྱི་ལས་དོན་དང་རང་ངོས་འཛུགས་སྐྱོང་ལ་དམ་འཛིན་བྱས་པ།
བོད་ལྗོངས་སྲིད་གྲོས་ཀྱིས“ཀྲུང་གོ་གུང་ཁྲན་ཏང་གིས་འགོ་ཁྲིད་གནང་བའི་ཏང་མང་མཉམ་ལས་དང་ཆབ་སྲིད་གྲོས་མོལ་གྱི་ལམ་ལུགས”མཐའ་འཁྱོངས་དང་འཐུས་སྒོ་ཚང་དུ་གཏོང་རྒྱུའི་སྐོར་གྱི་ཏང་གི་སྐབས་བཅུ་དགུ་པའི་ཀྲུང་ཨུ་ཚང་འཛོམས་གྲོས་ཚོགས་ཐེངས་བཞི་པའི་ཐབས་ཇུས་བཀོད་སྒྲིག་ལག་བསྟར་མཐའ་གཅིག་ཏུ་བྱས་ཏེ། རང་ལྗོངས་ཀྱི་སྲིད་གྲོས་གྲོས་མོལ་དམངས་གཙོའི་ལམ་ལུགས་འཛུགས་སྐྱོང་ལ་ཤུགས་སྣོན་བརྒྱབ་ནས། ལམ་ལུགས་ཀྱི་བརྒྱུད་རིམ་དང་ཞུགས་པའི་ལག་ལེན་ཆ་ཚང་ཞིག་གྲུབ་རྒྱུར་སྐུལ་འདེད་བཏང་ཡོད། 《སྲིད་གྲོས་བོད་རང་སྐྱོང་ལྗོངས་ཨུ་ལྷན་གྱིས་བརྟག་དཔྱད་ཞིབ་འཇུག་ལས་དོན་ལ་ཤུགས་སྣོན་དང་ལེགས་སུ་གཏོང་བའི་བྱེད་ཐབས》སོགས་ལམ་ལུགས་ཁག་6བཟོ་བཅོས་དང་འཐུས་སྒོ་ཚང་དུ་བཏང་ནས་ལམ་ལུགས་ལག་བསྟར་ལ་ལྟ་སྐུལ་བྱེད་ཤུགས་ཆེ་རུ་བཏང་སྟེ་ལམ་ལུགས་ཀྱི་ལེགས་ཆ་བཅོས་སྐྱོང་གི་ཕན་ནུས་སུ་འགྱུར་བར་བྱས་ཡོད། གྲོས་གཞི་འདོན་རྒྱུ་དེ་སྤྱི་ཡོངས་རང་བཞིན་གྱི་ལས་དོན་ལ་བརྩིས་ནས་དམ་འཛིན་བྱ་རྒྱུ་མཐའ་འཁྱོངས་བྱས་ཏེ“གྲོས་གཞི་འདོན་པ་དང་། གྲོས་གཞི་ཐོ་འགོད། གྲོས་གཞི་གཉེར་བ། གྲོས་གཞིར་ལྟ་སྐུལ”བཅས་ཀྱི་ལས་དོན་ཡག་པོ་བསྒྲུབས་ཡོད། རང་སྐྱོང་ལྗོངས་སྲིད་གྲོས་སྐབས་བཅུ་གཅིག་པའི་ཚོགས་འདུ་ཐེངས་གཉིས་པ་འཚོགས་ཚུན་དུ། ཁྱོན་གྲོས་གཞི་404ལ་ཞིབ་དཔྱད་དང་ཐོ་འགོད་བྱས་པ་དང་། 2019ལོའི་ཟླ་10པའི་ཟླ་མཇུག་བར་གྲོས་གཞི་ཚང་མ་བསྒྲུབས་ནས་ལན་གསལ་པོ་སྤྲད་ཟིན་པས་གྲོས་གཞི་འདོན་མཁན་བློ་ཡིད་ཚིམས་ཚད་སྔར་བས་ཆེ་རུ་ཕྱིན་ཡོད་པ་རེད།
སྲིད་གྲོས་ཨུ་ཡོན་དང་། ཆེད་དོན་ཨུ་ལྷན། རིགས་ཁོངས། སྲིད་གྲོས་ལས་ཁུངས་བཅས་ཀྱི“ཕྱོགས་བཞི་གཞི་གཅིག”འཛུགས་སྐྱོང་ལ་ཤུགས་སྣོན་བརྒྱབ་ནས་སློབ་གསོ་གསོ་སྦྱོང་དང་། མཐུན་སྦྱོར་ཞབས་ཞུ། ལྟ་སྐུལ་དོ་དམ་བཅས་ལ་ཤུགས་སྣོན་བརྒྱབ་སྟེ་ཨུ་ཡོན་གྱི་བྱེད་པོའི་ནུས་པ་དང་། ཆེད་དོན་ཨུ་ལྷན་གྱི་རྨང་གཞིའི་ནུས་པ། རིགས་ཁོངས་ཀྱི་དམིགས་བསལ་ནུས་པ། ལས་ཁུངས་ཀྱི་ཞབས་ཞུ་འགན་ལེན་གྱི་ནུས་པ་བཅས་འདོན་སྤེལ་གང་ལེགས་བྱས་ཡོད་པ་རེད།


text: དེ་ནས་ཡང་དྲང་སྲོང་རིག་པའི་ཡེ་ཤེས་ཀྱིས་འདི་སྐད་ཅེས་གསུངས་སོ།། ཀྱེ་དྲང་སྲོང་ཆེན་པོ་ཉོན་ཅིགདུས་ཀུན་ཏུ་ནི་ཟས་ཚོད་རན་པར་བཟའ།། ཟས་རྣམས་ལྕི་ཡང་ཚད་ལས་དཔགས་བྱ་སྟེ།། ཡང་ལ་འགྲངས་ཤིང་ལྕི་ལ་ཕྱེད་འགྲངས་ཙམ།། བདེ་བླག་འཇུ་སླ་ཚོད་ཟིན་ཞེས་སུ་བཤད།། དེ་ནི་ལུས་འཚོ་མེ་དྲོད་སྐྱེད་བྱེད་ཡིན།། གལ་ཏེ་ཟས་ཚོད་མ་ཟིན་ཆུངས་གྱུར་ན།། སྟོབས་མདངས་མི་འཕེལ་རླུང་ནད་མ་ལུས་འབྱུང་།། ཚད་ལས་ཐལ་ན་མ་ཞུ་བེ་སྣབས་སྐྱེད།། དེ་ཡིས་མེ་མཉམ་རླུང་རྒྱུའི་རྩ་སྦུབས་བཀག། ཕོ་བའི་དྲོད་ཉམས་ཉེས་པ་མ་ལུས་སྐྱེད།། དེ་ཕྱིར་ཟས་དང་ཕོ་བའི་མེ་དྲོད་སྦྱར།། ལྟོ་བའི་ཆ་གཉིས་ཟས་ལ་ཆ་གཅིག་སྐོམ།། ཆ་བཞི་པ་ནི་རླུང་གི་གནས་སུ་བཞག། ཟས་ཟོས་རྗེས་སུ་སྐོམ་འཐུངས་ངོམས་དང་ཁྱབ།། ཟས་འདྲུལ་འཇུ་ཞིང་ལུས་བརྟས་སྟོབས་འཕེལ་བྱེད།། སྐད་འགགས་གློ་རྡོལ་ལུད་པ་ཆམ་པ་སོགས།། ནམ་ཚོང་ཡན་ཆད་ནད་ལ་གནོད་པ་ཡིན།། མེ་དྲོད་ཆུང་ལ་ཤ་ཟོས་ཆང་འཐུང་བྱ།། མི་འཇུ་སྦོས་ན་ཟོས་རྗེས་ཆུ་སྐོལ་བཏུང་།། སྐེམ་པོ་རྒྱས་པར་བྱེད་ན་ཆང་བཏུང་བྱ།། སྦོམ་པོ་དབྲི་ལ་སྦྲང་རྩིའི་ཆུ་བཏུང་ངོ་།། ཞོ་ཆང་དུག་སྦགས་སྦྲང་རྩི་ཟོས་པ་ལ།། རྗེས་སུ་ཆུ་བསིལ་འཐུངས་ན་ཕན་པ་ཡིན།། ཟས་ཟོས་བར་མཐའ་ཐོག་མར་སྐོམ་འཐུངས་ན།། ཉམ་འཚག་[ཉམས་ཚགས]རན་ཞིང་སྦོམ་དང་སྐེམ་པོར་འགྱུར།། ཉེས་པ་ལམ་མིན་མི་འགྲོ་མེ་དྲོད་འབར།། ལུས་ཡང་དང་ག་བདེ་ལ་དབང་པོ་གསལ།། སྟོབས་ཆེ་བཤང་གཅི་འོག་རླུང་བདེ་བར་རྒྱུ།། ཟས་ཚོད་ལེགས་པར་ཟིན་ལས་འབྱུང་བར་འགྱུར།། ཞེས་གསུངས་སོ།། བདུད་རྩི་སྙིང་པོ་ཡན་ལག་བརྒྱད་པ་གསང་བ་མན་ངག་གི་རྒྱུད་ལས་ཁ་ཟས་བསྲུང་བ་དང་ཟས་ཚོད་རན་པར་བཟའ་བའི་ལེའུ་སྟེ་བཅོ་བརྒྱད་པའོ།། །།


text:
ཀྲུང་དབྱང་ཕྱོགས་བསྡུས་བརྙན་འཕྲིན་ཁང་།
སྤྱི་ལོ1958ལོའི་ཟླ5བའི་ཚེས1ཉིན་ཀྲུང་དབྱང་བརྙན་འཕྲིན་གྱི་ཐོག་མའི་རྣམ་པ་དེ “པེ་ཅིང་བརྙན་འཕྲིན་ཁང” གིས་ཚོད་གཏོང་བྱེད་པའི་འགོ་བརྩམས་པ་དང་། ཟླ9བའི་ཚེས2ཉིན་དངོས་སུ་བཏང་། དེ་དུས་ཀྱི་བརྙན་ལམ་དེ་ཐོག་མའི་དུས་སུ་གཟའ་རེའི་ནང་དུ་ཐེངས་གསུམ་ལ་གཏོང་བ་དང་། གཏོང་བྱའི་ནང་དོན་ནི་གསར་འགྱུར་གྱི་རིགས་ཡིན་ལ། གཏོང་ཡུན་ནི་ཐེངས་རེར་སྐར་མ30འི་དུས་ཡུན་ཡིན། ལེ་ཚན་གྱི་བརྡ་རྟགས་ཁྱབ་ཁོངས་ནི་པེ་ཅིང་ས་ཁུལ་ལས་གཞན་པར་བརྒལ་མེད་པ་དང་། ལས་བཟོ་བ30 ལྷག་ཡོད། སྤྱི་ལོ1978ལོའི་ཟླ5བའི་ཚེས1ཉིན། ཀྲུང་གོ་གུང་ཁྲན་ཀྲུང་དབྱང་ཨུ་ཡོན་ཚོགས་པས་ཆོག་མཆན་ཐོབ་སྟེ། པེ་ཅིང་བརྙན་འཕྲིན་ཁང་དེ་ཀྲུང་གོའི་ཀྲུང་དབྱང་བརྙན་འཕྲིན་ཁང་ཞེས་པར་དངོས་སུ་བསྒྱུར་ཅིང་། རྒྱལ་ཡོངས་ཀྱི་ས་ཁུལ་ཐམས་ཅད་དུ་བརྒྱུད་གཏོང་བྱས་པ་རེད། སྤྱི་ལོ1993 ལོ་ནས་བཟུང་འཕྲིན་ལམ་འདི་གསར་འགྱུར་གཙོ་བོར་གྱུར་བའི་ཕྱོགས་བསྡུས་བརྙན་འཕྲིན་ཁང་དུ་བསྒྱུར་བའི་འགོ་བརྩམས་པ་རེད། སྤྱི་ལོ1995 ལོའི་ཟླ4 བར་བརྙན་འཕྲིན་འཕྲིན་ལམ་འདིའི་མིང་ལ་ཀྲུང་གོའི་ཀྲུང་དབྱང་གསར་འགྱུར་བརྙན་འཕྲིན་ཁང་ཕྱོགས་བསྡུས་འཕྲིན་ལམ་ཞེས་བཏགས། སྤྱི་ལོ1998 ལོའི་ཟླ6པའི་ཚེས1ཉིན། གསར་འགྱུར་ཕྱོགས་བསྡུས་འཕྲིན་ལམ་དེ “CCTV-1” ལས་མཚོན་པར་བྱས་པ་སོགས་ལོ་རྒྱུས་ཀྱི་གོ་རིམ་མང་པོ་བརྒྱུད་མཐར་ད་ལྟའི་གནས་བབས་འདི་ལྟ་བུ་ཞིག་ལ་སླེབས་པ་རེད།
གསར་འགྱུར་གྱི་རིགས་དང་གློག་བརྙན་ཟློས་ཀྱི་རིགས། རིག་རྩལ་ཕྱོགས་བསྡུས་ཀྱི་རིགས། འགུལ་རིས་ཀྱི་རིགས། སྤྱི་ཚོགས་ཚན་རིག་གི་རིགས། དུས་གཏོང་ལེ་ཚན་གྱི་རིགས། དགོང་ཚོགས་ཀྱི་རིགས། འཚོ་བའི་ཞབས་ཞུའི་རིགས། གོང་གསལ་གྱི་དེ་དག་ལས་གཞན་པའི་ལེ་ཚན་ཡང་ཡོད།
བརྡ་འགྲེལ་གདོང་འཛར།
ཀློག་གྲངས། : 0
རྩོམ་སྒྲིག་ཁ་གྲངས།:1 སྔ་མའི་པར་གཞི།
ཉེ་ཆར་དག་བཅོས།:2015-12-08
གསར་སྤེལ་མཁན། :ལྷ་བྷེ།